
NICOLAUS CUSANUS, Nikolaus Krebs sau Nikolaus von Cues 
(Cues, Thuringia, 1401 -Roma, 1464; înmormântat la San 
Pietro in Vincoli, fiind cardinal titular al acestei biserici). 
A studiat la Heidelberg (1416-1417) şi la Koln (1425-1426) 
teologia şi filozofia, iar la Padova dreptul canonic, pe lângă 
matematică şi medicină (1418-1425). Participă la Conciliul 
de la Basel (1432-1437), căruia, ca specialist în drept canonic, 
îi dă fundamentare teoretică prin tratatul De concordantia 
catholica ( 1434) . La început favorabil supremaţiei conciliilor 
asupra autorităţii papale, constată ulterior eşecul conciliului 
în a menţine unitatea Bisericii şi a impune reformele necesare; 
devine, în consecinţă, unul dintre cei mai activi susţinători ai 
papei. Legat papal, episcop şi cardinal, Cusanus e o prezenţă 
foarte activă, reformatoare în ierarhia Bisericii Catolice. Dar 
este mai ales un teolog şi un filozof mistic puternic, pe linia 
neoplatonismului creştin, a lui Dionisie Areopagitul, Eckhart, 
Ruusbroec. Spirit ecumenic şi contemplativ, el reformulează 
cu înaltă rigoare metafizică, în zorii modernităţii, concepţia 
creştină despre univers şi despre o unio mystica intelectuală. 
Simbolismul ştiinţific, mai ales cel matematic, este masiv 
prezent în lucrările sale. 

Misiunea elitei în Europa 
lui Nicolaus Cusanus 


„în trecut am fost loviţi în Asia şi în Africa, adică 
în ţări străine. Acum însă am fost loviţi în Europa, 
în patria noastră, acasă la noi“, scria Enea Silvio 
Piccolomini după intrarea turcilor în capitala Bizan¬ 
ţului. 1 Deşi prea slab combătută de inerţiile compli- 
catuluijoc politico-religios, deşi matematic previzibilă, 
căderea Constantinopolului a fost o comoţie pentru 
creştinătatea apuseană. A fost marele eveniment 
simbolic care a pus-o, la ea acasă, pe continent, 
în faţa diversităţii religioase ofensive. „Celălalt" reli¬ 
gios nu mai era situat undeva departe, erodând 
marginile mitice ale lumii sau înstăpânindu-se uzur¬ 
pator asupra Locurilor Sfinte. în secolul al XV-lea, 
nu mai e nevoie de călătorii exotice - pelerinaje şi 
cruciade purtând comunităţi întregi spre centrul 
lumii - pentru a-1 întâlni ori a-1 combate pe cel 
religios diferit, străin sau duşman. Acesta e incon- 
fortabil de aproape. La Bosfor şi în Balcani, stârnind 

1 Apud Franco Cardini, Europa şi islamul Istoria unei 
neînţelegeri, trad. rom. Dragoş Cojocarii, Polirom, Iaşi, 2002, 
p. 155. 

pentru câteva secole „Marea frică", presează Imperiul 
Otoman. în interiorul Bisericii Catolice, schisme abia 
încheiate şi aspiraţii de renovatio ce vor stârni peste 
câteva decenii Reforma şi Contrareforma fac din 
plin simţită varietatea - pe cale de a deveni diver¬ 
gentă - a creştinătăţii. 

Pe de altă parte, tocmai presiunea alterităţii cul¬ 
turale şi religioase, tocmai (re)intrarea islamului pe 
continent face să se precizeze ideea de Europă defi¬ 
nită prin credinţă, spaţiu de civilizaţie având drept 
principiu al identităţii şi al unităţii sale creştinis¬ 
mul. în septembrie 1452, pe când Mahomed al II-lea 
îşi pregătea sub zidurile Constantinopolului uria¬ 
şele maşini de război, Gheorghe de Trebizonda îi 
adresează Papei apelul Pro dejenda Europa. Con¬ 
ştiinţa Europei pe cale de a deveni modernă se con¬ 
struieşte, ca în atâtea alte cazuri, prin opoziţie cu 
străinul religios şi cultural. Umaniştii veacului al 
XV-lea vor citi conflictul, în primul rând geopolitic, 
dintre puterile creştine şi Imperiul Otoman drept 
reiterarea luptei dintre greci şi perşi, dintre Europa 
şi Asia, eveniment fondator al celei dintâi. S-a putut 
spune de aceea că presiunea musulmană asupra 
continentului a fost o „moaşă violentă" a Europei 1 , 
că a adus pe lumea convingerilor general acceptate 
identitatea între apartenenţa la creştinătate şi apar¬ 
tenenţa la societatea europeană. 

în orice caz, la mijlocul secolului al XV-lea vechiul 
model de lume al creştinătăţii era în criză. Şi nu 
existau, pe atunci, prea mulţi intelectuali capabili 


1 Franco Cardini, op. cit., p. 11 şi p. 173. 

ori măcar dispuşi să facă faţă unei dificile surprize: 
provocarea diversităţii. Printre aceşti lucid Jew, 
Nicolaus Cusanus şi prietenul său, teologul Ioan 
din Segovia, au gândit în adecvare cu semnele tim¬ 
pului, care, de la situaţia religioasă la apropiatele 
descoperiri geografice, anunţau o „nouă Europă' 1 
ce va avea de integrat în conştiinţă tema pluralis¬ 
mului religios şi cultural. 1 

Mai toţi gânditorii creştini ai vremii continuau 
să privească islamul drept o „necredinţă" ce trebuia 
respinsă cu arma, pe câmpurile de bătălie militară 
ori teologică. Cei doi prieteni nu înţelegeau, nici ei, 
să împuţineze ori să ştirbească adevărul creştin; 

1 „Unitatea creştinătăţii latine, asaltată din afară de turci 
şi ameninţată de schismă din interior, rămânea proble¬ 
matică... în acest context, Ioan din Segovia şi Nicolaus din 
Cues dau cel mai creator impuls posibil în gândirea rapor¬ 
turilor cu «celălalt» spiritual" (Th. Izbicki, „The Possibility 
of Dialogue with Islam in the Fifteenth Century", Nicholas 
of Cusa in Search of God and Wisdom. Essays in Honor of 
Morimichi Watanabe by the American Cusanus Society, 
edited by Gerald Christianson şi Thomas M. Izbicki, E. J. Brill, 
Leiden, New York, Copenhaga, Koln, 1991, p. 184). R. W. Sout¬ 
hern (Western Views of Islam in the Middle Ages, Cambridge, 
Massachusetts, 1962, p. 103) îi socoteşte pe Nicolaus Cusanus 
şi pe Ioan din Segovia, alături de Enea Silvio Piccolomini şi 
de Jean Germain, „mai largi, mai limpezi şi mai realişti în 
vederi decât toţi cei dinaintea lor şi din numeroase secole 
de după ei“ în privinţa concepţiei despre islam. De aseme¬ 
nea, pe această temă, Rudolf Haubst, „Johannes von Segovia 
im Gesprâch mit Nikolaus von Kues und Jean Germain uber 
die gottliche Dreinigkeit und ihre Verkundigung vor der 
Mohammedanern", Miinchener Theologische Zeitschrift nr. 2, 
1951. 

dimpotrivă, porneau din centrul, din inima lui. Dar 
socoteau că întâlnirea celor două religii poate avea 
loc şi altfel decât printr-o polemică reciproc devas¬ 
tatoare. Socoteau că, prin studiul Coranului, vor 
izbuti să arate musulmanilor instruiţi că dogmele 
de temelie ale creştinismului - dacă sunt interpretate 
simbolic şi spiritual - devin acceptabile din punct 
de vedere islamic. 1 Socoteau că îi pot apropia pe 
musulmani de creştinism pe calea intelectuală a 
dialogului punând in lumină concordanţele celor două 
doctrine, nu reciproca lor excluziune. Şi chiar dacă, 

1 Pe lângă micul tratat Pacea între religii (1453), Cusanus 
va scrie, în 1460-1461, Examenul critic al Coranului (Cribratio 
Alkoranîl. Ioan din Segovia concepe proiectul unei întâlniri 
(contrqferentia ) între creştini şi musulmani, precum şi 
editarea în trei limbi a Coranului ( Alcoranus trilinguis). într-o 
scrisoare către Ioan, Nicolaus Cusanus scrie, printre altele: 
„Vom descoperi [în Coran] lucruri care ne slujesc; iar cele¬ 
lalte, care merg în sens contrar [creştinismului], le vom 
comenta prin intermediul primelor. în ce priveşte Crucea, 
pe care ei o resping cu oroare, mai degrabă din respect faţă 
de Christos, fiindcă despre ea nu se pomeneşte în Coran, 
le vom putea aduce multe la cunoştinţă, arătându-le care 
îi este simbolismul şi care îi sunt roadele, pentru ca ei să 
înceteze să creadă că ar fi vorba despre o absurditate." 
(„Scrisoare către Ioan din Segovia", în Nicolas de Cues, La 
paix de la foi introducere şi analiză de Jacques Doyon, 
traducere de Roland Galibois revizuită de Maurice de Gan- 
dillac, Centre d'Etudes de la Renaissance, Universite de 
Sherbrooke, 1977, p. 102). Se va spune, desigur, aşa cum 
s-a şi spus, că Nicolaus Cusanus înţelege să dea Coranului 
o interpretatio pia care să îl „alinieze" creştinismului. Dar 
intenţia lui poate fi citită de asemenea ca un efort de a inten¬ 
sifica, de parte creştină şi musulmană, conştiinţa concor¬ 
danţelor dintre cele două doctrine. 

aşa cum unii au susţinut, ei vizau, la limită, con¬ 
vertirea celui religios diferit, procedeul lor consta într-o 
hermeneutică în convergenţă a celor două religii. 

Ioan din Segoviaşi-a pus în operă proiectul într-o 
manieră mai pragmatică, pledând pentru întâlniri 
concrete cu Islamul 1 ; Nicolaus Cusanus printr-o 
doctrină metafizică în care diversitatea religioasă 
primea legitimitate şi sugestii de concordie. Reacţia 
cardinalului german faţă de evenimentul care, în 
1453, cutremură Europa este emblematică pentru 
amplitudinea staturii lui spirituale şi intelectuale, 
ca şi pentru coerenţa ei. La câteva luni după căderea 
Constantinopolului, el scrie micul tratat de armo¬ 
nizare a credinţelor, Pacea între religii (De pace Jidei). 
Departe de a fi o maşină de război dogmatic, precum 
atâtea altele în acea vreme, textul propune diver¬ 
sitatea religioasă ca temă de meditaţie, de cunoaştere 
adresată raţiunii credincioase în articularea ei cu 
intelectul contemplativ. 

Textul începe printr-o elaborată situare simbolică 
a temei, printr-o scenă de „teatru contemplativ". înge¬ 
rii directori ai diferitelor religii duc în faţa tronului 

1 „într-un fel, proiectul lui Ioan din Segovia pare cel mai 
luminat şi mai pragmatic dintre cele două; e poate iniţiativa 
cea mai promiţătoare a întregii perioade. Propunerea lui de 
contraferentia urmărea un scop cu multiple faţete, neli- 
mitându-se la încercarea de convertire a musulmanilor' 1 
(James E. Biechler, ,A New Face Towards Islam: Nicholas 
of Cusa and John of Segovia", Nicholas of Cusa in Search of 
God and Wisdom. Essays in Memory of Morimichi Watanabe 
for the American Cusanus Society, editate de către Gerald 
Christianson şi Thomas M. Izbicki, E. J. Brill, Leiden, New 
York, Copenhaga, Koln, 1991, pp. 189-190). 

ceresc tânguirile iscate de războaiele dintre adepţii 
diverselor credinţe. Diversitatea religioasă conflictuală 
a oamenilor este preluată, pe verticala lumilor, de 
diversitatea angelică, a cărei armonie e prezidată de 
Unul divin. Prin intermediul îngerilor, diversitatea 
terestră, polemică, e „pusă ca problemă" divinului 
însuşi, Unităţii transcendente, împăratului ceresc. 
Iar sensurile acestei teme „umano-divine" şi posi¬ 
bilităţile de armonizare sunt desfăşurate chiar de 
Logosul întrupat, divin şi uman totodată, în dialog 
cu reprezentanţi ai tuturor religiilor. în acest colocviu 
al înţelepciunii cu „iubitori de înţelepciune" ai fiecă¬ 
rei tradiţii 1 se discută despre concordia religiilor, 
despre faptul că fiecare religie presupune, cinsteşte 
şi exprimă în modul ei propriu aceeaşi înţelepciune 
infinită, în care toate religiile sunt „înfăşurate", atin- 
gându-şi astfel, fiecare, împlinirea, ţinta, principiul, 
Termenul nelimitat. E ceea ce sintetizează celebra 
formulă cusană religio una in rituum varietate. 

Dialogurile între Verb şi cei şaptesprezece repre¬ 
zentanţi ai religiilor sau ai tendinţelor religioase - 
reunite de Cusanus ca un compendiu spiritual al 
lumii - se duc în planul unei cordiale raţionalităţi 
persuasive. Fiecare dialog sporeşte, în toţi participanţii 

1 „Şi [împăratul] chemându-i pe îngerii care stau în frun¬ 
tea tuturor neamurilor şi limbilor, i-a poruncit fiecăruia să 
aducă înaintea Cuvântului făcut trup câte un om mai învăţat. 
Şi îndată s-au arătat înaintea Cuvântului bărbaţii cei mai 
de seamă ai acestei lumi, ca răpiţi în extaz." (De pacefidei 
III). Cuvântul: „voi, aflaţi acum de faţă, sunteţi numiţi printre 
cei de aceeaşi limbă cu voi, înţelepţi sau măcar filozofi sau 
iubitori de înţelepciune"(De paceJkteilV). 

umani, cunoaşterea raţională şi consimţământul 
raţional în ce priveşte convergenţa religiilor. Dar ei 
nu sunt puşi doar în situaţia de a rattona , călăuziţi 
de Raţiunea divină, asupra temei. în „regia" trata¬ 
tului cusan, flecare dintre ei poate privi direct Logosul, 
poate contempla - ca reprezentant al religiei sale - 
Faţa lui Dumnezeu. Regia simbolică a tratatului 
ne sugerează aşadar că, între facultăţile umane de 
cunoaştere, nu numai raţiunea e solicitată în acest 
colocviu. „înainte" de pledoaria adresată raţiunii, 
aici are loc - chiar dacă e discret sugerat - un eve¬ 
niment noetic, de care e capabil intelectul contem¬ 
plativ. Şi s-ar putea spune că, în propunerea cusană 
de armonizare a religiilor, tocmai acest eveniment 
e decisiv. Vederea Logosului spre care converg religiile 
constituie elementul esenţial, experienţa propriu-zis 
intelectuală a participanţilor la colocviul ceresc, cea 
care va fi apoi elaborată sau „desfăşurată" (potrivit 
termenului cusan), la nivelul raţiunii şi al discursu¬ 
lui, de-a lungul tratatului. Preeminenţa vederii, a vizi¬ 
unii, a cunoaşterii directe faţă de elaborarea reflexivă 
a temei ne este de altfel indicată în debutul textului. 
Cel care situează primul rostul diversităţii religioase 
şi al întregului dialog este unul dintre îngerii direc¬ 
tori ai religiilor, aşadar un reprezentant al acelui 
nivel de realitate ce corespunde, în ordine macrocos- 
mică, intelectului contemplativ. îngerul se adresează 
Tatălui ceresc: 

„Această competiţie (a religiilor, n. n.) are loc din 
dorinţa de Tine, singurul pe care toţi oamenii îl cin¬ 
stesc în toate cele ce se vede că le cinstesc. Tu eşti 
Cel văzut spre a fi căutat în moduri diferite prin 

diferite rituri şi eşti numit cu diferite nume; pentru 
că în Tine însuţi rămâi pentru toţi necunoscut şi 
inefabil. Tu, care eşti putere infinită, nu eşti nimic 
din ceea ce ai creat, iar creatura nu poate cuprinde 
conceptul infinităţii tale căci nu există nici un fel 
de proporţie între finit şi infinit. Dar Tu, Doamne 
atotputernic, de nevăzut pentru orice minte, eşti în 
stare să te manifeşti pe Tine însuţi ca vizibil cui 
vei voi şi în modul în care poţi fi cunoscut. De aceea, 
nu rămâne ascuns, Doamne. Fii milostiv şi arată-ţi 
faţa. 

Iar de vei binevoi să faci începutul, lucrarea săbiei 
va înceta, precum şi malignitatea urii şi a tuturor 
relelor; toţi oamenii vor şti că există o singură religie 
într-o diversitate de rituri (non est nisi religio una 
in rituum varietate)" (De pace Jidei, I). 

Tematica din De pace Jidei e situată aşadar din¬ 
tru început într-un orizont al cunoaşterii apofatice; 
vectorul ei de sens e îndreptat spre misterul divin, 
„fără mod“ şi fără distincţii, spre infinitatea lui „Dum¬ 
nezeu ascuns". Iată principiul şi scopul ultim al 
religiilor, căruia Logosul divin îi este Faţa ce se dă 
vederii, atrăgând şi înfăşurând în sine toate privirile, 
toate perspectivele religioase. Reprezentanţii aces¬ 
tora stau în faţa Logosului întrupat cu toată încăr¬ 
cătura particularităţii lor religioase (şi datorită ei). 
Dar tocmai pentru că stau în faţa Lui, se află deja 
dincolo de particularitatea propriei religii, la capă¬ 
tul ei, acolo unde se consumă actul decisiv al orică¬ 
rei credinţe: întâlnirea directă cu Privirea divină, 
înainte de a pătrunde în abisul ei. 

Soluţia cusană de armonizare a credinţelor se 
întemeiază pe utilizarea lor până la capăt, până la 
capătul infinit pentru care au fost instituite; se înte¬ 
meiază pe consumarea lor mistică. Dar odată pusă 
această exigenţă, consecinţele ei sunt reflectate în 
discurs, explicitate raţional, asumate, de-a lungul 
dialogurilor din De pace fidei, în conştiinţa parti¬ 
cipanţilor. Apoi, în ultima parte a tratatului, în raport 
cu aceeaşi exigenţă e judecată varietatea acceptabilă 
a acţiunilor rituale şi a comportamentelor religioase. 
Soluţia concepută de Cusanus lucrează aşadar, 
pornind „din polul plus“, asupra întregii structuri 
omeneşti: intelect, raţiune, corp; cunoaştere contem¬ 
plativă, cercetare şi elaborare raţională, acţiune. 

înzestrat cu un ascuţit simţ metafizic, Cusanus 
nu postulează, în doctrina sa, tensiuni iremediabile 
între facultăţile ori etajele fiinţei umane; distincţiile 
dintre ele sunt menite în cele din urmă unei articu¬ 
lări integratoare, având drept criteriu şi scop reali¬ 
zarea spirituală: renaşterea omului ca fiu al lui 
Dumnezeu. Pentru drumul ce conduce la naşterea 
lui Dumnezeu în suflet şi la deificarea omului, Cusa¬ 
nus concepe o dinamică în care aceste facultăţi îşi 
au, fiecare, rolul specific. De pildă într-un şir de 
predici (sau de proiecte de predici) pentru sărbă¬ 
toarea Naşterii, el se sprijină pe relatarea din Evan¬ 
ghelia după Luca pentru a teoretiza - tot în mod 
„scenic”, căci Cusanus are capacitatea de a gândi 
metafizic în imagini - dinamica naşterii spirituale. 
Interpretând alegoric recensământul cerut de Cezar 
(Luca 2, 1-5), el consideră că această naştere e „pre¬ 
cedată” ori pregătită de o etapă în care raţiunea 

umană „recenzează 11 universul: îi cercetează şi îi 
asumă diversitatea, dându-i o ordine. Omul se mani¬ 
festă ca microcosmos în măsura în care integrează, 
prin informaţiile furnizate de simţuri şi prin elabo¬ 
rarea lor mentală, macrocosmosul. Iată care e faţa, 
care e funcţia umanului îndreptată spre creaţie. 
Faţa sau facultatea umană capabilă de divin este 
însă intelectul: în intelectul bine orientat are loc 
evenimentul spiritual al Naşterii lui Christos care 
va transforma omul în fiu al lui Dumnezeu. Inte¬ 
lectul este cel iluminat de lumina „de la miezul nop- 
ţii“, iar el o comunică facultăţilor raţionale, simbolizate 
de păstorii care „veghează asupra turmei 11 , cea din 
urmă reprezentând aspectele sensibile, corporale, 
partea „animală 11 a omului. „Păstorii vin la Betleem 11 : 
facultăţile raţionale meditează asupra misterului cre¬ 
dinţei, asupra „materiei 11 furnizate de revelaţia care 
a inundat intelectul: aplică de asemenea rezultatele 
reflecţiei lor asupra comportamentelor şi acţiunii 
umane, sporind astfel aptitudinea omului de a se 
manifesta ca microcosmos creator de ordine, de 
macrocosmos. 1 


1 Cf. Klaus Reinhardt, „L’idee de naissance de Dieu dans 
l’âme chez Nicolas de Cues et l’influence d’Eckhart", în 
volumul colectiv, editat sub direcţia lui Marie-Anne Vannier, 
La Naissance de Dieu dans l’ăme chez Eckhart et Nicolas 
de Cues, Cerf, Paris, pp. 90-93. Autorul analizează aici dis¬ 
tincţia şi tensiunea între intellectus şi ratio aşa cum apar 
în antropologia spirituală cusană. Ierarhia facultăţilor umane 
de cunoaştere şi a domeniilor simbolice care le corespund 
este de asemenea dezvoltată de Cusanus în frumoasa şi cele¬ 
bra imagine a „zidului Paradisului" din tratatul De visione Dei 

Capacitatea de a căuta sensurile pornind din 
zenitul misterului divin şi de a le face să circule 
pe toate nivelurile persoanei şi ale lumii, de la cele 
mai înalte până la cele mai concrete: iată una dintre 
Irăsăturile admirabile ale gândirii cusane. Ceea ce 
este poate şi mai convingător: articularea verticală 
i-a izbutit în plan existenţial. La fel de strălucit ca 
om de acţiune şi ca om de cunoaştere, dedicat 
politicii şi reformelor ecleziale, dar şi teologiei con¬ 
templative, pe linia neoplatonismului creştin, de la 
Augustin şi Dionisie Areopagitul la Scotus Eriu- 
gena, Eckhart şi Ruusbroec, Cusanus e socotit de 
asemenea cel mai consistent filozof al secolului 
XV-lea. E, poate, singurul gânditor creştin care, în 
punctul de trecere de la Evul Mediu la modernitate, 
a propus o nouă formulare a teologiei mistice, în 
care înţelepciunea perenă e ferită de abordări reduc- 
live, secularizante: de cele târziu medievale, ca şi de 
cele ce vor avea curs în Renaştere. 1 

1 „Ideea în mod esenţial medievală de înţelepciune nu 
a fost niciodată mai puternic şi mai elocvent formulată decât 
in momentul în care ea începuse să fie înlocuită de concepţii 
mai noi. Contribuţia fundamentală a lui Cusanus la istoria 
ideii de înţelepciune a fost aceea de a păstra înţelepciunea 
liberă de orice urmă de secularizare, secularizare prin raţio¬ 
nalismul scolastic, pe de o parte, şi printr-o crescândă influ¬ 
enţă a umanismului, pe de altă parte." (Eugene F. Rice Jr., 
„Nicholas of Cusa’s Idea of Wisdom", în Traditio. Studies in 
Ancient and Medieval History, Thought andReligion, Editori: 
Stephan Kuttner, Edwin A. Quain, Anselm Strittmatter, 
Bernard M. Peebles, voi. XIII, Fordham University Press, New 
York,1957, pp. 365-366). 

Tratatul despre armonizarea religiilor e de asociat 
în multe privinţe unui alt text cusan: Despre vederea 
lui Dumnezeu (De visione Dei sau De icona). Există 
în primul rând între ele o continuitate tematică. 
Ambele meditează asupra aceluiaşi subiect: a vedea 
de-Nevăzutul care îşi dăruieşte Faţa, a-1 cunoaşte 
pe Cel de-necuprins, incomprehensibil. Ambele tema- 
tizează întâlnirea între diversitatea perspectivelor 
umane şi Privirea divină atotdirecţionată, care le înfă¬ 
şoară în unitatea ei şi le conduce/consumă astfel, 
apofatic, înlăuntrul Infinitului. De visione Dei situ¬ 
ează tema ca experienţă personală, elaborând o teolo¬ 
gie mistică menită să sprijine şi să însoţească drumul 
complet al văzătorului spiritual. De pace Jidei por¬ 
neşte de la evenimentul noetic al întâlnirii cu Faţa 
divină atotdirecţionată, pentru a detalia, într-un 
discurs raţional persuasiv, consecinţele şi „aplicaţiile* 1 
acestui eveniment la diversitatea religioasă a lumii. 
Analogia dintre cele două tratate constă, spune Emst 
Cassirer 1 , în faptul că tema care, în De pace Jidei, 
e tratată la nivel comunitar, se împlineşte în De visione 
Dei la nivel personal. 

De altfel Cusanus însuşi a alăturat, printr-un 
gest simbolic, cele două texte, când le-a trimis împre¬ 
ună, în toamna anului 1453, fraţilor din mănăstirea 
benedictină de la Tegernsee. 

1 Ernst Cassirer, Individu et cosmos dans la philosophie 
de la Renaissance, tradusă din germană de către Pierre 
Quillet, Les Editions de Minuit, Paris, 1983, p. 42. 

Pe lângă afinitatea tematică, este evidentă afîni- 
latea de structură a celor două texte: ea ţine de însem¬ 
nătatea pe care o are, în economia fiecăruia, scena 
Inaugurală de „teatru contemplativ". în amândouă, 
această scenă constituie experienţa modelatoare, 
cc va fî fructificată şi dezvoltată apoi în discursul 
Icologico-filozofîc. împrumutând termenii cusani, am 
putea spune că ea „înfăşoară" - în geometria şi în 
acţiunile ei simbolice - demersul propriu-zis al tra- 
latului, traseul lui doctrinar. Iar dacă în De visione 
Dei scena nu e plasată la înălţimea curţii cereşti, 
ci în sala mănăstirii de la Tegernsee, ea nu consti- 
luie mai puţin un analogon al acelei situaţii - sau 
stări - de cunoaştere în care raţiunea credincioasă 
se articulează cu intelectul contemplativ. 

Pentru a-i „conduce de mână", „experimental" pe 
prietenii săi benedictini pe drumul teologiei mistice, 
Cusanus le trimite una dintre imaginile, existente 
in arta plastică a vremii, care izbuteşte să figureze 
un chip cu privirea atotdirecţionată. 1 în drama con¬ 
templativă ai cărei actori vor fî, călugării trebuie să 
înceapă prin a aşeza imaginea lui Christos atotvăzător 

1 Cusanus menţionează, în prefaţa tratatului, mai multe 
Imagini de acest tip, care pot servi drept simbol pentru „Unul 
atotvăzător". Dintre ele, cea pictată de Rogier van der Wey- 
den - un autoportret - se afla pe atunci în palatul primăriei 
din Bruxelles. Deşi dispărută, i s-a păstrat copia intr-o tapi¬ 
serie figurând Dreptatea luiTraian, de la Muzeul Istoric din 
Berna. Celelalte imagini numite de Cusanus sunt arcaşul 
din piaţa Niirenbergului, o „Veronica" (năframa cu Sfânta 
Faţă) din capela lui Cusanus de la Coblenz, iar, în castelul 
de la Berssanone, îngerul care poartă armele Bisericii. 

pe peretele de nord - drept pol al întregului experi¬ 
ment de vedere mistică descris de Cusanus. Dina¬ 
intea acestei imagini va fi împlinită ceea ce Michel 
de Certeau 1 a numit o „liturghie matematică", iar 
Bernard McGinn a apropiat, mai specific, de o pro¬ 
cesiune liturgică a comunităţii monastice. 2 Fiecare 
călugăr va constata - cu privirea sensibilă, corespon¬ 
dentă în plan imediat cunoaşterii intelectuale - că 
ochii Imaginii atotvăzătoare nu îl părăsesc, fie că 
stă pe loc ori se mişcă „liturgic" de la răsărit la apus 
sau de la apus la răsărit. Fiecare călugăr va experi¬ 
menta astfel, sensibil şi poate noetic, „mişcarea Privirii 
imobile", transcendenţa acesteia faţă de spaţiu şi 
de timp. 

Ca şi aici, în De paceJidei, reprezentanţii religiilor 
se află dinaintea Feţei divine atotvăzătoare, a cărei 
privire imobilă acoperă toate direcţiile din care e 
privită - ea fiind cea care creează direcţiile spaţiului, 
care le susţine şi le dă realitate. Aşa cum le gândeşte 
Cusanus, religiile sunt şi ele „direcţii" diferite ale unei 
unice Revelaţii: căi desfăşurate de divin şi, comple¬ 
mentar, perspective din care membrii diferitelor 
comunităţi sau „popoare" caută, întâlnesc şi sunt 
uniţi cu Logosul. De aceea, nu va fi, cred, nelegitim 
să comentăm soluţia cusană de armo nizar e a religiilor 
prin intermediul tematicii din De visione Dei. Or, în 

1 Michel de Certeau, „The Gaze of Nicholas of Cusa", 
Diacritics nr. 3, 1987, pp. 2-38 

2 Bernard McGinn, „Nicolas de Cues sur la Vision de 
Dieu“, în volumul colectiv, editat sub direcţia lui Marie-Anne 
Vannier, La Naissance de Dieu dans l’ăme chez Eckhart et 
Nicolas de Cues, Cerf, Paris, pp. 137-158. 

acest din urmă tratat, paradoxul privirii divine e 
I ntensificat prin faptul că ea îmbină universalitatea 
cu intimitatea. Fiecare dintre cei care o aţintesc are 
certitudinea că se află într-o întâlnire totală cu ea. 
Fiecare dintre ei are certitudinea că este unicul privit 
dc ea şi unicul ei privitor, că absoarbe şi e absorbit 
de privirea divină. Această temă este, de altfel, larg 
răspândită; A. K. Coomaraswamy o expune în frumo¬ 
sul articol „The Meeting of Eyes“, citând, alături de 
lextul cusan, numeroase referinţe din alte tradiţii. 1 

Dar „întâlnirea ochilor'* dintre unul uman şi Unul 
divin comportă o asimetrie care, ignorată, antrenează 
riscul unei inversiuni, iar Cusanus ţine să avertizeze 
impotriva lui. Pe direcţia perspectivei sale particu¬ 
lare, fiece fiinţă umană întâlneşte plenitudinea privirii 
absolute, plenitudine cu care este tentată să înves- 
Icască propria sa perspectivă. Fiecare fiinţă parti¬ 
culară e înclinată să cuprindă, să sintetizeze, să 
„înfăşoare" întreg realul potrivit propriului unghi, 
particular, de vedere. 2 Iar această reducţie, care ar 
constitui, în vocabularul cusan, o contractio a abso¬ 
lutului, riscă să se erijeze în globalitate, să devină un 
particular absolutizat. Experimentul propus fraţilor 

1 A. K. Coomaraswamy, „The Meeting of Eyes", în Selec- 
tedPapers (voi. II: Tradiţional Art and Symbolism ), editat de 
R. Lipsey, Bollingen Series LXXXDC Princeton University Press, 
1977, pp. 233-237. 

2 „Doamne, Tu priveşti fiecare fiinţă în aşa fel încât mi-e 
cu neputinţă să gândesc că ai altă grijă, prin tot ceea ce 
este, decât să îi dai ei singure cel mai bun mod posibil de 
ti fi şi să rânduieşti toate fiinţele în singurul scop de a sluji 
desăvârşirii a ceea ce Tu priveşti" (De visione Dei IV]. 



20 


PREFAŢĂ 


de laTegernsee e menit să dinamiteze reducţia, să 
actualizeze în fiecare actor religios conştiinţa că Faţa 
divină acoperă toate perspectivele personale, dar le 
„înfăşoară" şi le depăşeşte pe toate în vederea fără 
mod şi fără perspectivă . 1 

Cum ajung actorii „teatrului contemplativ" de la 
Tegernsee să sesizeze coincidenţa paradoxală între 
intimitatea şi universalitatea Privirii divine? Decla- 
răndu-se drept diversitate orientată spre acelaşi pol, 
drept comunitate de contemplatori ai aceleiaşi Priviri 
transcendente. Ei ating conştiinţa că toţi împăr¬ 
tăşesc aceeaşi experienţă atunci când evenimentul 
personal este formulat, comunicat de fiecare celui¬ 
lalt şi crezut prin cuvânt. „Atunci el va crede. Dacă 
nu l-ar crede [pe confratele său] nu ar înţelege (s.n.) 
cum e cu putinţă lucrul acesta." (De visione Dei, 
prefaţă). Perspectivele particulare spre „Universalul 
concret" ajung să realizeze universalitatea Privirii 
sale atunci când coroborează văzul şi cuvântul, noeza 
şi credinţa, intelectul şi raţiunea credincioasă, experi¬ 
enţa personală şi experienţa comunitară. 2 Atunci, 
Privirea divină e sesizată drept cea care desfăşoară, 
comandă şi îmbrăţişează nu numai diversitatea 

1 Cf. Louis Dupre, „Nature and Grace in Cusa’s Mystical 
Theology", American Catholic PNlosophical QuarterLj, voi. LXIV, 
Winter 1990 (Special Issue: Nicholas of Cusa), cap. „Perspec- 
tival and Non-Perspectival Knowledge". înaintând în viziune, 
intelectul înţelege că „adevărata ta Faţă este liberă de orice 
reducţie... e formă absolută, Faţă a tuturor feţelor" (De 
visione Dei, VI). 

2 Cf M. de Certeau, op. cit, p. 20. şi B. McGinn, op. cit, 
pp. 148-149. 

spaţială şi temporală, ci şi diversitatea perspectivelor 
umane particulare. 

Pornind de aici, Cusanus va medita, în De visione 
I )ei, asupra treptelor unei experienţe noetice în care 
I iiivirea umană „perspectivală" tinde asimptotic spre 
I ormenul „non-perspectival“ care o instituie: „ochiul 
sfericităţii infinite". Trecerea la limită a intelectului 
i iman, în sensul matematic al termenului - absor- 
I >ire a gradelor viziunii intelectuale în ţintă, în Limita 
Infinită-, este limpede semnificată la încheierea tex- 
I ului, atunci când fiinţa contemplativă „se aruncă 
in afară de suflare", eliberată de determinabile ei, 
„ către coro ană" 1 . 

De visione Dei meditează aşadar asupra expe¬ 
rienţei religioase propriu-zise, în deplinătatea ei, asu¬ 
pra drumului ei de cunoaştere unitivă. De pace Jidei 
priveşte religiile ca fiind suporturi ale unui asemenea 
drum de cunoaştere: iată premisa căreia îi elabo¬ 
rează raţional şi dialogal consecinţele. Şi anume: ca 
şi perspectivele umane, religiile converg spre aceeaşi 
ţintă nelimitată: ca şi perspectivele umane, fiecare 
dintre religii poate fi înclinată să susţină că deţine, 
pe direcţia perspectivei proprii, plenitudinea ţintei spre 
care tinde. Ca şi perspectivele umane particulare, 

1 „Tu (Christos) mă atragi la tine dându-mi o pregustare 
a vieţii tale de slavă. Mă răpeşti pentru ca să ajung mai pre¬ 
sus de mine însumi (s.n.)... grăbesc spre capăt, aproape mi-am 
încheiat alergarea. Ajung să mă eliberez de ea şi mă arunc, 
dincolo de suflare, către coroană. Atrage-mă Doamne - căci 
nimeni nu poate să ajungă la tine dacă nu e atras de tine - 
pentru ca, atras, să pot să mă eliberez... şi să fiu unit cu 
tine" (De visione Dei, XXV). 

religiile pot depăşi această reducţie, pot asuma para¬ 
doxul între intimitatea şi universalitatea ţintei atunci 
când viziunea se reflectă în cuvânt, când se produce 
dialogul, când are loc mărturisirea comună a Feţei 
spre care tind. Convergenţa mistică a perspectivelor 
intelectuale, teoretizată în De visione De t, e transpusă 
în De pace jidei în convergenţă sau concordie raţio¬ 
nală a religiilor. Dar, încă o dată, eficacitatea soluţiei 
cusane de armonizare religioasă se întemeiază în 
mod decisiv pe acea convergenţă mistică, pe „aler¬ 
garea" fiinţei umane spre Termenul infinit - ceea 
ce constituie însăşi substanţa religiosului. Fără con¬ 
ştiinţa ei, fără realizarea ei de către contemplativi 
ai diferitelor religii, pacea cusană a credinţelor nu 
ar fi decât un proiect de inginerie religioasă univer¬ 
salistă, conceput de un gânditor al Luminilor avant 
la lettre. 

Or, dimpotrivă, Cusanus reformulează şi dezvoltă 
o gândire de tip riguros tradiţional în termenii moder¬ 
nităţii pe cale de a se naşte. 

Am menţionat deja - în legătură cu cele două tra¬ 
tate - scenografia lor inaugurală, episodul de „teatru 
contemplativ" care le conţine sintetic întregul demers. 
Foarte adesea de altfel, Nicolaus Cusanus gândeşte 
metafizic prin imagini şi prin analogii vizuale variate, 
fie ele de tip ştiinţific, mai cu seamă matematic, sau 
de tip artistic. H. Lawrence Bond vorbeşte chiar, 
în chip fericit, despre De visione Dei ca despre „un 
text iconic", în care „imaginea devine text", în care 
„textul şi cititorul devin imagine iconică". Pornind 
de la Imaginea atotvăzătoare, Cusanus îşi organizează 
discursul într-o suită de imagini simbolice care sunt 

de citit, în ansamblul lor, ca o icoană, în sensul de 
configuraţie vizuală care susţine şi mobilizează inte- 
lecţia. In intenţia lui Cusanus, cititorul însuşi poate 
ajunge să fie transformat, prin hermeneutică partici¬ 
pativă, în ,Jigura, icoană şi text“, în manifestare a 
viziunii noetice care l-a modelat lăuntric. 1 

Iar în textele cusane, în cele două tratate înrudite 
mai cu seamă, caracterul „iconic“ nu se rezumă la 
stilul de gândire şi de expunere, ci se constituie chiar 
în modul cum Cusanus îşi situează şi îşi structu¬ 
rează temele. 

Se ştie că una dintre tehnicile, aş spune teologice, 
ale icoanei e „perspectiva inversă**: spaţiul imaginii 
e configurat aşa cum e văzut de personajul din 
icoană, nu de privitorul exterior. Cel din urmă e pus 
în faţa unui real organizat şi privit de Celălalt trans¬ 
cendent. Imaginea lui Christos atotvăzător, pe care 
Cusanus o trimite fraţilor de laTegernsee, era foarte 
probabil pictată cu o asemenea tehnică, bine cunos¬ 
cută şi utilizată încă în secolul al XV-lea. 2 Or, Cusa¬ 
nus transpune tehnica „perspectivei inverse** în 
metodă de meditaţie şi de cunoaştere. De uisione 
Dei tematizează „vederea lui Dumnezeu**, dar în 
demersul cusan, expresia desemnează în primul rând 
vederea pe care Dumnezeu o are asupra omului, „ve¬ 
derea existenţiatoare** prin care Dumnezeu îl creează 
pe om, vederea cu care El îl susţine, îl urmăreşte 

1 H. Lawrence Bond, „The «Icon» and the «Iconic Text» 
in Nicholas of Cusa's De uisione Dei I-XVII“, în Th. M. Izbicki 
şi C. M. Belitto (editori), Nicholas of Cusa and His Age: Intellect 
and Spirituality, Brill, Leiden, 2002, pp. 177-197. 

2 B. McGinn, op. cit, p. 148 şi p. 158. 

şi îl atrage la sine. Această privire o întâlnesc, în ana- 
logonul sensibil al imaginii atotvăzătoare, fraţii de 
laTegernsee. Cealaltă vedere, vederea lui Dumnezeu 
de către om este posibilă prin „întâlnirea ochilor", 
prin răspunsul pe care privirea umană o dă Privirii 
divine - orientându-se spre cea din urmă, fixându-se 
în ea, unindu-se cu ea din ce în ce mai intim. „Tra¬ 
tatul iconic" care e De visione Dei expune înaintarea 
în cunoaşterea privirii atotvăzătoare cu care Christos 
îl priveşte pe contemplativ. Ea, care e nu numai polul 
experimentului contemplativ de laTegernsee, ci al 
oricărei contemplaţii, dă posibilitate ochiului spiri¬ 
tual să vadă; ea limpezeşte şi lărgeşte intelectul uman 
pentru ca el să o poată vedea din ce în ce mai adec¬ 
vat până când e unit cu acea Privire dincolo de orice 
imagine. S-a spus că titlul tratatului trebuie înţe¬ 
les ca un genitiv subiectiv (cu referinţă la Subiec¬ 
tul suprem: visio Dei e vederea cu care Dumnezeu 
îl vede pe om) şi totodată ca un genitiv obiectiv (vede¬ 
rea cu care omul îl vede pe Dumnezeu). 1 Geniul cusan 
a fost să dezvolte într-o doctrină mistică această 
bi-unitate, să amplifice tema eckhartiană a identităţii 
privirilor: „Ochiul cu care eu îl văd pe Dumnezeu 

1 „Genitivul din titlu, visio Dei, e de înţeles, evident, ca un 
genitiv subiectiv: Dumnezeu este văzătorul. Dar important 
din punct de vedere filozofic este că acest genitiv e de ase¬ 
menea un genitiv obiectiv. Pentru a face introducerea în 
teologia mistică, Cusanus vrea să arate că omul îl poate 
vedea pe Dumnezeu şi arată, de asemenea, modalitatea în 
care îl poate vedea. “ (Walter Schulz, Le Dieu de la meta- 
physique modeme, traducere, prezentare şi note de J. Colette, 
Editions du C.N.R.S., Paris, 1978, p. 16). 

este acelaşi ochi cu care Dumnezeu mă vede. Ochiul 
meu şi ochiul lui Dumnezeu sunt un singur ochi 
şi o singură vedere şi o singură cunoaştere şi o 
singură iubire ." 1 

„Inversarea perspectivei" ca metodă cusană de 
cunoaştere revine la a considera lucrurile din punc¬ 
tul de vedere divin, din punctul de vedere al Polului 
transcendent. E o metodă care nu doar schimbă - 
pe verticală - locul din care sunt privite şi judecate 
lucrurile, ci trece la limită însăşi noţiunea de perspec¬ 
tivă, fiindcă «punctul de vedere» divin e trans-per- 
spectivcd, e cel al „ochiului sfericităţii infinite" - care 
modelează vederea ochiului uman (în toate gradele 
lui: noetic, raţional, sensibil). Când vorbim de „per¬ 
spectivă inversă" în cadrul gândirii cusane trebuie 
să rămânem mereu conştienţi că termenul „perspec¬ 
tivă" nu mai este propriu-zis adecvat, că limbajul 
îşi atinge aici limitele, că ne referim la acel punct 
de vedere care îmbrăţişează toate punctele de vedere 
particulare şi le transcende în infinitul lui; trebuie 
să rămânem conştienţi că ne referim la o perspectivă 
trans-perspectivală. 

Or, ochiul sfericităţii infinite nu elimină per¬ 
spectivele particulare - care din razele lui se desfă¬ 
şoară -, ci le atrage la sine şi le împlineşte prin 
„înfăşurarea" lor finală în sine însuşi. De aceea nici 
metoda cusană de cunoaştere şi de organizare a 
realului nu nesocoteşte perspectivele particulare, 
nu încearcă uniformizarea lor; încearcă, dimpotrivă, 

1 Meister Eckhart, Predica (germană) nr. 12: „Ochiul meu 
şi ochiul lui Dumnezeu sunt un singur ochi.“ 

armonizarea lor, conducându-le spre punctul lor 
zenital de convergenţă. Atenţia faţă de diversitatea 
lumii e posibilă şi fundamentată doctrinar, la Cusa- 
nus, fiindcă e articulată cu atenţia faţă de Unitatea 
divină atotvăzătoare, faţă de sfera ei infinită. Prin 
importanţa pe care o dă singularităţii fiecărei fiinţe 
umane, perspectivei ei particulare, subiectivităţii 
umane în genere, Cusanus e un gânditor care iniţiază 
modernitatea. Prin intensitatea cu care singulari¬ 
tăţile umane şi entităţile particulare ale lumii sunt 
privite dinspre Infinitul divin, sunt atrase de el, Cusa¬ 
nus ne propune o altfel de gândire modernă decât 
a noastră: o gândire modernă nesecularizată. 

Aceeaşi „coincidenţă a extremelor* 1 a fost „glorios 1 * 
izbutită, potrivit lui Erwin Panofsky, de filozofia 
cusană şi de pictura maeştrilor flamanzi din secolul 
al XV-lea, printre ei numărându-se cel care pictase 
unul dintre chipurile cu privire omnidirecţionată, 
elogiat în De visione Det ,Poarte foarte marele pictor 11 
Roger van der Weyden, care moare, asemenea lui 
Cusanus, în 1464. 1 

E limpede că tot metoda perspectivei inverse e 
cea care lucrează şi în De pace fidel Diversitatea 
religioasă a lumii este dintru început privită şi abor¬ 
dată din punctul de vedere al Unităţii divine. In 
scena inaugurală a tratatului, oficiul îngerilor este 
tocmai acela de a iniţia „inversarea 11 perspectivei, 
aducând problema diversităţii în faţa Tatălui ceresc. 
Iar interpretul ei nu este o fiinţă care aparţine dome¬ 
niului diversităţii (om sau înger), fiinţă cu necesitate 

1 E. Panofsky, Arhitectură gotică şi gândire scolastică trad. 
Marina Vazaca, Anstasia, Bucureşti, 1999, p. 62. 

asociată unei perspective particulare. Hermeneutul 
este Logosul întrupat, adică tocmai Cel care şi în care 
se realizează convergenţa religiilor. 1 Şi aici avem, 
în definitiv, de a face cu un tratat „iconic“, de vreme 
ce soluţia de armonizare a religiilor nu e căutată 
de-a lungul tratatului, ci este dintru început prezentă; 
nu constă în primul rând într-o doctrină, ci în con¬ 
templarea Feţei divine care se dă vederii tuturor 
participanţilor la colocviul ceresc. De-a lungul textu¬ 
lui, ei nu fac decât să înainteze în înţelegerea acestei 
Feţe şi să aplice diversităţii religioase terestre ceea 
ce au privit noetic, ceea ce au înţeles raţional - pen¬ 
tru a proiecta trecerea ei de la starea de conflict la 
conştiinţa convergenţei. 

Religio una din formula cusană nu desemnează 
o nouă religie universalistă. Nu este nici o doctrină 
sincretică ce ar mulţumi pe toată lumea. Religio una 
nu poate fi o entitate din univers, din domeniul diver¬ 
sităţii. Religio una constă în orientarea fiecărei religii 
spre înţelepciunea una, este legătura cu ea, cea care 
dă fiecărei religii posibilitatea să îşi conducă adepţii 
spre ţel. Aşa cum observă Helmut von Meinhardt 2 , 
cel care vorbeşte despre religio una sau despre una 
Jides orthodoxa, potrivit unei riguroase „perspective 

1 Vezi, de pildă, Anca Manolescu, „Nicolaus Cusanus: Logo¬ 
sul, interpret al diversităţii religioase", în Europa şi întâl¬ 
nirea religiilor, Polirom, Iaşi, 2005, pp. 37-80. 

2 Helmut von Meinhardt, „Konjecturale Erkenntnis und 
religiose Toleranz", Der Friede unterden Religionen nach Niko- 
laus von Cues. Akten des Symposions in Trier vom 13. bis 15 
Oktober 1982, herausgegeben von Rudolf Haubst, Matthias- 
Grunewald-Verlag, Mainz, 1984, pp. 330-331. 

inverse**, nu este o fiinţă creată, ci Logosul însuşi, 
ţinta religiilor, Unitatea divină manifestată. Potrivit 
lui Michael Seidlmayer, religiile sunt privite de Cusa- 
nus drept „explicaţii ale Verbului divin, nu ale unei 
religio una** 1 . 

Helmut von Meinhardt are o foarte frumoasă inter¬ 
pretare a noţiunii cusane de concordia religiilor: 

„Nucleul cuvântului concordia, «cor» trebuie în¬ 
ţeles în sensul lui deplin: scopul spre care tinde 
Cusanus nu este nici dorinţa de convertire, mai 
bine fundamentată prin cunoaştere, nici acceptarea 
(diversităţii religioase n. n) rezultată din resemnare 
sceptică, nici renunţarea la exigenţele teoretice ale 
adevărului în favoarea unei verificări şi confirmări 
practice, ci o unificare interioară, «cordială>> (prin inima 
lor n. n.) a religiilor :“ 2 

Cusanus a propus, în pragul vârstei moderne, 
o soluţie metafizică de armonizare religioasă. Prin¬ 
cipiul ei nu se situează în domeniul multiplicităţii 
mundane, ci constituie, în sensul precis al terme¬ 
nului, un „Pol“: e situat într-o transcendenţă tare 
şi totodată în inima adâncă a tuturor religiilor. Spre 
acea înălţime-adâncime extremă au de „înaintat** reli¬ 
giile spre a-şi obţine concordia. 

Tema diversităţii în concordia, căreia Cusanus i-a 
dat o strălucită formulare, plutea în aerul Renaşterii, 
făcea parte dintre tendinţele definitorii ale epocii. 

1 Michael Seidlmayer, „Una religio in ritunm varietate. Zur 
Religionsauffassung des Nikolaus von Cues“, Archiv Jur 
Kulturgeschichte, XXXVI, 1954, pp. 145-207. 

2 Helmut von Meinhardt, op. cit., p. 332. 

Dar linia deschisă de el nu a avut continuatori. 1 
Marsilio Ficino şi Pico della Mirandola vor pleda şi 
ci pentru o înţelepciune unică, înveşmântată diferit 
în feluritele religii şi curente sapienţiale ale lumii. 
Dar ei, campioni ai unei gnoze hermetice, prepon¬ 
derent cosmologice şi umaniste, nu vor mai aplica 
metoda perspectivei inverse. Vor proceda potrivit 
unei perspective relativ mai comune: vor încerca să 
obţină sau să se refere la un „obiect“ doctrinar unic, 
o prisca theologia. Soluţia lor nu e de tipul convergen¬ 
ţei spre Termenul transcendent, ci înclină spre acu¬ 
mularea şi combinatorica datelor din diverse tradiţii, 
fie ele hermetice, mistice sau filozofice, pe care le inte¬ 
grează prin interpretare alegorică. 


* 


Revenind la De pace Jiclei, cei reuniţi dinaintea 
Logosului alcătuiesc, textul o spune limpede, o elită 
intelectuală şi religioasă. Sunt „oamenii cei mai 
învăţaţi şi mai de seamă" 2 , aleşi din fiecare religie 


1 Pauline Moffitt Watts îşi construieşte cartea - Nicolaus 
Cusanus. A Fifteenth-Century Vision of Man, Brill, Leiden, 
1982 - pe ceea ce identifică drept un paradox al figurii lui 
Cusanus: ca om de acţiune, el participă din plin la proble¬ 
mele ecleziale ale timpului său; ca gânditor speculativ, prin 
temele pe care le pune şi prin modul cum le tratează, el este 
un singular în epocă. Lucrările sale nu au decât prea puţină 
influenţă asupra contemporanilor şi a autorilor imediat 
ulteriori. Marsilio Ficino îl menţionează o singură dată, într-o 
scrisoare din 1489. Pico della Mirandola pare să fi avut inten¬ 
ţia să îi viziteze biblioteca de la Cues, dar nu şi-a dus planul 
la îndeplinire [cf. op. cit., p. 11-12, 30-32). 

2 De pace fidei III. 

de îngerul ei director pentru a dialoga cu înţelep¬ 
ciunea întrupată. Dar Cusanus se adresează de 
asemenea unei elite viitoare, care va putea utiliza 
viziunea şi reflecţia lui pentru a continua efortul 
de armonizare a diversităţii religioase: 

„Prin măiestria câtorva înţelepţi pricepuţi în toate 
aceste deosebiri ce se arată pe pământ între religii, 
se poate lesne găsi o potrivire prin care se poate sta¬ 
tornici, cu mijloace cuvenite şi neîndoielnice, pacea 
veşnică între religii. Iată de ce, pentru ca viziunea lui 
să ajungă cândva la cunoştinţa celor care se îngri¬ 
jesc de aceste lucruri foarte înalte, a scris-o limpede 
mai jos, pe cât i-a înfăţişat-o aducerea aminte. 1,1 

în colocviul ceresc, fiecare participant poartă un 
dialog direct cu Logosul, fără a intra în vorbă cu 
ceilalţi. Totuşi dezbaterea îi face să avanseze pe toţi 
împreună, colegial, în acceptarea raţională a conver¬ 
genţei - de unde decurge posibilitatea concordiei. 
Fiecare religie-perspectivă contribuie, prin reprezen¬ 
tantul ei, la identificarea temelor şi a dificultăţilor 
concordiei, la scrutarea şi la depăşirea lor. Asistăm 
la o dezbatere colegială fiindcă toţi reprezentanţii 
se raportează la Logos, fiindcă diversitatea religioasă 
este privită de fiecare prin prisma dialogului cu înţe¬ 
lepciunea una. Iar, aşa fiind, în fiecare dintre parti¬ 
cipanţi creşte cunoaşterea propriei religii - privită 
mai intens, prin raportare la privirea, trans-perspec- 
tivală, a Unităţii. Dar cunoaşterea creşte, de aseme¬ 
nea, în fiecare prin colegialitatea care depăşeşte 
graniţele între religii, prin apartenenţa la o elită 


1 De pace jidei I. 

modelată de concordia conştientizată în dezbaterea 
cerească. Acordul reprezentanţilor, obţinut la capătul 
întâlnirii, reflectă, la nivel raţional, ceea ce este acor¬ 
dul îngerilor - contemplatori şi mesageri ai Unităţii - 
la nivelul intelectului contemplativ. 

Colegi între ei şi colegi cu îngerii directori, parti¬ 
cipanţii sunt meniţi, în concepţia lui Cusanus, să 
pledeze - fiecare în comunitatea sa - pentru concor¬ 
dia religiilor. Ei sunt meniţi să „aplice“ în lume cole¬ 
gialitatea dobândită în colocviul ceresc. Proiectul 
cusan de concordia - iar nu de unificare - religioasă 
pune aşadar responsabilitatea întreprinderii pe ume¬ 
rii unei elite. Joseph Stallmach spune cu îndrep¬ 
tăţire că Nicolaus Cusanus se adresa mai cu seamă 
gânditorilor şi responsabililor europeni, că spera 
formarea unei asemenea elite în spaţiul creştin. 1 
Ea ar fi putut constitui o forţă care să lucreze eficace 
împotriva tendinţelor centrifugale ce ameninţau să 
dezagrege, din interior, lumea creştină a epocii. 

Dar e limpede că proiectul cusan este mai amplu, 
că el propune o elită universală, a tuturor religiilor: 
capabilă să menţină, în diversitatea religioasă şi cu 
respectul ei, conştiinţa convergenţei şi, ca atare, 
instaurarea concordiei. Ar mai fi de menţionat obser¬ 
vaţia, la fel de pertinentă, a lui Josef Stallmach că, 
departe de a fi un gânditor utopic, Nicolaus Cusanus 

1 Josef Stallmach, „Einheit der Religionen - FTiede unter 
den Glauben. Zum Ziel der Gedankenfuhrung im Dialog «Der 
Friede in Glauben» 1 ', Der Friede unter den Religionen nach 
Nikolaus von Cues. Akten des Symposions in Trier vom 13. 
bis 15. Oktober 1982, herausgegeben von Rudolf Haubst, 
Matthias-Griinewald-Verlag, Mainz, 1984, p. 61. 

propune „o idee normativă pentru întâlnirea reli¬ 
giilor în realitatea lumii noastre". Intr-adevăr, cei 
care îl califică pe Cusanus drept visător optimist, 
dacă nu cumva nerealist şi riscant, pretind de la el 
„soluţii", reţete, procedee de dialog „religios corect". 
Or, Cusanus nu urmăreşte să ofere soluţii politice 
şi procedurale ale chestiunii - ceea ce ar fi într- ade¬ 
văr şi birocratic, şi utopic. El oferă o tematizare inte¬ 
lectuală a problemei religiilor aşezate în orizontul 
metafizic al convergenţei lor. Posibilitatea concordiei 
nu derivă, la Cusanus, din calcul conjunctural, ci 
din asumarea intensificată a fiecărei religii, din asu¬ 
marea ei drept vector spre Polul absolut. Citând un 
pasaj din De coniecturis I, 13 - „Unitatea adevărului 
transcendent e cunoscută în alteritatea conjectu¬ 
rală" -, Ernst Cassirer spune că „această intuiţie 
fundamentală produce, la Cusanus, o «toleranţă» 
cu adevărat grandioasă... întemeiată ca teorie a 
cunoaşterii" 1 . 

S-a spus totuşi că, în pofida deschiderii excep¬ 
ţionale spre diversitatea religioasă, tratatul cusan 
reprezintă o abordare inclusivistă a chestiunii. Cusa¬ 
nus ar încerca, în fond, să convingă celelalte tradiţii 
să accepte dogmele fundamentale ale creştinismului 
şi, ca atare, să adopte religia creştină. In fond, tra¬ 
tatul ar transpune dogmele creştinismului într-un 
limbaj filozofic şi matematic apt, după autor, de o 
universală persuasivitate. în loc de o misiune şi de 
o propovăduire religioasă, am avea de-a face, la Cusa¬ 
nus, cu o misiune şi cu o propovăduire raţională a 
creştinismului. Şi, într-adevăr, aceasta este impresia 


1 Ernst Cassirer, op. cit., p. 41. 

la o lectură literală a tratatului. Obiecţiei, întru câtva 
îndreptăţite, de inclusivism i se pot aduce totuşi con- 
traargumente. 

Ar fi de spus că efortul lui Cusanus vizează mai 
ales declanşarea unui proces intelectual care să mobi¬ 
lizeze religiile-perspective către împlinirea lor, către 
autodepăşirea lor în ţinta comună. Originalitatea 
cusană în ce priveşte gândirea diversităţii religioase 
constă în radicalitatea dinamismului ei intelectual 
spre aspectul apofatic al divinului. Iar convergenţa 
nu este înfăţişată aici doar ca eschatologică: adică 
aşteptând sfârşitul timpurilor pentru a se realiza, 
înfăţişând religiile drept perspective spre Polul trans- 
perspectival, Cusanus pune convergenţa drept o reali¬ 
tate pe care capacităţile cognitive ale omului o au 
de cercetat şi de asimilat încă de pe acum. 

Topografia din De pace jitiei o dovedeşte. începu¬ 
tul şi sfârşitul tratatului stau sub semnul a două 
cetăţi simbolice. Constantinopolul este menţionat 
la începutul textului drept loc al războiului şi al 
nenorocirilor pricinuite de diversitatea conflictuală 
a religiilor. Deşi, pentru creştinii răsăriteni ca şi apu¬ 
seni ai vremii, cetatea era locul unei înfrângeri în faţa 
islamului, Cusanus nu preia acest mod unilateral 
de vedere. El preferă să evoce aici generala traumă 
provocată de conflictul credinţelor. Victimele, ca şi 
agresorii sunt în aceeaşi măsură creditaţi pentru 
buna lor intenţie, în aceeaşi măsură deplânşi pentru 
lipsa lor de luciditate. 1 


1 în De pace jidei III, Cuvântul spune: „Fiindcă toţi cei 
care săvârşesc prigoana sau o îngăduie nu sunt îndemnaţi 
de altceva decât de credinţa că astfel pregătesc mântuirea 

Pentru a-şi conduce meditaţia asupra crizei, Cusa- 
nus nu se situează aşadar - teologic, intelectual, 
cultural, politic - de o parte ori de alta, într-o per¬ 
spectivă particulară. Dintru început, el alege să pună 
chestiunea pe verticala transcendentă şi, pe această 
verticală, să inverseze perspectiva. 

Locul colocviului religiilor face parte din axa ver¬ 
ticală pe care diferitele lumi şi „trans-lumi" comunică. 
Pe această axă, un acelaşi eveniment are loc „conco¬ 
mitent", dar în mod specific, la diferite niveluri de 
fiinţă; se petrece în fiecare potrivit posibilităţilor pro¬ 
prii acelui nivel. Aşa cum observă Maurice de Gan- 
dillac 1 , reuniunea cusană nu se petrece doar la 
intellectualis altitudo, ci şi hic et nune, pe pământ, 
„unde optimismul viguros al concepţiei cusane speră 
să poată obţine pacea religioasă printr-un demers 
intelectual'*. 

Iar Cusanus precizează, intr-adevăr, în finalul 
textului, care este locul terestru unde se „proiec¬ 
tează" colocviul ceresc: locul unde, după ce ac¬ 
tele acestui colocviu vor fi puse în operă, adică vor 
primi consimţământul comunităţilor religioase, se va 
stabili concordia. Este, evident, Ierusalimul, centrul 


şi sunt bine-plăcuţi Creatorului lor, s-a milostivit Domnul 
de poporul său şi se plănuieşte ca toată diversitatea religiilor 
să fie adusă, în buna înţelegere, prin încuviinţarea tuturor 
oamenilor, la una singură, care să nu mai poată fî încălcată". 

1 Maurice de Gandillac, „Das Ziel der una religia in varie¬ 
tate ritmuri', în DerFriede unter den Religionen nach Nikolaus 
von Cues. Akten des Symposions in Trier vom 13. bis 15 Okto- 
ber 1982, herausgegeben von Rudolf Haubst, Matthias-Grii- 
newald-Verlag, Mainz, 1984, p. 194. 

comun al monoteismelor şi, mai cu seamă, cetatea 
simbolică, în toate trei, care comunică cu stările 
superioare de fiinţă, cu Ierusalimul de sus. Nu mai 
e nevoie de amintit prestigiul de poartă a cerurilor 
şi de loc al viziunilor pe care îl are Ierusalimul în 
toate trei tradiţiile. Pornind din cetatea conflictuală 
a Constantinopolului, tratatul cusan se deschide 
cu ascensiunea în „cerul raţiunii" şi se încheie cu 
reuniunea terestră a reprezentanţilor religiilor la 
Ierusalim. De pace jicLei e astfel încadrat de două 
reprezentări scenice ale concordiei. Prima, dobân¬ 
dită pe verticala cunoaşterii, va face posibilă, speră 
Cusanus, concordia terestră în centrul care poartă, 
în însăşi denumirea lui, pacea. 

în prologul simbolic al tratatului, îngerii actuali¬ 
zează sensul ascendent al verticalei cunoaşterii. în 
epilogul său, elita cusană are de actualizat sensul 
descendent al acestei verticale. Iar acesta nu este 
un proiect utopic, ci un efort intelectual menit fiecărei 
generaţii, fiecărei epoci. 


* 

îi mulţumesc lui Bogdan Tătaru-Cazaban pentru 
sugestiile sale şi pentru traducerea tratatului De 
Deo abscondito. Textul precizează orizontul de gân¬ 
dire paradoxală şi apofatică în care Cusanus tema- 
tizează dialogul religiilor, posibilităţile de armonizare 
a diversităţii religioase. 


ANCA MANOLESCU 



Pacea între religii 



I 


Printre cei ce răspândeau vestea despre cele de 
curând săvârşite, cu multă cruzime, de sultanul 
turcilor la Constantinopol 1 , era un om care, după 
ce văzuse odinioară acele meleaguri 2 , a fost aprins 

1 Vestea căderii Constantinopolului (29 meii 1453) a ajuns, 
după o lună, la Veneţia, apoi la Roma, răspândindu-se în 
tot Apusul. De pace Jîdei a fost scrisă, probabil, în a doua 
jumătate a lui septembrie 1453. Cf. R. Klibansky şi H. Bascour, 
„Praefatio" la Nicolai de Cusa De pace Jîdei cum epistula ad 
Ioannem de Segobia, Londra, 1956, p. xii. 

2 Referire la autorul însuşi, care vizitase Constantinopolul 
în 1437, fiind unul din cei trei legaţi trimişi de Papa Eugeniu 
al IV-lea să-l invite pe împărat la Conciliul de la Ferrara. 
Cf. R. Klibansky şi H. Bascour, ,Adnotationes“ la Nicolai de 
Cusa De pace Jîdei cum epistula ad Ioannem de Segobia, 
Londra, 1956, p. 66. La Constantinopol misiunea sa, ca uma¬ 
nist deja cunoscut în cercurile italiene, va fi să caute manu¬ 
scrise patristice care să fundamenteze dezbaterile conciliului. 
Cusanus va aduce totodată de acolo texte neoplatoniciene, 
prezente, alături de numeroase texte patristice greceşti, în 
biblioteca lui personală de la Cues. Pentru dezbaterile con¬ 
ciliului, în mod special important a fost textul Sfântului 
Vasile cel Mare, „Contra lui Eunomios", în Cribratio Alkorani 

de râvna lui Dumnezeu să se roage cu mai multe 
suspine Creatorului a toate, ca El să potolească cu 
blândeţea sa prigoana care, din pricina deosebirii 
de rit între religii, se dezlănţuise mai mult decât de 
obicei. S-a întâmplat, după câteva zile, poate din neîn¬ 
cetată şi îndelungată meditaţie, ca acestui om plin 
de râvnă să i se arate o viziune, din care a cunoscut 
că, prin măiestria câtorva înţelepţi pricepuţi în toate 
aceste deosebiri ce se arată pe pământ între religii, 
e lesne cu putinţă să se găsească o potrivire prin care 
se poate statornici, cu mijloace cuvenite şi neîndo¬ 
ielnice, pacea veşnică între religii. Iată de ce, pentru 
ca viziunea lui să ajungă cândva la cunoştinţa celor 
care se îngrijesc de aceste lucruri foarte înalte, a 
scris-o limpede mai jos, pe cât i-a înfăţişat-o adu¬ 
cerea aminte. 

A fost aşadar răpit până la o anumită înălţime 
intelectuală, unde se făcea că cei trecuţi din viaţă 
cercetau aceste lucruri la sfatul fiinţelor de sus, 
întâi-stătător fiind Cel Atotputernic. Le spunea deci 
împăratul cerului şi al pământului că, din împă¬ 
răţia acestei lumi, soli întristaţi au adus gemetele 
asupriţilor şi că, din pricina religiei, mulţi au pornit 
cu arme unii împotriva celorlalţi şi, cu puterea lor, 

(Examenul critic al Coranului, 1461), Cusanus menţionează 
faptul că în biblioteca unei mănăstiri franciscane din oraş 
a găsit un exemplar al Coranului în arabă (cf. H. Lawrence 
Bond, „Nicholas of Cusa from Constantinople to «Learned 
Ignor ance»: the Historical Matrix", în Nicholas of Cusa on 
Christ and the Church. Essays in Memory of Chandler 
McCuskey Brooks for the American Cusanus Society, E. J. 
Brill, Leiden, New York, Koln, 1996, pp. 141-142). 

fie i-au silit pe oameni să se lepede de calea pe care 
îndelung o urmaseră, fie i-au lovit cu moartea. De 
pe tot pământul, au fost foarte mulţi purtători ai aces¬ 
tor plângeri, cărora împăratul le-a poruncit să se înfă¬ 
ţişeze în adunarea tuturor sfinţilor. Toţi [mesagerii] 
păreau cunoscuţi locuitorilor cerului şi statorniciţi, 
de la început, de însuşi împăratul a toate, peste fie¬ 
care ţinut al lumii şi peste fiecare tagmă; 1 nu se 
arătau cu înfăţişare de om, ci ca puteri intelectuale. 

Spuse o căpetenie 2 , în numele tuturor acestor 
trimişi: 

„Doamne, împărate a toate câte sunt, ce are vreo 
făptură ce să nu-i fi dat Tu? 3 Ai voit ca în trupul 

1 Cf. Deuteronom 32, 8 (în varianta Septuaginta; ed. rom. 
coordonată de C. Bădiliţă, F. Băltăceanu, M. Broşteanu, 
D. Sluşanschi, voi. I, Polirom, 2004, p. 607). Despre diversi¬ 
tatea religioasă legată, la Cusanus, de tema îngerilor călău¬ 
zitori ai religiilor: J. Stallmach (“Einheit der Religionen..." , 
în op. cit., pp. 66-67 şi p. 76), M. de Gandillac ("Das Ziel der 
una religio in varietate rituum" , în op. cit., p. 195), la colocviul 
DerFricde unter den Religionen nach Nikolaus von Cues, Trier, 
13-15 octombrie 1982. Cei doi autori, ca şi cei care au inter¬ 
venit în discuţiile la contribuţia lui J. Stallmach menţionează 
prezenţa îngerilor ca păzitori ai neamurilor în alte tradiţii 
şi în special în Coran (surele 10 şi 16). Menţionează, de aseme¬ 
nea, tema Unităţii divine în corelaţie cu pluralitatea trimişilor 
către diferite comunităţi spirituale (Coran 2, 129; 3, 81; 4, 
54; 4, 113), trimişi care vor da seamă, ca martori, la Judecata 
de apoi, de calitatea credinţei specifice pentru comunitatea 
(umina ) căreia i-au vestit mesajul divin (Coran 4, 41, 16, 
89; 28, 75). Cusanus apelează aşadar la un model de armo¬ 
nizare religioasă - printr-un proces de cunoaştere asociat 
cunoaşterii angelice - care beneficiază deja de un sol ecumenic. 

2 Un arhanghel. 

3 Cf 1 Corinteni 4, 7. 

omului, plămădit din ţărâna pământului, să insufli 
spirit raţional, pentru ca în el să strălucească chipul 
nespus al tăriei tale. 1 Dintr-un om s-a înmulţit 
popor mult, care umple faţa uscatului. Şi, deşi acest 
spirit intelectual, semănat în ţărână, primit în întu¬ 
neric, nu vede lumina şi obârşia începutului său, 
totuşi ai creat, pentru el, toate cele prin care - 
cuprins de uimire în faţa lucrurilor la care ajunge 
cu simţurile - să-şi poată cândva înălţa ochii minţii 
spre tine, Creatorul tuturor 2 , şi să se unească din 
nou cu tine, în cea mai mare dragoste, şi astfel să 
se întoarcă, în sfârşit, rodnic la obârşia lui. 

Dar ai ştiut, Doamne, că o mare mulţime nu poate 
să fie fără multă diversitate şi că aproape toţi oame¬ 
nii sunt siliţi să ducă o viaţă trudnică, plină de sufe¬ 
rinţe şi necazuri, şi să se supună ca slujitori regilor 
ce-i stăpânesc. Din această cauză, dintre toţi, doar 
puţini au atâta răgaz încât, folosindu-şi propria liber¬ 
tate de judecată, să poată ajunge la cunoaşterea 
de sine. Pe mulţi îi abat grijile trupului şi îndelet¬ 
nicirile şi astfel nu te pot căuta pe tine, care eşti Dum¬ 
nezeu ascuns. 3 De aceea, ai pus în fruntea poporului 
tău feluriţi regi şi văzători, care se numesc profeţi 4 , 
şi mulţi dintre ei, slujindu-ţi ca soli, au statornicit, 
în numele tău, cult şi legi şi au învăţat poporul 

1 Cf. Geneza 2, 7; 1, 27-28. 

2 Cf Romani 1, 20. Numeroşi autori patristici şi medievali 
se bazează pe acest verset în afirmaţia că pornind de la 
cunoaşterea lumii sensibile se poate ajunge la cunoaşterea 
lui Dumnezeu. 

3 Isaia 45, 15. 

4 Cf. 1 Regi 9, 9. 

neştiutor. Aceste legi le-au primit nu altfel decât 
ca şi cum însuţi Tu, împăratul împăraţilor, le-ai fi 
vorbit faţă către faţă, 1 crezând că-i aud nu pe ei, 
ci pe tine în ei. Feluritelor neamuri le-ai trimis felu¬ 
riţi profeţi şi învăţători, pe unii într-o vreme, pe alţii, 
în alta. Dar starea pământească a omului face ca 
un obicei îndelungat, intrat în firea lui, să fie sus¬ 
ţinut drept adevăr. Astfel se întâmplă nu puţine neîn¬ 
ţelegeri, atunci când o anume obşte pune credinţa 
ei înaintea alteia. 

Vino, aşadar, în ajutor, căci numai Tu poţi. Fiindcă 
această întrecere este de dragul tău, singurul pe 
care îl cinstesc în toate cele la care toţi par să se 
închine. Căci nimeni nu doreşte, în tot ceea ce pare 
că doreşte, decât binele, care eşti Tu; şi nimeni, în 
orice rostire a cugetului, nu caută altceva decât ade¬ 
vărul, care eşti Tu. Ce caută cel viu, dacă nu vieţu¬ 
irea? Ce caută cel ce este, dacă nu fiinţa? Aşadar, 
Tu, care eşti dătătorul vieţii şi al fiinţei, eşti Cel căutat 
în chip diferit în felurite rituri şi eşti numit cu felu¬ 
rite nume, căci aşa cum eşti rămâi tuturor necu¬ 
noscut şi nespus. Tu, care eşti tăria nesfârşită, nu 
eşti ceva din cele pe care le-ai creat şi făptura nu 
poate cuprinde cunoaşterea infinităţii tale, căci finitul 
nu are măsură cu infinitul. 2 Dar Tu, atotputernice 
Dumnezeule, care eşti nevăzut oricărei minţi, te poţi 

1 CJ. Exod 33, 11. 

2 Această afirmaţie a lui Aristotel (De caelo A 6 şi A 7, 
274 a şi 275 a), bine cunoscută în Evul Mediu, este folosită 
adesea de Cusanus, care-i dă însă nu numai înţeles mate¬ 
matic, ci şi metafizic. CJ. Klibansky şi Bascour, „Adnotati- 
ones“, p. 69. 

face văzut cui voieşti, într-un fel în care să poţi fi 
înţeles. Aşadar, nu te mai ascunde, Doamne; fii îngă¬ 
duitor, arată-ţi faţa şi se vor mântui toate neamu¬ 
rile, 1 care nu vor inai putea părăsi izvorul vieţii şi 
bunătatea lui, chiar dacă puţin l-au pregustat. 2 Căci 
nimeni nu se îndepărtează de tine, decât dacă nu 
te cunoaşte. 

Dacă vei binevoi să faci astfel, vor înceta sabia 
şi vitregia urii şi toate relele; şi vor cunoaşte toţi 
că nu este decât o singură religie în diversitatea ritu¬ 
rilor. 3 Poate că această deosebire de rituri nu se va 


1 CJ. Psalm 79, 8. 

2 CJ Pildele lui Solomon 10, 11 şi leremia 17, 13. 

3 IVon est nisi religio una in rituum varietate: iată celebra 
formulă care sintetizează modelul cusan de armonizare a 
religiilor. Există, în Coran, un verset (5, 48) surprinzător de 
apropiat de concepţia cusană. „Noi am hotărât fiecăruia 
dintre voi o lege şi un drum. Dacă Dumnezeu ar fi vrut, ar 
fi făcut din voi o singură adunare, însă El a vrut să vă pună 
la încercare prin darul ce vi l-a făcut. întreceţi-vă unii cu 
alţii în cele bune. întoarcerea voastră, a tuturor, va fi la 
Dumnezeu, iar El vă va înştiinţa atunci de ce vă învrăjbeaţi" 
(trad. George Grigore, Coranul, 2000, p. 101). J. E. Biechler 
(“A New Face Towards Islam.p. 197) menţionează unul 
dintre textele prin care islamul era cunoscut europenilor, 
anume Lex siue doctrina MahumetL Şirul profeţilor anteriori 
lui Muhammad, pe care islamul îi consideră participanţi 
la pleroma profetică, e justificat acolo prin cuvintele: „legea 
sau credinţa e una singură, dar riturile diferiţilor [profeţi] 
erau fără îndoială diferite". Or, pe marginea exemplarului 
său, Cusanus a notat Jdes una ritus diversus, ceea ce e foarte 
aproape de expresia emblematică: religio una in rituum varie¬ 
tate. „Uimitor în această formulă", spune Biechler, „este acor¬ 
dul ei evident cu metafizica neoplatoniciană a participării: 
varietatea fiinţelor finite e o desfăşurare ( explicatio ) a Unului 



PACEA ÎNTRE RELIGII 


45 


putea înlătura sau nu este de folos să se înlăture, 
pentru ca deosebirea să sporească evlavia, de vreme 
ce fiecare ţinut se străduieşte cu mai multă grijă pen¬ 
tru slujbe mai plăcute ţie, împăratului; însă măcar, 
aşa cum Tu eşti unul singur, una să fie şi religia 
şi unul singur cultul de preamărire (latreia). 1 Fii, 
aşadar, îngăduitor, Doamne, căci mânia ta este blân¬ 
deţe, iar dreptatea, îndurare: iartă făpturii tale slabe. 
Astfel, noi, trimişii tăi, pe care ai binevoit să-i faci 
ocrotitorii poporului tău şi pe care îi vezi aici, te rugăm 
cu umilinţă cu tot felul de rugăciuni, după puterea 
noastră. “ 


care e înfăşurarea ( complicatio ) tuturor. Aici, însă, legătura 
cu islamul e cea care îi dă lui Cusanus cheia pentru propria 
filozofie a religiei şi soluţia pentru asprele dileme ale luptei 
între religii". 

1 Latreia, de la sensul originar, în greacă, de „slujire" şi 
„serviciu divin", a ajuns să fie folosit în literatura creştină 
(începând cu Sf. Augustin şi Sf. leronim) cu sens tehnic, 
ca cinstire supremă cuvenită exclusiv lui Dumnezeu, in timp 
ce doulia (termen de fapt sinonim) a fost preferat pentru 
cinstirea îngerilor şi a sfinţilor. 




II 


După această rugăciune a arhanghelului, pe 
când toţi locuitorii cerului se închinau deopotrivă 
Marelui împărat, Cel ce şade pe tron 1 a grăit că omul 
a fost lăsat în voia judecăţii sale, fiind creat vrednic 
ca, după judecata sa, să se facă părtaş de El. Dar 
omul natural şi pământesc 2 este ţinut în neştiinţă 
sub stăpânirea căpeteniei întunericului 3 , umblând 
după starea vieţii simţurilor, care nu vine decât din 
lumea căpeteniei întunericului, iar nu după omul 
lăuntric intelectual, 4 a cărui viaţă vine de pe tărâ¬ 
mul obârşiei lui; spunea deci că El, cu multă grijă 
şi sârg, prin feluriţi profeţi care, spre deosebire de 
alţii, erau văzători, l-a chemat înapoi pe omul rătăcit. 
Şi, în sfârşit, fiindcă nici măcar profeţii nu au putut-o 
învinge pe căpetenia neştiinţei, l-a trimis pe Cuvântul 

1 Marele împărat care şade pe tron este Dumnezeu, cf. 
Apocalipsa 21,5. 

2 Cf. 1 Corinteni 2, 14. 

3 Căpetenia întunericului este Satana, diavolul, cf. Efe- 
seni 6, 12 şi Coloseni 1, 13. 

4 Cf Romani 8, 22; Efeseni 3, 16. 

său, prin care a făcut şi veacurile . 1 Acesta a luat 
fire omenească, pentru ca, astfel, măcar pe omul 
ascultător să-l lumineze în judecata lui liberă, iar 
el să vadă că trebuie să umble nu după omul din 
afară, ci după cel lăuntric, dacă speră să se întoarcă 
vreodată la dulceaţa vieţii nemuritoare. Iar Cuvântul 
a îmbrăcat firea omului muritor şi prin sângele său 
a dat mărturie pentru adevăr 2 , şi anume că omul 
este în stare de viaţa cea veşnică, pentru a cărei 
dobândire viaţa naturală şi a simţurilor trebuie soco¬ 
tită fără valoare; iar dorinţa cea din urmă a omului 
lăuntric să nu fie decât viaţa veşnică, adică adevă¬ 
rul, singurul care este de dorit şi care, fiindcă este 
veşnic, hrăneşte în chip veşnic intelectul. Iar acest 
adevăr ce hrăneşte intelectul nu este decât Cuvântul 
însuşi, în care toate sunt învăluite 3 şi prin care se 

1 Evrei 1, 2. 

2 Ioan 5, 33. 

3 Complicantur. Pentru doctrina cusană, cuplul de stări 
(şi de procese) complementare complicatio-explicatio e capital. 
Toate entităţile universului îşi au adevărata identitate, 
deplină, în Unitatea divină. Acolo sunt ele „înfăşurate" sau 
„învăluite" (“complicate") în însăşi sursa lor, acolo se află 
ele în stare de „nonalteritate" faţă de Principiu. Universul, 
pe partea lui, este o explicatio a posibilităţilor creatoare ale 
Principiului; este desfăşurarea sau dezvăluirea în distincţie, 
„explicitarea" intenţiilor, înţelesurilor, gândurilor creatoare 
divine. însă, prin manifestarea lor, ele sunt „contractate", 
comprimate sau restrânse, dat fiind însuşi regimul limitativ 
al lumii, aspectul ei de alteritate faţă de Infinitul divin. Res¬ 
pirul Unităţii, constând din procesele complementare de expli¬ 
catio a Unului în creaţie şi de complicatio a entităţilor lumii 
în Unul divin, se împlineşte în şi prin Verb. Iată una dintre 
marile teme care se impun în De docta ignorantia (1440) şi 

dezvăluie 1 toate şi care a luat fire omenească pen¬ 
tru ca nici un om, potrivit cu alegerea făcută, în firea 
sa omenească, de judecata liberă, să nu se îndoiască 
a putea dobândi, în acel om care este şi Cuvântul, 
hrana nepieritoare a adevărului. Adăugă: 

„Şi, de vreme ce acestea s-au făcut, ce se mai putea 
face şi nu s-a făcut?" 


sunt valorificate apoi în celelalte scrieri cusane. Cuplul com¬ 
plementarelor complicatio-explicatio e preluat, se pare, de 
Cusanus de la Ramon Llull. Aflat deja implicit la Boethius, 
formulat de Scotus Eriugena, el a fost reluat de Şcoala din 
Chartres de Eckhart de asemenea [cf. Louis Dupre, „The Mys- 
tical Theology of Nicholas of Cusa’s De visione dei", în Nicholas 
of Cusa on Christ and the Church. Essays in Memory of Chan- 
dler McCuskey Brooks for the American Cusanus Society, 
E. J. Brill, Leiden, New York, Koln, 1996, p. 212 şi Lawrence 
Bond, „Nicholas of Cusa from Constantinople to «Learned 
Ignorance»...", p. 159). 

1 Explicantur. Vezi nota anterioară. 



III 


La această întrebare a împăratului împăraţilor, 
Cuvântul făcut trup 1 , având întâietate între toţi locui¬ 
torii cerului 2 , a răspuns, în numele tuturor: 

„Părinte al îndurărilor 3 , deşi lucrările tale sunt 
desăvârşite şi nu rămâne nimic de adăugat pentru 
împlinirea lor, totuşi - fiindcă de la început ai voit 
ca omul să rămână cu judecată liberă, iar, cum nimic 
nu rămâne statornic în lumea simţurilor, părerile 
şi presupunerile 4 se schimbă cu timpul, la fel şi 
limbile şi tâlcuirile - firea omenească are nevoie să 


1 Este vorba de Iisus Christos, cf. Ioan 1, 14. 

2 Cf Coloseni 1, 18. 

3 Cf. 2 Corinteni 1,3. 

4 Coniecturae. Mintea omenească nu poate atinge, într-un 
anumit moment decât o cunoaştere finită şi, ca atare, inadec¬ 
vată Infinitului divin. Ea nu poate face decât presupuneri, 
conjecturi asupra obiectelor universului (care, în deplinătatea 
lor, se află înfăşurate în Unitatea divină) şi cu atât mai mult 
asupra lui Dumnezeu. Conjecturile păstrează mereu o inadec- 
vare faţă de adevăr, deşi nu sunt lipsite de consistenţă. „O 
presupunere ( conjectura ) este o aserţiune pozitivă care, în 



50 


NICOLAUS CUSANUS 


fie des cercetată, pentru ca înşelăciunile care apar 
cel mai des despre Cuvântul tău să fie smulse din 
rădăcini şi, astfel, adevărul să strălucească neîncetat. 
Cum acesta este unul singur şi nu poate să nu fie 
înţeles de orice minte liberă, toată diversitatea reli¬ 
giilor va fi adusă la o singură credinţă ortodoxă. ul 

I-a plăcut împăratului. Şi, chemându-i pe îngerii 
care stau în fruntea tuturor neamurilor şi limbilor 2 , 
i-a poruncit fiecăruia să aducă înaintea Cuvântului 
făcut trup câte un om mai învăţat. Şi îndată s-au 
arătat înaintea Cuvântului bărbaţii cei mai de 
seamă ai acestei lumi, ca răpiţi în extaz. Cuvântul 
lui Dumnezeu le-a vorbit acestora astfel: 

„A auzit Domnul, împăratul cerului şi al pămân¬ 
tului, suspinul celor ucişi, legaţi în lanţuri şi făcuţi 


alteritatea ei faţă de adevăr, aşa cum e el în sine, participă 
totuşi la el“ (De docta ignorantia I, 11). Cusanus afirmă o 
ierarhie a capacităţilor de cunoaştere care ordonează în 
trepte corpul (cunoaşterea prin senzaţii), imaginaţia (cunoaş¬ 
terea prin imagini), raţiunea (cunoaşterea prin disjuncţia 
conceptelor) şi intelectul (cunoaşterea prin conjuncţia con¬ 
ceptelor) - cf. De visioneDei XXII. Numai intelectul e în stare 
să depăşească, la limită, tipul conjectural de cunoaştere: 
lăsându-se atras de Infinit, el tinde „în mod de necuprins 
spre adevărul de necuprins". Pentru distincţia între raţiune 
şi intelect, precum şi pentru treptele: cunoaştere raţională, 
intelectuală şi, în sfârşit, divină: E. Cranz, Nicholas o/Cusa 
and the Renaissance, Variorum, London, pp. 22-28: Eugene 
F. Rice Jr., „Nicholas of Cusa’s Idea of Wisdom", în op. cit.; 
Louis Dupre, „Nature and Grace...“, în op. cit., pp. 159-170. 

1 Termenul este, evident, folosit nu în sens confesional, 
ci în cel etimologic, de „dreaptă-credinţă". 

2 Vezi nota 1 de la p. 41. 

robi 1 , care pătimesc din pricina diversităţii religiilor. 
Şi fiindcă toţi cei care săvârşesc prigoana sau o 
îngăduie nu sunt îndemnaţi de altceva decât de cre¬ 
dinţa că astfel pregătesc mântuirea şi sunt bine-plă- 
cuţi Creatorului lor, s-a milostivit Domnul de poporul 
său şi se plănuieşte ca toată diversitatea religiilor 
să fie adusă, în bună înţelegere, prin încuviinţarea 
tuturor oamenilor, la una singură, care să nu mai 
poată fi încălcată. Sarcina acestei slujiri v-o încre¬ 
dinţează vouă, bărbaţi aleşi, dându-vă ca ajutoare 
de la curtea sa duhuri slujitoare 2 îngereşti care să 
vă ocrotească şi să vă călăuzească, rânduind pentru 
aceasta Ierusalimul 3 ca locul cel mai potrivit.“ 


1 Cf. Ezechiel 26, 15; Psalm 101, 21; 78, 11; Galateni 
2, 4. 

2 Evrei 1, 14. 

3 Ierusalimul apare ca centru al lumii mai întâi în Eze¬ 
chiel 5, 5, dar şi la autori medievali, nu numai latini, ci şi 
arabi. Cf. Klibansky şi Bascour, op. cit., pp. 69-70. 



IV 


La acestea, cineva mai în vârstă decât ceilalţi, 
grec, pe cât părea, după ce se închină, răspunse: 

.Aducem laudă Dumnezeului nostru 1 , a cărui îndu¬ 
rare este peste toate lucrările lui 2 , care singur poate 
aduce atâta diversitate de religii la o singură pace 
armonioasă, şi a cărui poruncă, noi, laptura lui, nu 
putem să n-o ascultăm. Dar cerem să fim învăţaţi 
în ce fel putem noi statornici această unire între 
religii. Căci orice neam care, până acum, şi-a apărat 
credinţa chiar cu sângele anevoie va primi alta la 
îndemnul nostru.“ 

Răspunse Cuvântul: „Veţi afla că nu altă credinţă, 
ci una şi aceeaşi este presupusă pretutindeni. Căci 
voi, aflaţi acum de faţă, sunteţi numiţi printre cei de 
aceeaşi limbă cu voi, înţelepţi sau măcar filozofi sau 
iubitori de înţelepciune.“ 

„Aşa este“, spuse Grecul. 

1 Apocalipsa 19, 5. 

2 Cf. Efeseni 2, 10. 



PACEA ÎNTRE RELIGII 


53 


„Dacă, aşadar, toţi iubiţi înţelepciunea, nu presu¬ 
puneţi oare că există însăşi înţelepciunea?" 

Strigară toţi deodată că nimeni nu se îndoieşte. 

Adăugă Cuvântul: „Nu poate fi decât o singură 
înţelepciune. Căci dacă ar fi cu putinţă să fie mai 
multe înţelepciuni, ar trebui ca ele să decurgă 
dintr-una singură, căci înaintea oricărei pluralităţi 
este unitatea". 

Grecul: „Nimeni dintre noi nu se îndoieşte că 
există o singură înţelepciune, pe care toţi o iubim 
şi datorită căreia ne numim filozofi; părtaşi la ea 
sunt mulţi înţelepţi, dar înţelepciunea însăşi este 
simplă şi dăinuie în sine nedespărţită ." 1 

Cuvântul: „Aşadar, vă învoiţi cu toţii că este o 
singură înţelepciune, peste poate de simplă, a cărei 
putere este negrăită. Şi, în desfăşurarea tăriei ei, 
fiecare cunoaşte că acea putere este nespusă şi infi¬ 
nită. Când văzul se îndreaptă spre cele văzute şi 
ia aminte că tot ceea ce vedem a răsărit din puterea 
înţelepciunii - la fel şi auzul şi celelalte care ţin de 
simţuri -, el mărturiseşte că înţelepciunea nevă¬ 
zută le întrece pe toate." 

Grecul: „Nici noi, care ne-am îndeletnicit cu 
filozofia, nu iubim dulceaţa înţelepciunii decât pre- 
gustând-o prin uimirea în faţa lucrurilor supuse 
simţurilor. Cine nu ar muri ca să dobândească o 
asemenea înţelepciune, din care izvorăsc toată 

1 Concepţia potrivit căreia înţelepciunea oamenilor este 
o participare la înţelepciunea divină este platonică. 

frumuseţea, toată dulceaţa vieţii şi tot ce ne putem 
dori? La facerea omului, iată cât de mult se oglin¬ 
deşte puterea înţelepciunii în mădulare, în rându- 
iala mădularelor, în revărsarea vieţii, în armonia 
organelor, în mişcare şi, în sfârşit, în spiritul raţional, 
care este în stare de meşteşuguri minunate şi este 
ca o pecete a înţelepciunii; în spirit mai presus de 
toate se oglindeşte înţelepciunea eternă ca într-o 
imagine apropiată, aşa cum se oglindeşte adevărul 
într-o asemănare apropiată ! 1 Iar mai minunat decât 
toate este că reflectarea înţelepciunii, printr-o întoar¬ 
cere năvalnică a spiritului, se apropie din ce în ce 
mai mult de adevăr, până când însăşi oglindirea vie, 
întâi umbră a imaginii, devine neîncetat mai ade¬ 
vărată şi mai potrivită cu adevărata înţelepciune; 
deşi, la însăşi înţelepciunea absolută nu se poate 
ajunge niciodată decât prin ea însăşi 2 ; astfel, hrană 

1 Tot pasajul trimite la crearea omului după chipul 
(imago) şi asemănarea ( similitudo ) lui Dumnezeu, cf. Geneza 
1 , 26 . 

2 Este evocat aici aspectul dinamic al imago Deiî n fiinţa 
umană: o imagine care, prin efort intelectual contemplativ, 
devine din ce în ce mai vie, mai similară înţelepciunii înseşi, 
fără a o putea totuşi atinge vreodată decât prin faptul că, 
la capătul „alergării contemplative", înţelepciunea e cea care 
„înfăşoară" spiritul uman în ea însăşi. De visione DeiXXV: 
„Tu (Christos) mă atragi la tine dându-mi o pregustare a 
vieţii tale de slavă... Mă răpeşti pentru ca să ajung mai presus 
de mine însumi... grăbesc spre capăt, aproape mi-am încheiat 
alergarea. Ajung să mă eliberez de ea şi mă arunc, dincolo 
de suflare, către coroană. Atrage-mă Doamne - căci nimeni 
nu poate să ajungă la tine dacă nu e atras de tine - pentru 
ca, atras, să pot să mă eliberez... şi să fiu unit cu tine...". 

intelectuală nesfârşită şi nepieritoare este însăşi 
înţelepciunea veşnică, nesecată." 

Cuvântul: „Ajungeţi drept la tema spre care ne 
îndreptăm. Căci voi toţi, deşi se spune că sunteţi de 
diferite religii, presupuneţi, în toată această diversi¬ 
tate, un singur lucru, pe care-1 numiţi înţelepciune. 
Dar spuneţi, cuprinde oare singura înţelepciune tot 
ceea ce poate fi spus?" 



V 


Răspunse un Italian: „Mai degrabă, Cuvântul nu 
este In afara înţelepciunii. Căci Cuvântul Celui preaîn- 
ţelept este în înţelepciune, iar în Cuvânt, înţelep¬ 
ciunea, şi nimic nu este în afara ei. Căci pe toate 
le cuprinde înţelepciunea cea nesfârşită." 

Cuvântul: „Dacă, aşadar, cineva ar spune că toate 
cu înţelepciune s-au făcut 1 , iar altul că prin Cuvânt 
s-au făcut toate 2 , ar spune ei acelaşi lucru sau 
altceva?" 

Italianul: „Deşi se arată altfel în rostire, este totuşi 
acelaşi lucru în înţeles. Căci Cuvântul Creatorului, 
prin care a creat toate, nu poate fi decât înţelep¬ 
ciunea lui." 

Cuvântul: „Deci ce credeţi: înţelepciunea este oare 
Dumnezeu sau făptură?" 

Italianul: „Fiindcă Dumnezeu Creatorul creează 
toate prin înţelepciune, El este, cu necesitate, înţelep¬ 
ciunea înţelepciunii create. Căci înainte de orice 

1 Cf. Psalm 103, 24. 

2 Cf. Coloseni 1, 16. 



PACEA ÎNTRE RELIGII 


57 


făptură este înţelepciunea, prin care orice lucru creat 
este ceea ce este." 

Cuvântul: .Astfel, înţelepciunea este veşnică, fiind 
înainte de orice lucru care are un început şi de orice 
lucru creat." 

Italianul: „Nimeni nu poate tăgădui că ceea ce 
înţelegem drept fiind anterior oricărui lucru care 
are un început este veşnic." 

Cuvântul: „Este deci începutul, principiul." 

Italianul: „Aşa este." 

Cuvântul: „Deci cât se poate de simplu. Căci orice 
lucru compus are început şi principiu; componen¬ 
tele nu pot veni după compus." 

Italianul: „Limpede." 

Cuvântul: .Aşadar, înţelepciunea este veşnicia." 

Italianul: „Nici nu poate fi altfel." 

Cuvântul: „Or, nu este cu putinţă să fie mai multe 
veşnicii, căci înainte de orice diversitate este unitatea." 

Italianul: „Nici aceasta nu o tăgăduieşte nimeni." 

Cuvântul: Aşadar, înţelepciunea este Dumnezeu, 
unul, simplu, veşnic, începutul (principiul) a toate." 

Italianul: ,Aşa trebuie să fie." 

Cuvântul: „Iată cum voi, filozofi din şcoli felurite, 
vă înţelegeţi în privinţa religiei singurului Dumnezeu 
pe care toţi îl presupuneţi prin faptul că vă recu¬ 
noaşteţi iubitori ai înţelepciunii." 



VI 


Aici, un Arab continuă, răspunzând: „Nu se poate 
spune nimic mai clar şi mai adevărat." 

Cuvântul: „Dat fiind că şi voi mărturisiţi înţelepciu¬ 
nea absolută, prin faptul că sunteţi iubitori de înţe¬ 
lepciune, socotiţi oare că oamenii iscusiţi cu mintea 
pot să nu iubească înţelepciunea?" 

Arabul „Socot că este foarte adevărat că toţi oa¬ 
menii, prin natura lor, doresc înţelepciunea, dat fiind 
că înţelepciunea este viaţa intelectului: el nu poate 
trăi cu altă hrană decât adevărul şi cuvântul vieţii 
sau pâinea lui intelectuală, care este înţelepciunea. 
Aşa cum tot ce există doreşte acel lucru fără de care 
nu poate exista, tot astfel viaţa intelectuală doreşte 
înţelepciunea." 

Cuvântul: .Aşadar, toţi oamenii mărturisesc împre¬ 
ună cu voi că există o singură înţelepciune absolută, 
pe care o iau drept premisă şi care este Dumnezeu 
Unul." 

Arabul: „Aşa este şi nici un om chibzuit nu-şi 
poate închipui altceva." 

Cuvântul: .Aşadar, pentru cei iscusiţi cu mintea, 
una este religia şi unul este cultul, aceleaşi presupuse 
în toată diversitatea riturilor. “ 

Arabul: „Tu eşti înţelepciunea, căci eşti Cuvântul 
lui Dumnezeu. întreb însă în ce fel cei care se închi¬ 
nă mai multor zei se înţeleg cu filozofii în privinţa 
unui singur Dumnezeu? Aflăm că nicicând filozofii 
nu au crezut că este cu putinţă să fie mai mulţi zei, 
fără ca între ei să fie unul mai presus, care să le 
stea înainte. Acesta singur este începutul, de la care 
ceilalţi au tot ce au, şi anume într-un mod mult mai 
înalt decât este unitatea faţă de numere." 1 

Cuvântul: „Toţi cei care vreodată s-au închinat 
mai multor zei au presupus că este o dumnezeire. 
Căci pe aceasta o adoră în toţi zeii, socotiţi a fi părtaşi 
la ea. Aşa cum, dacă albul nu există, nu există lucruri 
albe 2 , tot astfel, dacă dumnezeirea nu există, nu există 
zei. Aşadar, cultul zeilor mărturiseşte dumnezeirea. 
Iar cine spune că sunt mai mulţi zei spune că mai 
înainte este unul, principiu al tuturor; la fel, şi cine 
afirmă că sunt mai mulţi sfinţi încuviinţează că este 
un Sfânt al sfinţilor, toţi ceilalţi fiind sfinţi ca părtaşi 
la el. Niciodată vreun neam n-a fost atât de mărginit 
încât să creadă în mai mulţi zei, fiecare dintre aceştia 
fiind socotit cauză primă, începutul sau creatorul 
universului." 


1 Potrivit lui Cusanus, numărul nu poate exista fără 
unitate ( cf. De docta ignorantia, I, V). Cf. J. Hopkins, Nichdas 
of Cusa's De Pace Fidei and Cribratio Alkorani: Translation 
and Analysis, Minneapolis, 1994 2 , p. 673, n. 26. 

2 Cf. Aristotel, Categoriile, VIII, 9 a. 

Arabul: „Aşa spun şi eu. Căci este o contradicţie 
în sine faptul că ar fi mai multe principii prime. Cum 
principiul nu poate avea altceva drept principiu - 
pentru că şi-ar da naştere sieşi şi ar exista înainte 
să existe, ceea ce raţiunea respinge - principiul este 
veşnic. Şi nu este cu putinţă ca mai multe lucruri 
să fie veşnice, căci înainte de orice diversitate este 
unitatea. Astfel, va fi, în mod necesar, un singur prin¬ 
cipiu, cauză a universului. De aceea, n-am găsit până 
acum vreun neam care să se abată, în această pri¬ 
vinţă, de la calea adevărului." 

Cuvântul: „Dacă, aşadar, toţi cei care cinstesc mai 
mulţi zei ar lua aminte la ceea ce presupun astfel, 
adică la Dumnezeire, care este cauza a toate, şi 
dacă, după cum cere raţiunea însăşi, ar primi deschis 
Dumnezeirea în propria lor religie, aşa cum implicit 
i se închină deja prin toţi cei pe care îi numesc zei, 
neînţelegerea ar fi înlăturată." 

Arabul: „Poate că acest lucru n-ar fi greu, dar înlă¬ 
turarea închinării la zei va fi anevoioasă. Poporul 
ia drept sigur ajutorul primit prin cult şi, de aceea, 
pentru mântuirea lui, se pleacă acestor zeităţi." 

Cuvântul: „Dacă poporul ar fi înştiinţat despre 
mântuire - în felul deja amintit -, mai degrabă ar 
căuta mântuirea în Cel ce a dat fiinţa şi este El 
însuşi Mântuitor şi mântuire nesfârşită decât în cei 
care n-au de la sine nimic, dacă nu li se dăruieşte 
de Mântuitorul însuşi. Dar dacă poporul ar alerga 
la zei pe care părerea comună îi socoteşte sfinţi 
fiindcă au trăit în chip dumnezeiesc, ca la mijlo¬ 
citori recunoscuţi în vreo neputinţă sau nevoie, fie 

aducându-le cult de dou.Ua 1 , fie pomenindu-i cu 
evlavie ca pe prieteni ai lui Dumnezeu şi a căror 
viaţă este de urmat, câtă vreme îi aduce numai lui 
Dumnezeu tot cultul de latreia, nu ar contrazice 
unica religie, iar, în acest fel, poporul s-ar linişti 
lesne." 


1 Vezi nota 1 de la p. 45. 



VII 


Aici, un Indian întrebă: „Cum rămâne atunci cu 
statuile şi chipurile?" 

Cuvântul: „Chipurile care duc la cunoaşterea 
celor îngăduite în adevăratul cult al lui Dumnezeu 
Unul nu sunt osândite. Dar când abat de la cultul 
de latreia cuvenit lui Dumnezeu Unul, ca şi cum în 
pietrele înseşi ar fi ceva din Dumnezeire şi ea ar fi 
legată de statuie, atunci, fiindcă amăgesc şi îndepăr¬ 
tează de la adevăr, pe drept ele trebuie sfărâmate." 

Indianul: „Este greu de îndepărtat poporul de la 
vechea idolatrie, din pricina prezicerilor care se fac 
prin idoli." 

Cuvântul: „De cele mai multe ori, aceste preziceri 
sunt născocite de preoţi, care spun că zeitatea ar 
fi răspuns astfel. Când se pune o întrebare, ei plăs- 
muiesc, fie printr-un anumit meşteşug pe care l-au 
impus ca prin hotărâre cerească, fie trăgând la sorţi, 
un răspuns pe care-1 atribuie zeităţii, ca şi cum cerul, 
Apollo sau Soarele le-ar porunci să prezică. De aceea 
se întâmplă ca răspunsul să fie, de cele mai multe 
ori, sau ambiguu, ca să nu fie dovedit clar drept 

minciună, sau cu totul greşit; iar dacă vreodată este 
adevărat din întâmplare este adevărat. Când preotul 
este bun prezicător, ghiceşte mai bine, iar răspun¬ 
surile sunt mai potrivite." 

Indianul: „Se ştie că, adesea, un anumit spirit legat 
de o statuie face preziceri nemijlocit." 

Cuvântul: „Nu duhul unui om, al lui Apollo, al 
lui Esculap sau al altuia, cinstit ca zeu, ci un spirit 
rău, de la început duşman al mântuirii omului, s-a 
prefăcut, înşelând credinţa omului - câteodată, dar 
arar - că este legat de o statuie şi silit să facă prezi¬ 
ceri, ca astfel să amăgească; dar când înşelătoria a 
fost descoperită, ea a încetat De aceea, astăzi au gură 
şi nu grăiesc . 1 După ce, din experienţă, în multe ţinu¬ 
turi s-a descoperit această înşelătorie a Ispititorului, 
idolatria a fost osândită aproape pretutindeni de 
oamenii înţelepţi. Şi nu va fi greu ca şi în Răsărit, 
prin chemarea lui Dumnezeu Unul, să se descopere 
înşelătoria idolatriei, pentru ca astfel [şi neamurile 
de aici] să le urmeze pe celelalte popoare ale lumii." 

Indianul: „Prin descoperirea înşelătoriilor vădite 
şi, de asemenea, pentru că romanii cei mult chibzu¬ 
iţi, ca şi grecii şi arabii au sfărâmat idolii, trebuie 
să nădăjduim că şi indienii idolatri vor face întru 
totul la fel; mai ales fiindcă sunt înţelepţi şi nu se 
îndoiesc de nevoia unei religii în cultul lui Dumnezeu 
Unul; chiar dacă, împreună cu Acesta, i-ar cinsti 
în felul lor pe idoli tocmai din pricina lui Dumnezeu 
Unul, totul s-ar încheia astfel în mod paşnic. Dar 
în privinţa lui Dumnezeu întreit, va fî foarte greu 


1 Psalmii 113, 13 şi 134, 16. 

să se ajungă pretutindeni la înţelegere; li se va părea 
tuturor că Treimea nu poate fi concepută fără [nu¬ 
mărul] trei. Or, dacă în Divinitate este treime, va fi 
şi pluralitate în Dumnezeire. Iar mai înainte s-a 
spus şi, într-adevăr, trebuie să fie aşa, că nu este 
decât o singură Dumnezeire absolută. Aşadar, nu 
este pluralitate în Dumnezeirea absolută, ci în cei 
părtaşi la ea, care nu sunt Dumnezeu în mod absolut, 
ci zei prin participare." 

Cuvântul: „Dumnezeu, în calitate de Creator, este 
întreit şi unul; ca infinit, nu este nici întreit, nici 
unul, nici nimic din cele ce pot fi spuse. Căci numele 
care se atribuie lui Dumnezeu sunt luate de la făp¬ 
turi, El fiind în sine de nespus şi mai presus de tot 
ceea ce se poate numi ori spune. Cei care i se închină 
lui Dumnezeu trebuie să-l preamărească drept prin¬ 
cipiu al universului; iar în univers, care este unul, 
se află o mulţime de părţi, inegalitate şi despărţire - 
căci mulţimea stelelor, a arborilor, a oamenilor, a 
pietrelor se arată simţurilor -, dar principiul întregii 
mulţimi este unitatea; de aceea, Unitatea veşnică este 
principiul mulţimii. în univers, care este unul, găsim 
inegalitate a părţilor, căci nici una nu se aseamănă 
cu alta; dar inegalitatea decurge [prin deficienţă] din 
egalitatea Unităţii; aşadar, înaintea oricărei inega¬ 
lităţi este Egalitatea veşnică. Aflăm în univers, care 
este unul, deosebire sau separare a părţilor; dar îna¬ 
intea oricărei deosebiri este legătura Unităţii şi Egali¬ 
tăţii, iar din această Legătură de unire decurge [prin 
deficienţă] separarea sau deosebirea; Legătura este 
deci veşnică. însă nu pot fî mai multe lucruri veşnice. 
De aceea, într-o singură veşnicie se află Unitatea, 

Egalitatea Unităţii şi Unirea sau Legătura dintre 
Unitate şi Egalitate. 1 Astfel, principiul absolut simplu 
al universului este cel unu-întreit. Căci într-un prin¬ 
cipiu trebuie să fie cuprins 2 tot ceea ce îl are drept 
principiu; iar orice are principiu este prin definiţie 
cuprins în principiul său şi, în unitatea esenţei lui, 
se află o asemenea distincţie întreită. 

De aceea, şi principiul absolut simplu a toate 
va fi întreit şi unul." 


1 Cele trei denumiri ..matematice" pentru persoanele 
Sfintei Treimi (Unitate, Egalitate şi Legătura dintre ele) au 
fost preluate de la Sf. Augustin [De doctrina christiana, I, 5) 
de şcoala teologică din Chartres, inspirându-1 apoi pe Cusa- 
nus, care le foloseşte adesea în scrierile sale [CJ. Klibansky 
şi Bascour, op. cit, p. 74). Treimea este, în creştinism, un mis¬ 
ter de credinţă bazat numai pe Revelaţie şi inaccesibil raţi¬ 
unii; totuşi, este posibilă descoperirea unor „urme" ale Fiinţei 
trinitare a lui Dumnezeu în lucrarea creaţiei, în univers. 

2 Complicări debet (trebuie să fie „înfăşurat"): vezi nota 3 
de la p. 47. 



VIII 


Un Caldeean: „Chiar dacă înţelepţii ar putea înţe¬ 
lege întru câtva aceste lucruri, ele depăşesc poporul 
de rând. Căci, după câte îmi dau seama, nu este 
adevărat că sunt trei dumnezei, ci unul singur, care 
este unu şi întreit. Vrei oare să spui că acest Unu 
este, ca putere, întreit?" 1 

Cuvântul: „Dumnezeu este puterea absolută a 
tuturor puterilor pentru că este atotputernic. De 

1 Conceptul de Sfânta Treime exprimă faptul că în Dum¬ 
nezeu sunt trei Persoane (Ipostasuri): Tatăl, Fiul şi Sfântul 
Duh. Cele trei Persoane nu sunt trei dumnezei, ci un singur 
Dumnezeu, fiecare dintre ele fiind identică cu plinătatea 
naturii dumnezeieşti unice şi nedespărţite. Persoanele sunt 
egale ca demnitate, dar se deosebesc prin relaţii ce ţin de 
originea lor: Tatăl este izvorul primar şi dă naştere; Fiul este 
născut (din Tatăl); Duhul Sfânt purcede (de la Tatăl, potrivit 
doctrinei răsăritene, de la Tatăl şi de la Fiul, potrivit celei 
apusene, aşadar şi cusane). Deşi distincte, persoanele sunt 
însă nedespărţite în substanţă şi în acţiunea lor; în această 
unică acţiune dumnezeiască, fiecare dintre Persoane este 
însă prezentă potrivit modului ei propriu de a fi în Sfânta 
Treime. 

aceea, cum nu este decât o singură putere absolută, 
care este esenţa dumnezeiască, a spune că această 
putere este întreită nu înseamnă altceva decât a 
afirma că Dumnezeu este întreit. Dar să nu înţelegi 
puterea ( virtus ) ca şi cum se deosebeşte de reali¬ 
tate (recditas), căci, în Dumnezeu, puterea este însăşi 
realitatea; la fel şi potenţa ( potentia ) absolută, care 
este şi putere. Nimănui nu i s-ar părea absurd dacă 
s-ar spune că atotputernicia dumnezeiască (adică 
Dumnezeu) are în ea însăşi Unitatea (care este enti¬ 
tate), Egalitatea şi Legătura dintre ele, pentru că, 
astfel, potenţa Unităţii uneşte sau dă esenţă la tot 
ceea ce are fiinţă (căci într-atât există un lucru, pe 
cât este unu; unu şi fiinţa sunt acelaşi lucru 1 ); iar 
potenţa Egalităţii conferă egalitatea tuturor celor 
ce există, adică le formează (căci, pentru un lucru, 
a nu fi nici mai mult, nici mai puţin decât ceea ce 
este înseamnă egalitate; dacă ar fi mai mult sau mai 
puţin, n-ar fi; aşadar, fără egalitate nu poate exista); 
iar potenţa Legăturii uneşte sau îmbină. 

De aceea, prin puterea Unităţii, Atotputernicia 
cheamă din nefiinţă, pentru ca ceea ce nu era să 
devină în stare de a fi; iar prin puterea Egalităţii, 
plăsmuieşte. 2 Prin puterea Legăturii uneşte, aşa cum, 
în esenţa iubirii, vezi cum iubirea îi uneşte pe cel 
ce iubeşte şi pe cel iubit. Aşadar, când Atotputer¬ 
nicia cheamă un om din nefiinţă, mai întâi se iveşte, 
la rând, unitatea, apoi egalitatea şi, de aici, legătura 

1 Cf. Aristotel, Metafizica A 2, 1003 b 23. 

2 Prin puterea Egalităţii se dă formă realităţilor cărora, 
prin puterea Unităţii, li s-a dat fiinţă. 

dintre acestea două. Căci nimic nu poate fi decât 
dacă este unu; de aici întâietatea unităţii. Fiindcă 
omul este chemat din nefiinţă, unitatea omului se 
naşte prima la rând, apoi egalitatea unităţii sau enti¬ 
tăţii lui (căci egalitatea este explicitarea formei în 
unitate şi datorită ei cea din urmă poartă numele 
de unitate a omului, iar nu a unui leu sau a unui 
alt lucru; or, egalitatea nu se poate ivi decât din uni¬ 
tate, căci nu alteritatea produce egalitate, ci uni¬ 
tatea sau identitatea); apoi, din unitate şi egalitate 
purcede iubirea sau legătura. Unitatea nu poate fi 
separată de egalitate şi nici egalitatea de unitate. 
Prin urmare, legătura sau iubirea este de aşa natură 
încât, dacă avem unitate, avem egalitate, iar având 
unitate şi egalitate, avem şi iubire sau legătură. 

Prin urmare, de vreme ce nu există egalitate decât 
dacă este egalitate a unităţii şi nu există legătură 
decât dacă este legătură a unităţii şi egalităţii - aşa 
încât legătura este în unitate şi egalitate, egalitatea, 
în unitate, unitatea, în egalitate, iar unitatea şi egali¬ 
tatea, în legătură -, atunci este limpede că în Treime 
nu avem distincţie de esenţă. Că.ci, într-adevăr, lucru¬ 
rile care se deosebesc prin esenţă sunt astfel încât 
unul dintre ele poate să fie dacă celălalt nu există. 
Or, Treimea este de aşa fel încât, având unitate, avem 
egalitate a unităţii şi invers; de asemenea, având uni¬ 
tate şi egalitate, avem legătură şi invers; vedem de 
aici că nu prin esenţă, ci prin relaţie diferă unitatea, 
egalitatea şi legătura. Distincţia numerică ţine însă 
de esenţă. Binarul diferă de ternar ca esenţă; dacă 
ceva este binar nu poate fi şi ternar, iar din a fî 
binar nu rezultă a fî ternar. Iată de ce Treimea, în 

Dumnezeu, nu este compusă, plurală sau numerică, 
ci este unitate absolut simplă. Aşadar, cei care cred 
că Dumnezeu este unu, nu vor tăgădui că este întreit 
atunci când vor înţelege că Treimea nu se deose¬ 
beşte de Unitatea absolut simplă, ci este chiar această 
Unitate, astfel încât, dacă n-ar fi Treime în Unitate, 
n-ar exista însuşi principiul atotputernic pentru a 
crea universul şi fiecare lucru în parte. 

Puterea, cu cât este mai unită, cu atât este mai 
tare; cu cât este mai unită, cu atât este mai simplă. 
Aşadar, cu cât mai puternică sau mai tare, cu atât 
mai simplă. De aceea, cum esenţa dumnezeiască 
este atotputernică, ea este absolut simplă şi întreită. 
Căci fără Treime, ea nu ar mai fi principiul absolut 
simplu, cel mai tare şi atotputernic." 

Caldeeanul: „Socot că nimeni nu poate înţelege 
altfel. Dar în privinţa faptului că Dumnezeu are un 
Fiu, părtaş la dumnezeire, nu se învoiesc arabii şi 
mulţi alţii împreună cu ei.“ 

Cuvântul: „Unii numesc Unitatea - Tată, Egali¬ 
tatea - Fiu, iar Legătura - Duh Sfânt, căci aceşti ter¬ 
meni, deşi nu sunt proprii, exprimă totuşi cum se 
cuvine Treimea. Căci de la Tatăl este Fiul, iar din uni¬ 
tatea şi egalitatea Fiului este iubirea sau Duhul. Natura 
Tatălui trece, într-o anume egalitate, în Fiul. De aceea. 
Iubirea şi Legătura se nasc din Unitate şi Egalitate. 
Iar dacă s-ar putea găsi termeni mai simpli, ei ar fi şi 
mai potriviţi, cum sunt unitate, «iditate» 1 şi iden¬ 
titate. Aceşti termeni par să expliciteze 2 mai bine 

1 „Faptul de a fi acesta termen creat după modelul lui 
„identitate' 1 . 

2 Explicare. Vezi nota 3 de la p. 47. 

prearodnica simplitate a esenţei. Şi ia aminte că în 
esenţa raţională a sufletului se află o anume rodnicie, 
anume mintea, înţelepciunea şi iubirea sau voinţa - 
căci mintea scoate din sine la iveală intelectul sau 
înţelepciunea, din care decurge voinţa sau iubirea. 
Iar această treime în unitatea esenţei sufletului este 
rodnicia lui, cu care este înzestrat prin asemănare 
cu prearodnica Treime necreată: astfel încât orice 
lucru creat poartă chipul Puterii creatoare şi posedă, 
în felul său, rodnicia printr-o asemănare, mai apro¬ 
piată sau mai îndepărtată, cu Treimea prearodnică, 
creatoare a toate. Astfel încât făptura nu numai că 
are fiinţă de la Fiinţa dumnezeiască, ci are fiinţă- 
rodnică, în felul ei întreită, de la Fiinţa prearodnică 
întreită şi una, fără de care nici lumea nu poate să 
existe, nici făptura nu poate să fie în felul cel mai 
bun în care poate fi.“ 



IX 


La acestea, un Iudeu răspunse: „Foarte bine a fost 
lămurită preabinecuvântata Treime, ce nu poate fi 
tăgăduită. Căci un profet, dezvăluindu-ne-o în puţine 
cuvinte, spunea că Dumnezeu punea întrebarea: 
cum poate fi sterp El, care le-a dat altora rodnicia 
naşterii? Şi deşi iudeii resping Treimea pentru că 
o socotesc pluralitate, totuşi, dacă ar înţelege că este 
preasimpla rodnicie, ar încuviinţa-o bucuroşi." 1 

Cuvântul: „Şi arabii şi toţi înţelepţii vor înţelege 
lesne, din cele de mai sus, că a tăgădui Treimea 
înseamnă a tăgădui rodnicia dumnezeiască şi puterea 
creatoare; că încuviinţarea Treimii înseamnă tăgă¬ 
duirea pluralităţii zeilor. Rodnicia însăşi, care este 
şi Treime, înlătură nevoia existenţei mai multor zei 
care să lucreze laolaltă pentru crearea tuturor lucru¬ 
rilor, dat fiind că o singură rodnicie nesfârşită este 
de ajuns să creeze tot ceea ce se poate crea. Arabii 
vor putea pricepe mult mai bine adevărul în acest 
fel decât în felul cum îl spun ei, anume că Dumnezeu 


1 Cf. Isaia 66, 9. 

are esenţă şi suflet, adăugând că Dumnezeu are 
cuvânt şi duh. 1 Dacă se spune că Dumnezeu are 
suflet, acest suflet nu poate fi înţeles decât ca Raţiu¬ 
nea sau Cuvântul-Dumnezeu; Raţiunea nu este alt¬ 
ceva decât Cuvântul. Iar atunci ce este Duhul Sfânt 
al lui Dumnezeu, dacă nu Iubirea-Dumnezeu? Căci, 
despre Dumnezeu cel preasimplu nu se dovedeşte 
nimic adevărat care să nu fie El însuşi. Dacă este 
adevărat că Dumnezeu are Cuvânt, adevărat este 
că acest Cuvânt este Dumnezeu; dacă este adevărat 
că Dumnezeu are Duh, adevărat este că Duhul este 
Dumnezeu. Dar «a avea» se referă în mod impropriu 
la Dumnezeu, căci El este totul: astfel încât «a avea», 
în Dumnezeu, înseamnă «a fi». Aşa încât arabul nu 
tăgăduieşte că Dumnezeu este Minte şi că din ea 
ia naştere Cuvântul sau înţelepciunea şi că de la 
acestea două purcede Duhul sau Iubirea. Aceasta 
este Treimea lămurită mai sus şi presupusă de arabi, 
deşi cei mai mulţi dintre ei nu-şi dau seama că mărtu¬ 
risesc Treimea. Voi, iudeii, aflaţi şi la profeţii voştri 
că cerurile s-au făcut prin Cuvântul lui Dumnezeu 
şi cu Duhul lui. 2 

Dar desigur că în felul în care arabii şi iudeii tăgă¬ 
duiesc Treimea, ea trebuie tăgăduită de toţi; însă 
felul în care adevărul despre Treime este explicat mai 
sus trebuie neapărat îmbrăţişat de toţi.“ 


1 Cf. Coran 2, 253. 

2 Cf. Psalm 32, 6. 



X 


La acestea, un Scit spuse: „Nu poate fi nici o pie¬ 
dică pentru adorarea preasimplei Treimi, pe care chiar 
în vremea de astăzi o adoră toţi cei care îi cinstesc 
pe zei. înţelepţii spun că Dumnezeu Creatorul este 
de ambele sexe şi că este iubire, voind astfel să 
explice, aşa cum pot, prearodnica Treime a Creato¬ 
rului. Alţii afirmă că Dumnezeu cel preaînalt face 
să răsară din El însuşi intelectul sau raţiunea, inte¬ 
lect pe care ei îl numesc Dumnezeu din Dumnezeu, 
iar pe Cel preaînalt îl numesc Dumnezeu Creator, 
căci orice lucru creat are o cauză şi o raţiune de a 
fi ceea ce este, şi nu altceva. Aşadar, raţiunea infinită 
a tuturor lucrurilor este Dumnezeu. Iar raţiunea, care 
este logos sau cuvânt, izvorăşte de la cel ce rosteşte, 
aşa încât, atunci când Atotputernicul rosteşte Cuvân¬ 
tul, s-au şi făcut în realitate cele cuprinse în Cuvânt; 
dacă atotputernicia spune să Jîe lumină, 1 atunci 
lumina cuprinsă în Cuvânt există ca atare în act. 
Acest Cuvânt al lui Dumnezeu este intelectual, astfel 


1 Geneza 1,3. 

încât aşa cum un lucru este conceput în intelect 
să fie, tot aşa există el în realitate. Mai spun ei că, 
în al treilea rând, purcede duhul unirii, care le leagă 
pe toate cu Unul, ca să fie o unire asemenea unităţii 
universului. Căci au presupus un suflet al lumii 1 sau 
un duh ce uneşte toate, prin care orice făptură par¬ 
ticipă la această rânduială, ca să fie parte a uni¬ 
versului. Trebuie deci ca acest duh, la început 2 , să 
fie însuşi începutul. Or, iubirea uneşte. De aceea, 
iubirea, care este Dumnezeu, sau dragostea poate 
fi numele acestui duh, a cărui putere este răspân¬ 
dită în univers, astfel încât legătura prin care părţile 
se leagă de Unul sau de întreg, fără de care n-ar 
exista nici o desăvârşire, îl are pe Dumnezeu ca prin¬ 
cipiu al ei. Aşadar, se vede limpede că toţi înţelep¬ 
ţii au înţeles ceva din Treimea-în-Unitate. De aceea, 
când vor fi auzit această lămurire pe care am auzit-o 
noi, se vor bucura şi vor aduce laudă." 

Răspunse un Gal: „Am auzit că uneori printre 
învăţaţi a fost vânturată această temă: veşnicia ori 
este nenăscută, ori născută, ori nici nenăscută, nici 
născută. Socotesc că [veşnicie] nenăscută poate fi 
numit, pe drept, Tatăl Atotputernicul, [veşnicie] năs¬ 
cută - Cuvântul sau Fiul, [veşnicie] nici născută şi 
nici nenăscută - Iubirea sau Duhul Sfânt, căci acesta 
purcede de la amândoi şi nu este nici nenăscut, căci 
nu este Tatăl, nici născut, căci nu este Fiul, ci pur¬ 
cede de la amândoi Aşadar, una este veşnicia, totodată 
întreită şi preasimplă; o singură Dumnezeire întreită, 

1 CJ. Platon, Timaios, 34 c şi urm. 

2 Aluzie la Geneza 1, 1. 

o singură esenţă întreită, o singură viaţă întreită, 
o singură potenţă întreită, o singură putere întreită, 
în această privinţă am înaintat acum în învăţătură, 
încât cele ce erau întunecate mi se arată mai lim¬ 
pede decât lumina. Dar pentru că în lume rămâne 
cea mai mare nepotrivire, unii afirmând despre Cuvânt 
că s-a făcut trup 1 pentru răscumpărarea tuturor, 
iar alţii gândind altfel, trebuie să mai fim învăţaţi 
în ce fel să ajungem la înţelegere în această pro¬ 
blemă grea.“ 

Cuvântul: „Sarcina de a lămuri această parte a 
primit-o Apostolul Petru. Ascultaţi-1 dar pe el; vă 
va învăţa îndeajuns despre toate cele ascunse vouă.“ 

Şi, arătându-se Petru în mijlocul lor, începu astfel: 


1 învăţătura creştină despre întrupare afirmă că a doua 
Persoană a Sfintei Treimi s-a făcut om pentru mântuirea 
oamenilor. Iisus Christos este, în acelaşi timp şi în mod inse¬ 
parabil, Dumnezeu adevărat şi om adevărat (are două naturi, 
neamestecate, însă unite în Persoana Fiului). Fiul lui Dum¬ 
nezeu, născut mai înainte de toţi vecii şi de o fiinţă cu Tatăl, 
s-a făcut om adevărat, fără a înceta să fie Dumnezeu. 



XI 


Petru: „Toate deosebirile de credinţă privitoare 
la Cuvântul întrupat se pare că pot fi reduse la aceste 
variante: în primul rând, unii spun despre Cuvân¬ 
tul lui Dumnezeu că nu este Dumnezeu; această 
parte a fost lămurită îndeajuns mai înainte, căci 
Cuvântul lui Dumnezeu nu poate fi decât Dumne¬ 
zeu. Acest Cuvânt este raţiunea; iar logos, în greacă, 
înseamnă verbum, cuvânt, care este raţiune. Faptul 
că Dumnezeu, Creatorul tuturor sufletelor şi spi¬ 
ritelor raţionale, are raţiune este neîndoielnic. Iar 
această raţiune a lui Dumnezeu nu este decât Dum¬ 
nezeu, după cum s-a arătat mai înainte; căci, în 
Dumnezeu, «a avea» coincide cu «a fi». Cel de la care 
sunt toate cuprinde în sine toate şi este toate în toţi, 
căci este plăsmuitorul tuturor, deci forma formelor. 1 
Iar forma formelor cuprinde 2 în ea însăşi toate for¬ 
mele ce se pot forma. Aşadar, Cuvântul sau raţi¬ 
unea, cauză infinită şi măsura a toate 3 câte pot să 

1 Cf Origen, Contra Celsum VI, 64. 

2 în original «complicat»: vezi nota 3 de la p. 47. 

3 Cf. Platon, Legile IV, 716 c. 

fie, este Dumnezeu. De aceea, cei care încuviinţează 
întruparea Cuvântului lui Dumnezeu sau faptul că 
acesta s-a făcut om trebuie să mărturisească şi că 
acest om, pe care-1 numesc Cuvânt al lui Dumnezeu, 
este şi el Dumnezeu." 

Aici, un Persan grăi spunând: „Petre, Cuvântul 
lui Dumnezeu este Dumnezeu. Cum poate Dum¬ 
nezeu, care este neschimbător, să se facă nu Dumne¬ 
zeu, ci om, iar Creatorul - făptură? Căci acest lucru 
îl tăgăduim aproape toţi, afară de câţiva din Europa. 
Şi chiar dacă sunt printre noi unii care se numesc 
creştini \ ei se învoiesc cu noi în privinţa neputinţei 
acestui lucru, şi anume ca infinitul să fie finit, iar 
veşnicul - vremelnic." 

Petru: „Acest lucru, şi anume că veşnicul ar fi 
vremelnic, îl tăgăduiesc şi eu împreună cu voi. Dar, 
dat fiind că voi toţi, care ţineţi legea arabilor, spuneţi 
că Christos este Cuvântul lui Dumnezeu 1 2 - şi drept 
spuneţi -, trebuie să-l mărturisiţi şi ca Dumnezeu." 

1 Este vorba de creştinii nestorieni, care nu recunosc 
titlul de „Născătoare de Dumnezeu" dat de Conciliul de la 
Efes (431) Fecioarei Maria. Nestorius refuza acest termen 
vrând să evite riscul de a considera că Dumnezeu ar putea 
avea un nou început; de aceea a fost acuzat că ar vedea în 
Christos două persoane: o persoană umană unită cu Per¬ 
soana divină a Fiului lui Dumnezeu. Nestorius afirmă despre 
Christos că este o singură înfăţişare (prosopon ) cu două naturi 
[physeis). La polul opus, monofiziţii vedeau în Christos o singură 
persoană ( hypostasis ) şi o singură natură ( physis ), consi¬ 
derând că natura umană încetează să existe în Christos, 
fiind asumată de Persoana divină. Poziţia de mijloc este cea 
a Conciliului de la Chalcedon (451): o singură hypostasis şi 
două naturi [physeis). 

2 CJ. Coran 4, 171. 

Persanul: „îl mărturisim drept Cuvânt şi Duh al 
lui Dumnezeu, întrucât, printre toţi cei care sunt sau 
au fost, nimeni n-a avut acea înălţime a Cuvântului 
şi a Duhului lui Dumnezeu; totuşi, nu ne învoim, 
din această pricină, că ar fi Dumnezeu, care nu are 
nici un părtaş. 1 Aşadar, spre a nu ajunge la mai 
mulţi zei, tăgăduim că este Dumnezeu acela pe care-1 
mărturisim drept cel mai aproape de Dumnezeu." 

Petru: „Credeţi în firea omenească a lui Christos?" 

Persanul: „Credem şi mărturisim că, în El, firea 
omenească a fost şi a rămas adevărată." 

Petru: „Prea bine. Această fire (natură), fiind ome¬ 
nească, nu era dumnezeiască. Şi astfel, prin tot ceea 
ce aţi văzut în Christos potrivit acestei firi omeneşti, 
datorită căreia era asemenea altor oameni, nu aţi 
cunoscut pe Christos ca Dumnezeu, ci ca om." 

Persanul: „Aşa este." 

Petru: „în această privinţă, nimeni nu are altă 
părere. Căci natura omenească a fost în Christos 
cât se poate de desăvârşită; prin ea a fost om ade¬ 
vărat şi muritor ca ceilalţi oameni; iar potrivit aces¬ 
tei naturi, n-a fost Cuvânt al lui Dumnezeu. Deci să-mi 
spui: când mărturisiţi că este Cuvântul lui Dum¬ 
nezeu, ce înţelegeţi prin aceasta?" 

Persanul: „Că nu a dobândit natura, ci harul, acel 
har preaînalt, anume că Dumnezeu a pus în Christos 
Cuvântul său." 

Petru: „Nu a aşezat El oare, deopotrivă Cuvântul 
în alţi profeţi? Căci toţi au grăit cuvântul lui Dumnezeu 
şi erau vestitori ai cuvântului lui Dumnezeu." 


1 Cf. Coran 5, 19; 76; 116. 

Persanul: „Aşa este. Dar dintre toţi profeţii, cel 
mai mare este Christos; 1 de aceea i se cuvine mai 
mult decât altor profeţi să fie numit Cuvântul lui 
Dumnezeu. Căci mai multe misive ar putea cuprinde 
cuvântul regelui pentru anumite treburi şi ţinuturi: 
dar una singură cuprinde cuvântul regelui prin care 
se cârmuieşte întreaga împărăţie, deoarece cuprinde 
legea şi porunca de care toţi trebuie să asculte." 

Petru: „Se vede că ai făcut o asemănare potrivită 
scopului nostru: căci cuvântul regelui scris pe diferite 
foi nu le schimbă acestora natura; după întipărirea 
cuvântului, naturile lor rămân aşa cum erau înainte. 
Aşadar spuneţi că natura omenească a rămas în 
Christos." 

Persanul: „Aşa spunem." 

Petru: „De acord. Dar ia aminte care este deose¬ 
birea dintre misive şi moştenitorul domniei. în moşte¬ 
nitorul domniei, cuvântul regelui se află cu adevărat 
viu, liber şi nemărginit; în misive, nicidecum." 

Persanul: „Limpede; dacă regele îşi trimite moşte¬ 
nitorul în împărăţie, moştenitorul duce cuvântul viu 
şi nemărginit al tatălui." 

Petru: „Oare moştenitorul nu este propriu-zis 
cuvântul, iar nu solul sau trimisul, scrisoarea sau 
răvaşul? Iar în cuvântul moştenitorului nu se cuprind 
oare toate cuvintele solilor şi ale misivelor? Apoi, 
deşi moştenitorul domniei nu este tată, ci fiu, el 
nu este străin de firea regească, ci tocmai din pricina 
egalităţii de fire este moştenitor." 


1 CJ. Coran 2, 253. 

Persanul: „înţeleg bine. Dar stă împotrivă faptul 
că regele şi fiul sunt doi; de aceea, nu ne învoim că 
Dumnezeu are un fiu. Căci Fiul ar fi alt Dumnezeu 
decât Tatăl, aşa cum fiul regelui este alt om decât 
tatăl său.“ 

Petru: „Bine combaţi asemănarea, căci nu este 
potrivită dacă iei seama la subiecţi. Dar dacă înlături 
deosebirea de număr a subiecţilor şi priveşti la puterea 
care stă în demnitatea regească a Tatălui şi a Fiului, 
moştenitorul său, atunci vezi că puterea regească 
este una şi laTatăl, şi la Fiul; laTatăl, ca la un nenăs¬ 
cut, la Fiul, ca la un născut sau Cuvânt viu al Tatălui.“ 

Persanul: „Mergi mai departe." 

Petru: „Fie deci o astfel de putere regească absolută, 
nenăscută şi născută; şi fie ca cea nenăscută să 
cheme la asociere cu succesiunea prin naştere pe 
un altul, străin ca natură, pentru ca natura altuia, 
unită cu cea proprie, să posede domnia deodată şi 
nedespărţit. Oare succesiunea naturală şi cea prin 
har sau prin adopţie nu se unesc într-o singură 
moştenire?" 

Persanul: „Este limpede." 

Petru: .Astfel, într-o singură succesiune a unei 
domnii unice sunt unite filiaţia şi adopţia. Dar succe¬ 
siunea prin adopţie nu are loc în sine, ci se substi¬ 
tuie celei prin filiaţie. Adopţia, prin natura ei, nu 
are drept de succesiune; dacă trebuie să aibă parte 
de moştenire deşi există filiaţie, se cuvine ca ea să 
primească succesiunea nu în sine, ci subordonân- 
du-se succesiunii prin natură. Pentru a deveni succe¬ 
soare împreună cu filiaţia în dobândirea moştenirii 
preasimple şi nedespărţite, adopţia nu primeşte 

prin sine succesiunea, ci de la filiaţie; nu vor fi 
aşadar doi urmaşi deosebiţi, unul adoptiv şi altul 
natural, deşi naturile lor sunt diferite, una fiind cea 
adoptivă, alta cea naturală. Căci dacă între moşte¬ 
nitorul adoptiv şi cel natural ar fi separare şi cei 
doi nu ar fi în acelaşi ipostas 1 , cum s-ar uni ei în 
succesiunea moştenirii celei nedespărţite? De aceea, 
trebuie să susţinem că, în Christos, natura ome¬ 
nească este unită cu Cuvântul sau natura dum¬ 
nezeiască în aşa fel încât natura omenească nu 
trece în cea dumnezeiască, ci aderă atât de indi¬ 
vizibil la ea încât prima devine persoană nu separat, 
în sine, ci în natura divină 2 , astfel încât însăşi natura 
omenească, chemată la moştenirea vieţii veşnice 
împreună cu cea dumnezeiască, să poată dobândi 
nemurirea în natura dumnezeiască." 


1 Din gr. hypostasis („ceea ce se află dedesubt"), termen 
care a ajuns să fie folosit cu sens tehnic pentru persoanele 
Sfintei Treimi. în Apus, în acest context, este echivalent cu 
persona. 

2 în Christos există o singură persoană, cu două naturi, 
una omenească şi una dumnezeiască; deci natura omenească 
nu are, separat, propria ei persoană. 



XII 


Persanul: „înţeleg aceste lucruri cum se cuvine, 
dar mai lămureşte prin altă pildă, mai pe înţeles, 
cele deja spuse.“ 

Petru: „Nu se pot plăsmui asemănări precise; dar 
iată: înţelepciunea în sine este oare accident sau 
substanţă?" 

Persanul: „în sine este substanţă; dar dacă apare 
în altceva, este accident". 

Petru: „Toată înţelepciunea, la toţi înţelepţii, vine 
de la înţelepciunea în sine, căci aceasta este Dum¬ 
nezeu." 1 

Persanul: „S-a arătat acest lucru." 

Petru: „Oare unii oameni nu sunt mai înţelepţi 
decât alţii?" 

Persanul: „Desigur." 

Petru: „Aşadar, cei mai înţelepţi sunt mai aproape 
de înţelepciunea în sine, care este cea mai mare în 
absolut; iar cei mai puţin înţelepţi, mai departe." 

Persanul: „Mă învoiesc." 


1 Cf. Ecclesiastic 1, 1. 

Petru: „Or, nicicând vreun om, potrivit naturii 
omeneşti, nu este atât de înţelept încât să nu poată 
fi şi mai înţelept. Căci între înţelepciunea restrânsă, 
adică omenească, şi înţelepciunea în sine, care este 
dumnezeiască şi cea mai mare şi nesfârşită, rămâne 
întotdeauna o depărtare nemărginită. ul 

Persanul: „Şi acest lucru este limpede. “ 

Petru: „La fel este cu învăţătura absolută 1 2 şi 
învăţătura restrânsă: în învăţătura absolută este 
pricepere nemărginită; în cea restrânsă, pricepere 
mărginită. Să presupunem deci că intelectul cuiva 
are o asemenea învăţătură şi înţelepciune încât să 
nu fie cu putinţă să aibă înţelepciune mai mare sau 
învăţătură mai mare; atunci, intelectul aceluia este 
unit în cel mai înalt grad cu înţelepciunea în sine sau 
cu învăţătura în sine, într-atât încât această unire 
să nu poată fi mai mare. Intelectul acela, în virtutea 
înţelepciunii supreme şi a învăţăturii supreme cu 
care se uneşte, n-ar dobândi oare puterea dumne¬ 
zeiască, iar în omul înzestrat cu un asemenea inte¬ 
lect, natura intelectuală omenească n-ar fi oare în 
modul cel mai nemijlocit unită cu natura dum¬ 
nezeiască sau înţelepciunea veşnică, cu Cuvântul 
sau priceperea atotputernică?'* 

1 înţelepciunea divină este infinită sau absolută, în vreme 
ce înţelepciunea omenească este, potrivit vocabularului cusan, 
„contractată", restrânsă, mărginită, marcată de linitudine 
şi, ca atare, pasibilă mereu de progres. CJ. De docta ignoran- 
tia III, 1-2. Vezi, pentru această temă, Eugene F. Rice Jr, 
„Nicholas of Cusa’s Idea of Wisdom", în op. cit, pp. 366-368. 

2 Lat. magisterium, Cusanus referindu-se la învăţătura 
pe care un dascăl o are şi o predă cu autoritate. CJ. J. Hop- 
kins, op. cit., p. 675, n. 62. 

Persanul: „Mă învoiesc la toate acestea, dar unirea 
ar fi aici tot unire prin har/* 1 

Petru: „Dacă unirea naturii inferioare cu cea dum¬ 
nezeiască ar fi atât de mare încât să nu fie cu putinţă 
una mai mare, atunci ar fi unită cu ea într-o unitate 
inclusiv personală. Câtă vreme natura inferioară 
nu s-ar înălţa la o unire personală şi ipostatică 2 
cu cea superioară, unirea ar putea fi mai mare. Dacă 
socotim aşadar că unirea este maximă, natura infe¬ 
rioară subzistă în cea superioară, aderând la ea, 
dar nu prin natură, ci prin har. Iar acest har maxim, 
faţă de care nu e altul mai mare, nu este departe 
de natură, ci unit cu ea. De aceea, chiar dacă prin 
har se uneşte natura omenească cu cea dumne¬ 
zeiască, totuşi, acest har, dat fiind că nu poate fi 
altul mai mare, ajunge în modul cel mai nemijlocit 
până la natură.“ 

Persanul: „Orice ai spune, faptul că natura ome¬ 
nească se poate înălţa în orice om, prin har, la 
unirea cu cea dumnezeiască nu atrage după sine 
faptul că omul Christos ar trebui numit Dumnezeu 
mai mult decât alt sfânt, chiar dacă El este cel mai 
sfânt dintre oameni." 

Petru: „Dacă ai lua seama că doar în Christos 
este înălţimea cea mai înaltă, faţă de care nu poate 
fi alta mai mare, şi tot în El harul cel mai mare, 

1 Prin urmare, nu unire prin natură: este tot o concepţie 
nestoriană. 

2 Unirea ipostatică este unirea naturii omeneşti şi a celei 
dumnezeieşti în aceeaşi Persoană („Ipostas") a lui Iisus 
Christos. 

faţă de care nu poate fi altul mai mare, şi sfinţenia 
cea mai mare şi aşa mai departe; apoi, dacă ai ţine 
seama că nu este cu putinţă ca înălţimea cea mai 
mare, faţă de care nu poate fi alta mai mare, să fie 
mai mult de una singură, şi la fel cu harul şi sfin¬ 
ţenia; dacă, pe urmă, ai observa că orice înălţime, 
a oricărui profet, pe orice treaptă ar fi, se află nemă¬ 
surat de departe de înălţimea faţă de care nu poate 
fi alta mai mare, astfel încât, oricare ar fi treapta 
înălţimii lui, între ea şi singura preaînaltă pot fi o 
infinitate de trepte mai mari decât cea dată şi mai 
mici decât cea mai înaltă - la fel şi cu harul, sfin¬ 
ţenia, chibzuinţă, înţelepciunea, învăţătura şi fiecare 
lucru în parte -, atunci ai vedea limpede că numai 
în Christos se poate ca natura omenească, în uni¬ 
tatea subiectului, să fie unită cu natura dumne¬ 
zeiască. Iar acest lucru îl încuviinţează chiar arabii, 
deşi cei mai mulţi nu-1 iau în seamă întru totul. Ara¬ 
bii spun despre Christos că este singurul preaînalt 
în această lume şi în cea viitoare şi că este Cuvântul 
lui Dumnezeu. 1 Nici cei care spun că Christos este 
Dumnezeu şi Om nu spun altceva decât că sin¬ 
gur Christos este cel mai înalt om şi Cuvântul lui 
Dumnezeu. “ 

Persanul: „S-ar părea că, după ce vor lua bine 
seama la această unire care e necesară în Cel mai 
înalt, arabii vor ajunge să primească această cre¬ 
dinţă, căci prin ea, unitatea lui Dumnezeu, pe care 
se străduiesc foarte mult să o păzească, nu va suferi 
nicidecum, ci se va păstra. Dar să ne spui cum se 


1 Cf. Coran 3, 45. 

poate înţelege că vorbim despre natura omenească 
nu în sine, ci prin alipire de cea dumnezeiască?“ 

Petru: „Iată o pildă, deşi destul de îndepărtată. 
Magnetul atrage fierul în sus şi, lipindu-se de mag¬ 
net în aer, fierul nu rămâne atârnat datorită naturii 
lui - altfel n-ar atârna în aer, ci ar cădea spre cen¬ 
trul pământului. Fierul rămâne în aer lipindu-se de 
magnet, prin puterea naturii magnetului, iar nu prin 
puterea propriei naturi, potrivit căreia n-ar putea 
fi acolo. Iar cauza pentru care natura fierului tinde 
astfel spre natura magnetului este că fierul poartă 
în sine o asemănare cu natura magnetului, din care 
se spune că îşi are originea. Astfel, atunci când natura 
intelectuală umană se alipeşte cât se poate de strâns 
de natura intelectuală dumnezeiască, de la care a 
primit fiinţa, se alipeşte în mod inseparabil, ca de 
izvorul vieţii ei.“ 

Persanul: „înţeleg." 

Petru: „Ceata arabilor, care este mare, afirmă şi 
că Christos a înviat morţi, că a făcut zburătoare 
din lut 1 şi multe alte lucruri pe care le pun limpede 
în seama lui Iisus Christos, ca unuia ce are putere; 
pornind de la aceste lucruri, ei pot fi lesne călăuziţi, 
fiindcă nu se poate tăgădui că El le-a împlinit prin 
puterea naturii dumnezeieşti, cu care a fost unită 
personal cea omenească. Puterea lui Christos, prin 
care a poruncit să se facă cele despre care arabii 
mărturisesc că le-a împlinit, nu putea fi potrivit natu¬ 
rii omeneşti, dacă ea nu ar fi fost asumată în unire 


1 Cf. Coran 3, 49: 5. 110. 

cu cea dumnezeiască, în a cărei putere stă să porun¬ 
cească astfel." 

Persanul: „Acestea le afirmă despre Christos arabii 
şi multe altele, care sunt scrise în Al-Furqan. 1 Totuşi, 
iudeii vor fi călăuziţi mai greu decât alţii la această 
credinţă, căci ei nu încuviinţează explicit nimic 
despre Christos." 

Petru: „Au în scripturile lor toate cele privitoare 
la Christos: dar, urmând sensul literal, nu vor să 
înţeleagă. Totuşi, această împotrivire a iudeilor nu 
va împiedica buna înţelegere. Sunt puţini şi nu vor 
putea tulbura cu armele întreaga lume." 


1 în arabă al-Jurqan înseamnă „dovadă” şi „discernământ”. 
Este unul dintre numele prin care este desemnat Coranul. 



XIII 


La acestea, un Sirian: „Petre, în cele spuse mai 
înainte am auzit că se poate afla înţelegere între 
toate cetele: să ne spui în ce fel se va putea întâmpla 
ea în cazul de faţă." 

Petru: „Voi spune: dar mai întâi să-mi spui: Oare 
nu singur Dumnezeu este veşnic şi nemuritor?" 

Sirianul: „Aşa cred, căci orice în afară de Dum¬ 
nezeu are început. Deci, având început, are, potrivit 
naturii lui, şi sfârşit." 

Petru: „Oare nu aproape orice religie - a iudeilor, 
a creştinilor, a arabilor şi a multor altora - susţine 
că natura omenească muritoare a oricărui om, după 
moartea vremelnică, va învia spre viaţa veşnică?" 

Sirianul: „Aş a crede." 

Petru: „Aşadar, toţi aceştia mărturisesc că natura 
omenească trebuie să se unească cu cea dum¬ 
nezeiască şi nemuritoare. Căci altfel cum ar trece 
natura omenească în nemurire, dacă nu s-ar alipi 
de ea printr-o unire de nedespărţit?" 

Sirianul: „Acest lucru îl presupune, în mod 
necesar, credinţa în înviere? 1 

Petru: „Dacă, aşadar, credinţa susţine aceasta, 
atunci este limpede că însăşi natura omenească se 
uneşte cu cea dumnezeiască mai întâi într-un om, 
şi anume în Cel care este înfăţişarea 1 tuturor nea¬ 
murilor, preaînaltul Mesia şi Christos, după cum 
îl numesc arabii şi iudeii pe Christos. Acesta, care, 
după părerea tuturor, este cel mai aproape de Dum¬ 
nezeu, va fi Cel în care, mai întâi, natura tuturor 
oamenilor se uneşte cu Dumnezeu. De aceea, El este 
Mântuitorul şi Mijlocitorul tuturor. în El, natura 
umană, care este una şi prin care toţi oamenii sunt 
oameni, se uneşte cu natura dumnezeiască şi nemu¬ 
ritoare, pentru ca astfel toţi oamenii, de o aceeaşi 
natură toţi, să dobândească învierea din morţi." 

Sirianul: „Vrei să susţii, înţeleg, că credinţa în 
învierea morţilor presupune unirea naturii omeneşti 
cu cea dumnezeiască, fără de care această credinţă 
ar fi cu neputinţă. Spui că această unire este în 
Christos: de aceea, pe El îl presupune credinţa cu 
pricina." 

Petru: „Drept ai înţeles. De aici, află cum toate 
făgăduinţele despre care ştim că au fost făcute iude¬ 
ilor sunt întărite prin credinţa în Mesia, Mijlocitorul, 
singurul prin care făgăduinţele, pe cât privesc viaţa 
veşnică, puteau şi pot fi împlinite." 

1 Cf. Coran, 3, 45: „vestit în această lume şi în cea 
viitoare“. în traducerea latină a Coranului pe care o foloseşte 
Cusanus, apare facies omniumgentium, probabil prin confuzia 
termenului wagîh („vestit") cu wagh („chip“, „înfăţişare"). 
Cf. V. Segesvâry, L'Islam et la Reforme. Etude sur l’attitude 
des Reformateurs zurichois enuers l'Islam (1510-1550), Haga, 
2005, p. 41. 

Sirianul: „Cum este cu celelalte cete?“ 

Petru: „Tot aşa. Toţi oamenii doresc şi aşteaptă, 
în natura lor omenească, viaţa veşnică şi de aceea 
au statornicit curăţiri ale sufletului şi slujbe, pentru 
a se deprinde mai bine, în natura lor proprie, cu 
viaţa veşnică. Oamenii nu doresc fericirea, care este 
însăşi viaţa veşnică, în altă natură decât în a lor 
proprie. Omul nu vrea să fie decât om, nu înger sau 
o altă natură; dar vrea să fie om fericit, care să ajungă 
la fericirea de pe urmă. Iar această fericire nu este 
decât desfătarea sau unirea vieţii omeneşti cu izvo¬ 
rul ei, de unde vine însăşi viaţa; şi este viaţa dum¬ 
nezeiască nemuritoare. Or, cum i-ar fi oare cu putinţă 
omului aceasta, dacă naturii comune tuturor nu 
i-ar fi îngăduit să se înalţe, într-un om, la o astfel 
de unire, încât prin El, ca Mijlocitor, toţi oamenii să 
poată dobândi cea din urmă dintre toate dorinţele? 
Şi Acesta este calea 1 , fiindcă este Omul prin care 
orice om poate ajunge la Dumnezeu, care este împli¬ 
nirea dorinţelor. Christos este deci Cel presupus 
de toţi cei ce nădăjduiesc să ajungă la fericirea din 
urmă." 

Sirianul: „Foarte bine. Căci, dacă intelectul omu¬ 
lui crede că poate ajunge la unirea cu înţelepciunea, 
dobândind astfel hrana veşnică pentru viaţa sa, el 
presupune că intelectul unui om preaînalt a dobân¬ 
dit în cel mai înalt grad această unire şi a primit 
această învăţătură preaînaltă, prin care nădăjdu¬ 
ieşte că va ajunge şi el cândva, în acelaşi fel, la acea 
înţelepciune. Căci dacă n-ar crede că unirea este 


1 Cf. Ioan 14, 6. 



PACEA ÎNTRE RELIGII 


91 


cu putinţă într-un om mai înalt decât toţi, în zadar 
ar nădăjdui. 

Toţi nădăjduiesc să poată dobândi cândva ferici¬ 
rea, ţel pentru care există orice religie, şi nu este 
amăgire în această privinţă căci, datorată unei dorinţe 
înnăscute, nădejdea este comună tuturor; or, din 
ea decurge religia, care, drept urmare, e de aseme¬ 
nea înnăscută la toţi. 1 De aceea, văd că acest învă¬ 
ţător şi Mijlocitor, având cea mai înaltă desăvârşire 
a naturii omeneşti şi totodată domnia 2 , este pre¬ 
supus de toţi. Dar iudeii spun, poate, că acest Om, 
cel dintâi în privinţa naturii şi în care se îndreaptă 
toate lipsurile tuturor oamenilor, încă nu s-a năs¬ 
cut, ci se va naşte cândva." 

Petru: „Este de ajuns ca atât arabii, cât şi creş¬ 
tinii, precum şi alţii care au adus mărturie cu sân¬ 
gele lor să mărturisească, în temeiul celor grăite de 
profeţi despre El şi al celor ce El le-a făcut pentru 
om pe când era în lume, că a venit." 


1 Cf. Cicero, Tusculanae disputationes I 13, 30; 16, 36; 
De natura deorum I 17; II 2, 5; Seneca, Epistulae 117, 5; 
Lactantius, Institutiones divinae VII, 9. 

2 Cf. Coloseni 1, 18. 



XIV 


Un Spaniol: „în privinţa lui Mesia, despre care 
cea mai mare parte a lumii mărturiseşte că a venit, 
va mai fi poate o piedică cu privire la naşterea lui, 
deoarece arabii 1 şi creştinii spun că s-a născut din 
Fecioara Maria, iar ceilalţi cred că acest lucru este 
cu neputinţă." 

Petru: „Toţi cei care cred că Christos a venit, măr¬ 
turisesc că s-a născut din Fecioară. Căci fiind El 
cea mai mare desăvârşire a naturii [omeneşti] şi 
singurul mai înalt decât toţi [oamenii], Fiu al cărui 
Tată trebuia să fie? în ce priveşte desăvârşirea natu¬ 
rii [omeneşti], orice tată ce dă naştere se îndepăr¬ 
tează de cea mai înaltă desăvârşire atât de mult, încât 
nu-i poate trece fiului desăvârşirea cea mai înaltă, 
faţă de care nu există una mai înaltă; ea nu este 
cu putinţă decât într-un singur Om. Doar acel Tată 
care este Creatorul naturii poate [să o transmită]. 
Aşadar, Cel mai înalt decât toţi [oamenii] nu-1 are 
decât pe acesta drept Tată, de la care este toată 


1 Cf. Coran, 3, 47; Luca 1, 26-38. 

paternitatea. Prin putere dumnezeiască a fost Cel 
mai înalt decât toţi [oamenii] zămislit în sânul Fecioa¬ 
rei, iar în Fecioara însăşi stăteau laolaltă rodnicia 
preaînaltă şi fecioria. Christos s-a născut pentru noi 
astfel încât să fie cât mai strâns unit cu toţi oame¬ 
nii. îl are drept Tată pe Acela de la care tatăl oricărui 
om deţine faptul de a fi tată; o are ca Maică pe aceea 
ce nu s-a unit trupeşte cu nici un bărbat. Astfel, prin 
unirea cea mai strânsă, fiecare om îşi află în Chris¬ 
tos propria natură în cea mai înaltă treaptă de 
desăvârşire.“ 

Un Turc: „Rămâne încă o mare deosebire, deoa¬ 
rece creştinii spun că Christos a fost răstignit de 
iudei, iar alţii tăgăduiesc aceasta.“ 

Petru: „Faptul că unii tăgăduiesc răstignirea lui 
Christos şi spun că n-a murit 1 şi că va veni în vremea 
Antichristului se trage din aceea că ei nu cunosc 
taina morţii. Şi când afirmă că va veni, ei cred că 
va veni în trup muritor, ca şi cum altfel nu l-ar putea 
birui pe Antichrist. 2 Iar faptul că tăgăduiesc răstig¬ 
nirea Lui de către iudei pare să fie din preţuire faţă 
de Christos, ca şi cum aceşti oameni n-ar fi avut 
nici o putere asupra lui Christos. Dar ia aminte că 
istorisiri, care sunt multe, şi propovăduirea Aposto¬ 
lilor, care au murit pentru adevăr, trebuie crezute 
pe drept cuvânt, anume că Christos a murit astfel. 
Căci şi profeţii au vestit despre Christos că trebuia 

1 Cf. Coran 4, 157-158. 

2 Afirmaţia nu se află ca atare în Coran, ci rezultă din 
unele comentarii la sura 43, 61 . Cf. Klibansky şi Bascour, 
op. cit., p. 83. 

osândit cu moartea cea mai ruşinoasă 1 , care era 
moartea pe cruce. Iar pricina este aceasta: Christos 
a venit trimis de Dumnezeu Tatăl ca să vestească 
împărăţia cerurilor 2 , iar ceea ce a spus despre împă¬ 
răţie nu putea fi dovedit mai bine decât prin mărtu¬ 
ria sângelui său. De aceea, pentru a fi întru totul 
ascultător faţă de Dumnezeu Tatăl şi pentru a da 
siguranţă desăvârşită adevărului pe care îl vestea, 
a murit, şi încă de moartea cea mai ruşinoasă, aşa 
încât nici un om să nu refuze să primească adevă¬ 
rul, pentru a cărui mărturisire ştie că Christos a 
primit moartea de bunăvoie. El propovăduia împă¬ 
răţia cerurilor, vestind cum omul, în stare să pri¬ 
mească împărăţia, poate ajunge la ea. 

Faţă de împărăţie, viaţa acestei lumi, atât de stă¬ 
ruitor iubită de toţi, trebuie socotită drept nimic. Şi 
ca să se ştie că adevărul este viaţa împărăţiei ceru¬ 
rilor, pentru adevăr şi-a dat viaţa din această lume, 
aşa încât să vestească în chip desăvârşit împărăţia 
cerurilor şi să scape lumea de neştiinţă, din pricina 
căreia preferă această viaţă celei viitoare: de aceea 
s-a dat jertfa pentru mulţi, pentru ca astfel, înălţat 
pe cruce în faţa tuturor, să-i atragă la credinţă pe toţi 3 , 

1 Cf. Cartea înţelepciunii lui Solomon 2, 20; Isaia 53, 2 
şi urm. 

2 „împărăţia cerurilor" sau „împărăţia lui Dumnezeu" (aici, 
„împărăţie" având şi sensul de „regat" şi cel de „domnie") 
este o noţiune în care se întrepătrund mai multe idei: aştep¬ 
tarea teocraţiei mesianice de către poporul ales, domnia lui 
Dumnezeu în sufletele creştinilor, venirea vremurilor de apoi 
prin întoarcerea lui Christos etc. 

3 Cf Ioan 12, 32. 

să preamărească Evanghelia, să-i întărească pe cei 
cu inima înfricoşată 1 , să se dea pe sine de bunăvoie 
răscumpărare pentru mulţi 2 şi să facă toate în felul 
cel mai bun cu putinţă, astfel încât oamenii să ajungă 
la credinţa în mântuire, la speranţa că o vor dobân¬ 
di şi la dragostea pentru împlinirea poruncilor lui 
Dumnezeu. 

Dacă, aşadar, arabii ar lua aminte la rodul morţii 3 
lui Christos şi la faptul că El, ca trimis al lui Dum¬ 
nezeu, trebuia să se jertfească pe sine ca să împli¬ 
nească dorinţa Tatălui său şi că pentru Christos nu 
era nimic mai măreţ decât să moară pentru adevăr 
şi ascultare, chiar de moartea cea mai ruşinoasă, 
atunci ei nu l-ar lipsi pe Christos de această glorie 
a crucii, prin care s-a făcut vrednic să fie cel mai 
înalt dintre toţi şi să fie ridicat în slava Tatălui. 

Apoi, dacă Christos a propovăduit că oamenii vor 
dobândi nemurirea după moarte, prin înviere, cum 
ar fi putut adeveri mai bine lumii aceasta decât murind 
El însuşi, de bunăvoie, înviind şi arătându-se viu? 
Căci lumea a fost încredinţată cu cea din urmă încre¬ 
dinţare când a aflat din mărturia multora, care l-au 
văzut viu şi au murit pentru a fi martori credin¬ 
cioşi ai învierii lui, că omul Christos a murit pe 
cruce, a înviat din morţi în văzul tuturor şi trăieşte. 
Aceasta a fost cea mai desăvârşită vestire a Evan¬ 
gheliei, pe care Christos a arătat-o în El însuşi, şi 

1 Cf. Isaia 35, 4. 

2 CJ. 1 Timotei 2, 6. 

3 Rodul jertfirii lui Christos pe cruce este, potrivit învă¬ 
ţăturii creştine, răscumpărarea oamenilor. 

mai desăvârşită nu putea fi; dar, fără moarte şi înviere, 
ar fi putut exista mereu una mai desăvârşită. Aşadar, 
cine crede că Christos a împlinit în chip desăvârşit 
voia lui Dumnezeu Tatăl trebuie să mărturisească 
toate aceste lucruri, fără de care vestirea Evanghe¬ 
liei n-ar fi fost întru totul desăvârşită. 

Acum, ia aminte că împărăţia cerurilor a fost 
ascunsă tuturor până la Christos. Căci Evanghelia 
lui Christos înseamnă vestirea împărăţiei, care le 
era tuturor necunoscută. Aşadar nu exista nici cre¬ 
dinţa, nici speranţa în dobândirea împărăţiei ceru¬ 
rilor şi ea nici nu putea fi iubită de cineva, fiind 
întru totul necunoscută. Nu era cu putinţă nici ca 
vreun om să dobândească împărăţia, natura ome¬ 
nească nefiind încă ridicată la acea înălţime, încât 
să devină părtaşă firii dumnezeieşti. 1 Christos a 
deschis împărăţia cerurilor în toate felurile în care 
se putea deschide. Dar în împărăţia cerurilor nu 
poate intra nimeni dacă nu se leapădă, prin moarte, 
de împărăţia acestei lumi. Trebuie deci ca cel muritor 
să se lepede de firea muritoare, adică de putinţa 
de a muri, iar aceasta nu se întâmplă decât prin 
moarte. Atunci se poate îmbrăca în nemurire. 2 Câtă 
vreme încă n-a murit, omul muritor Christos nu 
s-a lepădat de firea muritoare şi, de aceea, nu a 
intrat în împărăţia cerurilor, unde nu se poate afla 
nici un muritor. Aşadar, dacă El, care este pârgă 
şi întâiul-născut între toţi oamenii 3 , nu a deschis 

1 Cf. 2 Petru 1, 4. 

2 Cf. 1 Corinteni 15, 53. 

3 Cf. 1 Corinteni 15, 20; Romani 8, 29. 

împărăţia cerurilor, natura noastră unită cu Dum¬ 
nezeu 1 nu a intrat încă în împărăţie. Astfel încât 
nici un om nu s-ar putea afla în împărăţia cerurilor 
câtă vreme încă nu a intrat acolo natura omenească 
unită cu Dumnezeu. Dar stau împotrivă toţi oame¬ 
nii care cred că este împărăţie a cerurilor; toţi măr¬ 
turisesc că sfinţi din tagma lor au dobândit fericirea. 
Prin urmare, credinţa tuturor, care mărturiseşte că 
sfinţii sunt în slava veşnică, presupune că Christos 
a murit şi s-a înălţat la ceruri." 


1 Natura omenească a lui Christos. 



XV 


Un German: „Foarte bine; dar, în privinţa fericirii, 
văd nu puţine nepotriviri. Iudeii, potrivit legii lor, 
spun că nu sunt făgăduite decât lucruri vremelnice, 
care constau în bunuri sensibile. Arabii, din legea 
lor scrisă în Coran, tâlcuiesc că sunt făgăduite doar 
lucruri trupeşti, dar veşnice. 1 Evanghelia făgăduieşte 
firea îngerească, adică faptul că oamenii vor fi ase¬ 
menea îngerilor 2 , care nu au nimic trupesc.“ 

Petru: „Ce ne putem închipui în lumea aceasta, 
pentru care dorinţa să nu se micşoreze, ci să spo¬ 
rească neîncetat?" 

Germanul: „Toate lucrurile vremelnice se micşo¬ 
rează: doar cele intelectuale, niciodată. Mâncarea, 
băutura, desfrâul şi altele asemenea, dacă uneori 
plac, alteori nu plac şi sunt nestatornice. însă ştiinţa, 
înţelegerea şi privirea adevărului cu ochii minţii plac 
întotdeauna. Şi, cu cât îmbătrâneşte omul, cu atât 
mai mult îi plac acestea din urmă şi, cu cât le dobân¬ 
deşte mai mult, cu atât îi sporeşte dorinţa de a le avea." 

1 CJ Coran 2, 25; 13, 35; 25, 16; 76, 5-6. 

2 CJ Matei 22, 30; Luca 20, 35-36. 

Petru: „Dacă, aşadar, dorinţa trebuie să fie neîn¬ 
cetată şi, la fel, hrana ei necontenită, atunci hrana 
nu va fi nici cea a vieţii vremelnice, nici a vieţii sen¬ 
sibile, ci hrană a vieţii intelectuale. De aceea, chiar 
dacă în legea Coranului se află făgăduinţa raiului, 
în care sunt râuri de vin şi miere 1 şi mulţime de 
fecioare, totuşi mulţi le dispreţuiesc în această lume; 
cum vor fi oare fericiţi, dacă vor dobândi acolo ceea 
ce aici nu vor să aibă? Se spune în Coran că [în rai] 
se află fecioare negre 2 neasemuit de frumoase, cu 
albul ochilor nespus de alb şi de mare; nici un ger¬ 
man din această lume, chiar dedat patimilor trupu¬ 
lui, nu ar dori asemenea fecioare. Aşadar aceste 
lucruri trebuie înţelese ca asemănare. Căci, în altă 
parte, [Coranul] opreşte împreunarea şi toate cele¬ 
lalte plăceri ale trupului în biserici, sinagogi şi mos¬ 
chei. Or, nu este de crezare că moscheile sunt mai 
sfinte decât raiul. Deci cum sunt oprite în moschei 
lucruri care sunt făgăduite în rai? 

în alt loc, [Coranul] spune că toate acestea se 
află în rai pentru că se cuvine ca acolo să se împli¬ 
nească toate dorinţele. Aşa arată îndeaj uns ce vrea 
să zică atunci când afirmă că acolo sunt de aflat 
asemenea lucruri. Fiind ele atât de mult dorite în 
această lume şi presupunând că, în lumea cealaltă, 
dorinţa ar fi aceeaşi, atunci ele s-ar găsi acolo în 
modul cel mai ales şi din belşug. [Coranul] nu putea 

1 Cf. Coran 47, 15. 

2 în textul original, în limba arabă, nu sunt menţionate 
aceste fecioare negre în paradis; este vorba de o confuzie în 
traducerea latină. Cf. Klibansky şi Bascour, op. cit., p. 84. 

înfăţişa altfel decât printr-o asemănare faptul că 
viaţa aceea înseamnă împlinirea dorinţelor. Şi n-a 
voit să arate poporului neştiutor alte lucruri mai 
ascunse, ci doar pe cele care, potrivit simţurilor, par 
mai de preţ, pentru ca poporul, care nu gustă cele 
ale spiritului, să nu nesocotească făgăduinţele. 

De aceea, se pare că toată grija celui care a scris 
această lege a fost mai cu seamă să abată poporul 
de la idolatrie; iată de ce a făcut asemenea făgădu¬ 
inţe şi a statornicit toate. Dar nu a osândit Evanghe¬ 
lia, ba chiar a lăudat-o, dând astfel de înţeles că 
fericirea făgăduită în Evanghelie nu este mai prejos 
decât cea trupească. Iar cei iscusiţi şi înţelepţi din¬ 
tre ei ştiu că este adevărat. Şi Avicenna 1 dă întâie¬ 
tate nemăsurat mai mult fericirii intelectuale, prin 
vederea lui Dumnezeu sau desfătarea în El, şi ade¬ 
vărului decât fericirii înfăţişate în legea arabilor, deşi 
era el însuşi de această lege; la fel ceilalţi înţelepţi, 
în această privinţă nu vor fi piedici în aducerea la 
înţelegere a tuturor cetelor. Vom spune că acea fericire 
întrece orice se poate scrie sau spune, fiindcă este 
împlinirea oricărei dorinţe, dobândirea binelui la 
izvorul său şi a vieţii nemuritoare. “ 

Germanul: „Atunci cum este cu iudeii, care nu 
înţeleg făgăduinţa ca fiind despre împărăţia cerurilor, 
ci doar despre lucruri vremelnice ?** 2 

1 CJ. MetaphysicaX, 3. 

2 De fapt, şi în Vechiul Testament se constată o evoluţie 
a concepţiei de răsplată a lui Dumnezeu, de la soluţia tradi¬ 
ţională a abundenţei materiale (chiar îndelung amânate) 
până la orizontul răscumpărării (Isaia 53, 10) şi al răsplăţii 
după moarte, prin înviere (2 Macabei 7; Daniel 12, 1-2). 

Petru: „Pentru păzirea legii şi sfinţirea ei, iudeii 
se duc adesea la moarte. Dacă n-ar crede că vor 
dobândi fericirea după moarte, punând înaintea 
vieţii râvna pentru lege, n-ar muri. Aşadar, iudeii 
nu cred că nu există viaţa veşnică şi că n-o pot 
dobândi: altfel, nimeni n-ar muri pentru lege. Dar 
fericirea pe care o aşteaptă n-o aşteaptă din faptele 
legii 1 - căci aceste legi n-o făgăduiesc -, ci din cre¬ 
dinţa ce-1 presupune pe Christos, după cum s-a 
spus mai sus.“ 


1 Cf. Romani 3, 20; Galateni 2, 16. 



XVI 


Un Tătar: „Am auzit aici multe lucruri mai înainte 
necunoscute mie. Tătarii cei mulţi şi simpli, care se 
închină mai cu seamă lui Dumnezeu Unul, sunt 
uimiţi de felurimea rânduielilor altora, chiar ale celor 
ce se închină, împreună cu ei, aceluiaşi Dumnezeu. 
Iau în râs faptul că unii dintre creştini 1 şi toţi arabii 
şi iudeii sunt tăiaţi împrejur, că unii sunt însem¬ 
naţi pe faţă cu fierul roşu, alţii, botezaţi. Apoi, în pri¬ 
vinţa cununiei, multe sunt deosebirile, căci unii au 
doar o soţie, alţii, una legiuită, unită prin cununie, 
dar mai multe ţiitoare, iar alţii, chiar mai multe soţii 
legiuite. De asemenea, în privinţa jertfelor, rându¬ 
ielile sunt atât de deosebite, încât nu pot fi înşirate, 
între aceste felurimi, jertfa creştinilor, unde se aduce 
pâine şi vin, socotite a fi trupul şi sângele lui Chris- 
tos, jertfă pe care ei o mănâncă şi o beau după ce 
a fost oferită, se arată cea mai îngrozitoare: îl înghit 
pe cel căruia i se închină. Cum se poate face unire 
între rânduieli ce se deosebesc după loc şi vremuri, 


1 Se referă la nestorieni şi iacobiţi. 

nu înţeleg; iar dacă nu se face, nu va înceta prigoana. 
Căci deosebirea dă naştere la dezbinare şi duşmă¬ 
nie, ură şi războaie." 

Atunci Pavel, învăţătorul neamurilor 1 , din porunca 
Cuvântului, a început să vorbească. 


Pavel: „Trebuie să arătăm că nu prin fapte, ci 
prin credinţă 2 se împlineşte mântuirea sufletului. 
Avraam, părintele credinţei tuturor credincioşilor, 
atât al creştinilor, cât şi al arabilor şi al iudeilor, a 
crezut lui Dumnezeu şi i s-a socotit ca dreptate 3 : 
sufletul celui drept va moşteni viaţa veşnică. 4 încu- 
viinţându-se acest lucru, deosebirile de rânduială 
nu vor stânjeni, căci sunt statornicite şi primite ca 
semne sensibile ale adevărului credinţei. Or, în pri¬ 
vinţa semnelor încape schimbare, dar nu şi a ceea 
ce înseamnă ele." 

Tătarul: „Spune-ne lămurit cum mântuieşte 
credinţa." 

Pavel: „Dacă Dumnezeu ar făgădui ceva doar din 
dărnicia şi harul său, nu ar trebui oare să-l credem 
pe Cel ce are putere să dea toate şi este adevărat?" 

Tătarul: „Desigur. Nimeni nu poate fi amăgit cre¬ 
zând în El; iar cine nu crede în El este nevrednic 
să dobândească orice har." 


1 Cf. 1 Timotei 2, 7. 

2 Cf. Romani 3, 28; Galateni 2, 16. 

3 Romani 4, 3. Cf. Geneza 15, 6; Galateni 3, 6; Iacob 2, 23. 

4 Cf. Psalm 36, 29 şi Eclesiastic 4, 14. 

Pavel: „Aşadar, ce-1 îndreptăţeşte 1 pe cel ce 
dobândeşte dreptatea?** 

Tătarul: „Nu meritele 2 ; altfel n-ar fi har, ci obli¬ 
gaţie. “ 

Pavel: „Bine zici. Iar pentru că nici unul dintre 
cei vii nu se îndreptăţeşte din fapte înaintea lui 
Dumnezeu, ci prin har 3 , Atotputernicul îi dă cui 
voieşte ceea ce voieşte. Atunci, dacă cineva trebuie 
să fie vrednic să dobândească făgăduinţa făcută 
doar prin har, este nevoie să creadă în Dumnezeu, 
în aceasta este, aşadar, îndreptăţit, căci va dobândi 
făgăduinţa numai pentru că crede în Dumnezeu şi 
aşteaptă împlinirea cuvântului lui Dumnezeu.“ 

Tătarul: „Odată ce Dumnezeu a făgăduit, drept 
este ca făgăduinţele să fie ţinute. Aşadar, cel ce 
crede în Dumnezeu e îndreptăţit mai degrabă prin 
făgăduinţă decât prin credinţă.** 

Pavel: „Dumnezeu, care i-a făgăduit lui Avraam 
o seminţie în care toţi să se binecuvânteze, l-a îndrep¬ 
tăţit pe Avraam, ca să dobândească făgăduinţa. 4 

1 „îndreptăţirea" înseamnă, în învăţătura creştină, iertarea 
păcatelor, sfinţirea şi reînnoirea omului lăuntric, prin urmare, 
îi face pe oameni „drepţi lăuntric", cu scopul de a putea ajunge 
la vederea lui Dumnezeu şi la viaţa veşnică. îndreptăţirea a 
fost dobândită prin pătimirea lui Christos şi dăruită oame¬ 
nilor prin botez. 

2 în faţa lui Dumnezeu nu există vreun merit (răsplată 
datorată pentru fapte) din partea omului, deoarece omul a 
primit totul de la Creatorul său. Meritele faptelor bune sunt, 
de fapt, tot daruri ale lui Dumnezeu, care are iniţiativa în 
privinţa harului. 

3 Cf. Galateni 2, 16. 

4 Cf. Geneza 22, 18; 26, 4; Galateni 3, 8. 

Dar dacă Avraam n-ar fi crezut în Dumnezeu, n-ar 
fi dobândit nici îndreptăţirea, nici făgăduinţa." 

Tătarul: „Aşa este." 

Pavel: „Credinţa lui Avraam a făcut doar ca îm¬ 
plinirea făgăduinţei să fie dreaptă; altfel n-ar fi fost 
nici dreaptă, nici nu s-ar fi împlinit." 

Tătarul: „Deci ce a făgăduit Dumnezeu?" 

Pavel: „Dumnezeu i-a făgăduit lui Avraam că-i 
va da o seminţie în Isaac, în care se vor binecuvânta 
toate neamurile. 1 Iar făgăduinţa a fost făcută atunci 
când, după mersul obişnuit al firii, îi era cu nepu¬ 
tinţă Sarei, soţiei lui, să zămislească şi să nască; 
dar fiindcă a crezut, l-a dobândit pe fiul său Isaac. 
Apoi Dumnezeu l-apus la încercare pe Avraam, cerân- 
du-i să-l aducă jertfă şi să-l ucidă pe copilul Isaac, 
în care fusese făcută făgăduinţa seminţiei. Iar Avraam 
l-a ascultat pe Dumnezeu şi nu a crezut mai puţin 
că făgăduinţa se va împlini chiar prin fiul său, după 
ce va fi înviat din morţi. 2 Şi pentru că Dumnezeu 
a aflat atâta credinţă la Avraam, s-a îndreptăţit 
Avraam şi s-a împlinit făgăduinţa printr-un urmaş, 
care coboară, prin Isaac, de la el." 

Tătarul: „Cine este acest urmaş?" 

Pavel: „Christos. Căci toate neamurile dobândesc 
în El binecuvântarea dumnezeiască." 

Tătarul: „Ce este această binecuvântare?" 

1 Cf. Geneza 17. 

2 După ce a fost pus la încercare, iar Avraam s-a dovedit 
că era hotărât să-l jertfească pe Isaac, i s-a arătat un înger 
care l-a oprit. Cf. Geneza 22, 1-18; Evrei 11, 19. 

Pavel: „Binecuvântarea dumnezeiască este dorinţa 
noastră ultimă sau fericirea, care se numeşte viaţa 
veşnică, despre care ai auzit îndeajuns mai înainte.** 
Tătarul: „Vrei aşadar să spui că Dumnezeu ne-a 
făgăduit în Christos binecuvântarea fericirii veşnice?** 
Pavel: „Da. De aceea trebuie să credem în Dum¬ 
nezeu aşa cum a crezut Avraam, pentru ca, astfel 
crezând, să ne îndreptăţim, împreună cu credincio¬ 
sul Avraam, spre a dobândi împlinirea făgăduinţei 
într-un singur urmaş 1 al lui Avraam, Christos Iisus; 
această făgăduinţă este binecuvântarea dumne¬ 
zeiască ce cuprinde în ea tot binele.“ 

Tătarul: „Vrei să spui, aşadar, că doar această 
credinţă îndreptăţeşte la primirea vieţii veşnice?** 
Pavel: „Da.“ 

Tătarul: „Cum îi vei face pe tătarii cei simpli să 
înţeleagă că Christos este cel în care pot dobândi 
fericirea?** 

Pavel: „Ai auzit că nu numai creştinii, ci şi arabii 
mărturisesc că Christos este preaînalt între toţi cei 
care au fost sau vor fi în veacul acesta şi în cel viitor 
şi înfăţişare 2 a tuturor neamurilor. Dacă, aşadar, 
într-un singur urmaş este binecuvântarea tuturor 
neamurilor, acesta nu poate fi decât Christos.“ 
Tătarul: „Ce semn aduci?** 

Pavel: „Aduc mărturia arabilor şi a creştinilor că 
duhul ce învie morţii este Duhul lui Christos. 3 Dacă, 
aşadar, este un duh al vieţii în Christos, care poate 

1 CJ. Galateni 3, 16. 

2 Vezi nota de la p. 89. 

3 Cf. Coran 3, 49; 5, 110. 

învia pe cine voieşte, atunci acesta este Duhul fără 
de care nimeni nu poate învia din morţi şi nimeni 
nu poate trăi veşnic. Căci în Duhul lui Christos locu¬ 
ieşte toată plinătatea dumnezeirii 1 şi a harului, iar 
din această plinătate au luat 2 harul mântuirii toţi 
cei care se mântuiesc." 

Tătarul: „Mă bucur să aud acestea de la tine, învă- 
ţătorule al neamurilor, căci, împreună cu cele auzite 
mai înainte, sunt potrivite pentru ceea ce ne-am 
propus. Văd că această credinţă este trebuincioasă 
pentru mântuire, iar fără ea nimeni nu se mântu- 
ieşte. Dar vreau să aflu dacă credinţa este de ajuns. “ 

Pavel: „Fără credinţă nu-i este cu putinţă nimănui 
să-i fie bineplăcut lui Dumnezeu. 3 Credinţa însă tre¬ 
buie să lucreze 4 , căci fără fapte este moartă." 5 

Tătarul: „Care sunt faptele?" 

Pavel: „Dacă crezi în Dumnezeu, păzeşti porun¬ 
cile. Căci cum să crezi că Dumnezeu este Dumnezeu, 
dacă nu te îngrijeşti să împlineşti ceea ce porunceşte?" 

Tătarul: „Vrednic este ca poruncile lui Dumnezeu 
să fie păzite. Dar iudeii spun că au poruncile lui prin 
Moise, arabii, prin Mahomed, creştinii, prin Iisus, 
şi poate că şi alte neamuri îşi cinstesc profeţii din 
mâna cărora spun că au primit poruncile dumne¬ 
zeieşti. Deci cum vom ajunge la înţelegere?" 

1 Cf. Coloseni 2, 9. 

2 Cf. Ioan 1, 16. 

3 Cf. Evrei 11,6. 

4 Cf. Galateni 5, 6. 

5 Cf. Iacob 2, 26; 2, 17. 



108 


NICOLAUS CUSANUS 


Pavel: „Poruncile dumnezeieşti sunt foarte scurte, 
bine cunoscute tuturor şi aceleaşi pentru toate nea¬ 
murile. Iar lumina care ni le arată este creată împre¬ 
ună cu sufletul raţional. Căci Dumnezeu vorbeşte 
în noi, spunând să-l iubim 1 pe Cel de la care am 
primit fiinţă şi să nu-i facem altuia decât ce vrem 
să ni se facă nouă. 2 Aşadar, iubirea este împlinirea 
legii lui Dumnezeu 3 , şi toate legile se reduc la ea.“ 

Tătarul: „Nu mă îndoiesc că tătarii vor înţelege 
atât credinţa, cât şi legea iubirii, despre care ai vorbit. 
Dar, în privinţa rânduielilor, şovăi mult căci nu ştiu 
cum vor primi tăierea împrejur, pe care o iau în râs.“ 

Pavel: „Primirea tăierii împrejur nu ţine de adevă¬ 
rul mântuirii. 4 Tăierea împrejur nu mântuieşte, iar 
mântuirea vine fără ea. Totuşi, cine nu crede că tăie¬ 
rea împrejur este trebuincioasă pentru dobândirea 
mântuirii, ci îngăduie să fie făcută în prepuţ pentru 
ca şi în această privinţă să fie mai asemănător lui 
Avraam şi urmaşilor lui nu se osândeşte din pricina 
acestei tăieri împrejur, dacă are credinţa amintită 
mai înainte. Christos a fost tăiat împrejur şi mulţi 
creştini după El; asemenea şi etiopienii iacobiţi, până 
astăzi, şi alţii se taie împrejur, însă fără a socoti 
aceasta un sacrament trebuincios spre mântuire. 
Dar este o îndoială mai mare în legătură cu felul 
în care se poate păstra pacea între credincioşi, dacă 
unii se taie împrejur şi alţii nu. Dat fiind că cea 

1 Cf. Deuteronom 6, 5; Luca 10, 27. 

2 Cf. Tobit 4, 16; Matei 7, 12; Luca 6, 31. 

3 Cf. Romani 13, 10. 

4 Romani 4, 9-10. 

mai mare parte a lumii este fără tăiere împrejur, 
luând aminte că ea nu este trebuincioasă, socot că 
este potrivit, pentru păzirea păcii, ca partea mai mică 
să o urmeze pe cea mai mare, cu care este unită 
în credinţă. Ba chiar, dacă, pentru pace, partea mai 
mare ar urma-o pe cea mai mică şi ar primi tăierea 
împrejur, socot că ar trebui făcut acest lucru, pentru 
ca astfel, prin învoiri reciproce, să se păstreze pacea. 
Astfel, dacă celelalte neamuri ar primi credinţa de 
la creştini, iar creştinii, pentru pace, ar primi de la 
ceilalţi tăierea împrejur, pacea ar fi mai bună şi mai 
trainică. Socot însă că va fi greu de făcut acest lucru. 
Ar fi deci de ajuns să se întărească pacea în credinţă 
şi în legea iubirii, având îngăduinţă faţă de rituri." 



XVII 


Un Armean: „Cum socoţi că trebuie făcut în legă¬ 
tură cu botezul, dat fiind că, la creştini, este privit 
drept sacrament 1 trebuincios?" 

Pavel: „Botezul este sacramentul credinţei. Cel 
care crede că în Christos Iisus poate primi îndrep¬ 
tăţire crede că prin El primeşte şi iertarea de păcate. 
La orice credincios, această curăţire se va arăta prin 
baia botezului. Botezul nu este altceva decât mărtu¬ 
risirea credinţei printr-un semn sacramental. N-ar 
fi credincios cel ce n-ar voi să îşi mărturisească 
credinţa prin cuvânt şi prin orice semne instituite 
pentru aceasta de Christos. Există spălări precum 
ale botezului, din evlavie religioasă, atât la evrei, cât 
şi la arabi, 2 cărora nu le va fi greu să primească 

1 Sacramentele (tainele) sunt „semne" eficiente ale haru¬ 
lui, instituite de Christos şi încredinţate Bisericii, prin care 
este dăruită viaţa dumnezeiască. Sunt şapte sacramente: 
botezul, mirungerea, euharistia, spovedania, maslul, preoţia 
şi cununia. 

2 Cf. Exod 30, 18; Levitic 15, 5; Coran 4, 43; 5, 6. 

spălarea instituită de Christos pentru mărturisirea 
credinţei." 

Armeanul: „Se pare că este nevoie să primească 
acest sacrament, fiind trebuincios pentru mântuire." 

Pavel: „Credinţa este trebuincioasă la adulţi, care 
se pot mântui fără sacrament, dacă nu l-au putut 
dobândi. Dacă însă îl pot dobândi, nu se pot numi 
credincioşi dacă nu vor, prin sacramentul renaş¬ 
terii, să arate că sunt." 

Armeanul: „Cum este cu copiii?" 

Pavel: „Mai uşor vor încuviinţa să boteze copiii. 
Cum, din pricina religiei, au încuviinţat ca băieţii să 
fie tăiaţi împrejur în ziua a opta, preschimbarea tăierii 
împrejur în botez le va fi pe plac şi li se va lăsa la 
alegere dacă vor să se mulţumească doar cu botezul." 



XVIII 


Un Boem 1 : „în toate cele de mai înainte va fi cu 
putinţă înţelegerea, dar în privinţa jertfelor va fi cel 
mai greu. Creştinii, ştim bine, nu pot renunţa, spre 
a le face altora pe plac, la jertfa pâinii şi a vinului, 
adică la sacramentul euharistiei, fiindcă această jertfă 
a fost instituită de Christos. Dar nu este uşor de 
crezut ca celelalte neamuri, care nu obişnuiesc să 
jertfească astfel, să primească acest rit, mai ales 
că numesc nebunie credinţa în preschimbarea pâinii 
în trupul lui Christos şi a vinului în sângele Lui şi 
apoi înghiţirea sacramentelor." 

Pavel: „Sacramentul euharistiei nu arată altceva 
decât că noi vom primi, prin har, în Christos Iisus, 
hrana vieţii veşnice, 2 aşa cum, în această lume, ne 
hrănim cu pâine şi vin. De credem că Christos este 
hrană a minţii, atunci pe El îl primim sub forma 

1 Locuitor al Boemiei, adept al mişcării husite, cu ai cărei 
reprezentanţi Cusanus negociase, ca delegat al Conciliului 
de la Basel, inclusiv în privinţa diferenţelor legate de ches¬ 
tiunea euharistiei. 

2 CJ. Ioan 6, 27-28. 

unor lucruri ce hrănesc trupul. Şi cum trebuie să 
ajungem la înţelegere în privinţa credinţei că hrana 
vieţii spiritului o dobândim în Christos, de ce nu 
ne-am arăta credinţa aceasta prin sacramentul euha¬ 
ristiei? Să sperăm că toţi oamenii credincioşi vor 
voi întru totul să guste în această lume, prin credinţă, 
această hrană, care va fi, în adevăr, hrana vieţii noas¬ 
tre în lumea cealaltă". 

Boemul: „Cum vom dovedi tuturor neamurilor 
că substanţa pâinii, în sacramentul euharistiei, se 
preschimbă în trupul lui Christos?" 

Pavel: „Cine este credincios ştie că Cuvântul lui 
Dumnezeu, în Christos Iisus, ne scoate din chinul 
acestei lumi, ducându-ne la înfierea de către Dum¬ 
nezeu şi la dobândirea vieţii veşnice, căci la Dumne¬ 
zeu nimic nu este cu neputinţă. 1 Dacă, aşadar, 
aceasta o credem şi o nădăjduim, atunci nu ne îndoim 
că Cuvântul lui Dumnezeu poate preschimba pâinea 
în trup, după porunca lui Christos. Dacă natura 
face aceasta în vieţuitoare, cum să nu facă aceasta 
Cuvântul, prin care Dumnezeu a făcut şi veacurile? 2 
Credinţa cere neapărat să o credem. Dacă este cu 
putinţă ca noi, fiii lui Adam, care suntem din pământ, 3 
să ne preschimbăm în Christos Iisus, Cuvântul lui 
Dumnezeu, în fii ai lui Dumnezeu cel nemuritor, 
iar aceasta o credem şi sperăm că se va întâmpla 
şi că atunci vom fi asemenea lui Iisus, Cuvântul 
lui Dumnezeu Tatăl, se cuvine, de asemenea, să 


1 Cf. Matei 19, 26. 

2 Cf. Evrei 1, 2. 

3 Cf. 1 Corinteni 15, 47. 

credem în transsubstanţierea 1 pâinii în trup şi a 
vinului în sânge prin acelaşi Cuvânt prin care pâi¬ 
nea este pâine, vinul, vin, trupul, trup, sângele, sânge 
şi prin care natura preschimbă hrana în cel hrănit.“ 

Boemul: „Această preschimbare a substanţei pâinii 
este greu de înţeles.“ 

Pavel: „Este foarte uşor prin credinţă. Căci la acest 
lucru se poate ajunge doar cu mintea, singura care 
vede că substanţa este, nu ce este 2 ; substanţa este 
înaintea oricărui accident. 3 De aceea, cum sub¬ 
stanţa nu are nici calitate, nici cantitate şi doar ea 
se preschimbă pentru a nu mai fi substanţă a pâinii, 
ci substanţă a Trupului, această preschimbare este 
doar spirituală, fiind foarte îndepărtată de orice poate 
fi atins cu simţurile. Aşadar, prin ea, nu sporeşte 
cantitatea Trupului şi nici nu se înmulţeşte ca număr. 
De aceea, cea în care se preschimbă substanţa pâinii 
nu este decât o singură substanţă a Trupului, deşi 
pâinea este oferită în diferite locuri şi mai multe 
sunt pâinile aduse ca jertfă." 

Boemul: „îmi place învăţătura ta şi înţeleg că 
sacramentul acesta este sacrament al hranei vieţii 
veşnice, prin care dobândim moştenirea fiilor lui 
Dumnezeu în Christos Iisus 4 , Fiul lui Dumnezeu, 
şi că în sacramentul euharistiei se află o asemănare 

1 Preschimbarea întregii substanţe a pâinii în substanţa 
trupului lui Christos şi a întregii substanţe a vinului în sub¬ 
stanţa sângelui său, înfăţişarea pâinii şi a vinului rămâ¬ 
nând neschimbată. 

2 CJ. Aristotel, Analiticele secunde I, 1. 

3 CJ. id., Metafizica, K 8. 

4 CJ. Romani 8, 23. 

a acestui lucru; de asemenea, că doar mintea ajunge 
la el, iar prin credinţă este el gustat şi înţeles. Dar 
dacă aceste lucruri ascunse nu sunt înţelese? Căci 
cei neştiutori se vor da, poate, înapoi cu groază nu 
numai de la a crede, ci şi de la a primi astfel de 
sacramente. “ 

Pavel: „Acest sacrament, pe cât se arată în semne 
sensibile - însoţite de credinţă -, nu este atât de 
trebuincios, încât fără el să nu fie mântuire; căci este 
îndeajuns pentru mântuire să credem şi astfel să 
mâncăm hrana vieţii. în privinţa împărţirii lui, dacă 
şi cui şi de câte ori trebuie dat poporului, nu este 
statornicită nici o lege de necesitate. 1 De aceea, 
dacă cineva care are credinţă se socoteşte nevrednic 
să se apropie de masa Marelui împărat, smerenia 
lui este mai curând de lăudat. în privinţa obiceiului 
şi ritului, se va putea face în orice religie ceea ce 
mai-marilor Bisericii li se va părea mai de folos potri¬ 
vit împrejurărilor, fără a vătăma credinţa; astfel ca, 
printr-o aceeaşi lege, pacea credinţei să stăruie neştir¬ 
bită de diversitatea riturilor." 


1 După părerea lui Cusanus, necesitatea primirii sacra¬ 
mentului euharistiei nu ţine de dreptul divin, ci de cel bise¬ 
ricesc, astfel încât, din umilinţă, credincioşii s-ar putea abţine 
de la împărtăşanie chiar şi mai mulţi ani. Cf. Klibansky şi 
Bascour, op. cit., p. 89. Biserica catolică le cere credincioşilor 
să primească împărtăşania cel puţin o dată pe an. 



XIX 


Un Englez: „Cum va fi cu celelalte sacramente, 
cu cununia, preoţia, mirul şi maslul?" 

Pavel: „Cel mai adesea trebuie să fim îngăduitori 
cu neputinţa oamenilor, dacă aceasta nu împiedică 
mântuirea veşnică. A cere potrivire întocmai în toate 
înseamnă mai degrabă a tulbura pacea. Să sperăm 
totuşi că se va găsi înţelegere în privinţa cununiei 
şi a preoţiei. Căci la toate neamurile, prin legea firii, 
cununia se arată a fi fost statornicită astfel încât 
fiecare să aibă o singură soţie adevărată. Asemenea, 
şi preoţia se află la toate religiile. Aşadar, în aceste 
lucruri comune, înţelegerea va fi mai lesnicioasă; iar 
în privinţa ambelor sacramente, se va dovedi, chiar 
după judecata altora, că religia creştină păstrează 
o puritate demnă de laudă." 

Englezul: „Cum va fi cu posturile, îndatoririle bise¬ 
riceşti, abstinenţa de la mâncare şi băutură, formele 
de rugăciune şi celelalte asemenea?" 

Pavel: „Unde nu se poate afla potrivire în datini, 
li se vor îngădui neamurilor - respectându-se cre¬ 
dinţa şi pacea - faptele de evlavie şi slujbele lor. 

Poate că devoţiunea va creşte chiar datorită diver¬ 
sităţii, fiecare neam străduindu-se să-şi facă, prin 
râvnă şi silinţă, rânduiala mai strălucitoare ca să 
întreacă alte neamuri în această privinţă şi astfel 
să dobândească mai mult merit la Dumnezeu şi 
laudă în lume.“ 


* 


* 


* 


După ce, împreună cu înţelepţii neamurilor, toate 
acestea au fost cercetate cu luare aminte, s-au adus 
mai multe cărţi ale celor care au scris despre datinile 
din vechime, din toate limbile câţiva autori mai de 
seamă, cum ar fi, la latini, Marcus Varro, la greci, 
Eusebiu, care a vorbit despre felurimea religiilor, şi 
multe alte cărţi. După ce ele au fost cercetate, s-a 
vădit că toată deosebirea este mai degrabă în rân¬ 
duieli decât în închinarea la Dumnezeu Unul, de¬ 
spre care s-a aflat, din toate scripturile strânse laolaltă, 
că de la început a fost presupus întotdeauna de toţi 
şi în toate închinările i s-a adus cult, deşi naivita¬ 
tea poporului, adesea abătută prin puterea vrăjmaşă 
a căpeteniei întunericului, nu lua aminte la ceea 
ce făcea. 

S-a hotărât aşadar, în cerul raţiunii, înţelegerea 
între religii în felul arătat mai înainte. Şi a poruncit 
împăratul împăraţilor ca înţelepţii să se întoarcă 
şi să ducă neamurile la unirea adevăratei închinări 
şi ca duhurile slujitoare 1 să-i călăuzească şi să-i 


1 CJ. Evrei 1, 14. 

ajute; iar apoi, cu puteri depline, ei să se adune la 
Ierusalim ca într-un centru comun şi, în numele 
tuturor, să primească o singură credinţă şi să întă¬ 
rească asupra ei pace neîncetată, pentru ca, în pace, 
să fie lăudat Creatorul tuturor, în veci binecuvântat. 
Amin. 



Despre Dumnezeul ascuns 

dialog între un păgân 
si un creştin 1 

i * 


1 Dialog scris în 1444. Traducerea şi identificarea surselor 
dialogului au urmat ediţia critică: Nicolai de Cusa, Opus- 
cula I, ed. Paul Wilpert, Hamburg, 1959. 



Păgânul: „Văd că te-ai închinat cu mare devoţiune 
şi verşi lacrimi de iubire din inimă, nefăţarnice. Te 
întreb, cine eşti?" 

Creştinul: „Sunt un creştin." 

Păgânul: „Şi cui i te închini?" 

Creştinul: „Lui Dumnezeu." 

Păgânul: „Cine este Dumnezeul căruia i te închini?" 

Creştinul: „Nu ştiu." 

Păgânul: „Cum vine aceasta? Te închini atât de 
devotat cuiva pe care nu-1 cunoşti?" 

Creştinul: „Mă închin Lui tocmai pentru că nu-1 
cunosc." 1 

Păgânul: „Sunt uimit că un om este devotat cuiva 
pe care nu-1 cunoaşte." 2 


1 Cf. De docta ignorantia I, 25 (1440): Cusanus realizează 
o antiteză între păgâni şi evreii care se închinau „unui singur 
Dumnezeu infinit, pe care nu-L cunoşteau". 

2 Augustin, De Trinitate VIII, 6, PL42, 951: quis diligit quod 
ignorat ?,,Cine iubeşte ceea ce nu cunoaşte?’, se întreabă Augus¬ 
tin în acest fragment despre întâlnirea virtuţilor teologice în 
sufletul raţional. Pentru a-1 cunoaşte pe Dumnezeu, altă cale 

Creştinul: „Mai uimitor este însă ca un om să se 
închine cuiva despre care crede că îl cunoaşte. lu 

Păgânul: „De ce?“ 

Creştinul: „Pentru că [omul] este mai necunos¬ 
cător în privinţa a ceea ce crede că ştie decât în 
privinţa a ceea ce ştie că nu ştie." 

Păgânul: „Te rog, explică-mi.“ 

Creştinul: „Cine crede că ştie ceva, deşi nimic nu 
poate fi cunoscut 2 , îmi pare a fi lipsit de minte." 


nu există decât iubirea prin credinţă. Credinţa, speranţa şi 
iubirea sunt prezente în sufletul care „crede în ceea ce nu poate 
încă vedea, speră în ceea ce crede şi iubeşte pe cel în care 
crede şi speră". Augustin este totodată atent la distincţia 
dintre credinţa autentică în ceea ce nu se vede şi capacitatea 
sufletului de a-şi imagina lucruri care nu există. 

1 Augustin, Epist. CXCIX 13, CSELLVII 289, 20: sedmihi 
quisquam non videtur errare, cum aliquid nescire se scit, sed 
cum se putat scire, quod nescit 

2 Consecinţa epistemologică a unei „metafizici disjunc¬ 
tive" [cf. P. Moffitt Watts, Nicolaus Cusanus. A Fifteenth-cen- 
tury Vision of Man, Leiden, Brill, 1982, p. 27), întemeiată pe 
lipsa de proporţie între infinitul divin şi finitul creatural (infi¬ 
niţi ad Jinitum proportionem non esse, De docta ignorantia II, 
2), este imposibilitatea cunoaşterii directe şi adecvate a naturii 
lui Dumnezeu şi a lucrurilor. în De docta ignorantia I, 3 (1440), 
Cusanus afirmă: „Intelectul, care nu este adevărul, nu va 
putea înţelege adevărul într-atât de exact încât să nu mai 
fie posibilă o înţelegere infinit mai exactă a acestuia. Inte¬ 
lectul este faţă de adevăr ca un poligon faţă de cercul în care 
este înscris". Prin urmare, cunoaşterea raţională nu asigură 
accesul la adevărul lucrurilor. Sub acest aspect, al identi¬ 
tăţii cognitive a realului, Cusanus contrazice decisiv tradiţia 
medievală de inspiraţie aristotelică, potrivit căreia cunoaşte¬ 
rea raţională înseamnă cunoaştere a esenţei. Pentru Cusanus, 

Păgânul: „Mie îmi pare că tu eşti cel complet lipsit 
de raţiune atunci când spui că nimic nu poate fi 
ştiut. “ 

Creştinul: „Prin „ştiinţă** înţeleg cunoaşterea ade¬ 
vărului. Cine spune că ştie spune că a cunoscut 
adevărul. “ 

Păgânul: „Şi eu cred acelaşi lucru.“ 

Creştinul: „Cum poate fi cunoscut adevărul altfel 
decât prin el însuşi? Iar [adevărul] nu este cunoscut 
dacă cel care cunoaşte precedă ceea ce este cunoscut. “ 
Păgânul: „Nu înţeleg de ce spui că adevărul nu 
poate fi cunoscut decât prin el însuşi.“ 

Creştinul: „Crezi că adevărul este cu putinţă de 
cunoscut altfel decât prin el însuşi şi în el însuşi?** 
Păgânul: „Da.“ 

Creştinul: „Este clar că te înşeli. Pentru că în 
afara adevărului nu există adevăr, în afara circu- 
larităţii nu există cerc şi în afara umanităţii nu 
există om. Deci adevărul nu poate fi aflat în afara 
adevărului, altfel decât prin el însuşi şi în el însuşi.“ 
Păgânul: „Dar cum ştiu ce este un om sau ce este 
o piatră, sau orice lucru pe care îl cunosc?** 

Creştinul: „De fapt, nu cunoşti pe nici unul dintre 
ele 1 , ci doar crezi că le cunoşti. Pentru că, dacă te 

raportată la variaţia determinaţiilor realului, cunoaşterea 
umană este inevitabil conjecturală: o aproximare continuă, 
o dinamică asimptotică. 

1 Cf. De docta ignorantial, 3: „Quidditatea lucrurilor, care 
este adevărul fiinţelor, nu poate fi cunoscută în puritatea 
sa.“ în De visione Dei 22 (1453), Cusanus vorbeşte despre 
cele două priviri ale lui Christos, corespunzătoare celor două 
naturi ale sale: prin privirea umană, Iisus vede aspectul acci¬ 
dental şi exterior al lucrurilor, în timp ce prin privirea divină, 

întreb despre esenţa unui lucru pe care crezi că îl 
cunoşti, îmi vei spune că nu poţi exprima adevărul 
însuşi al omului sau al pietrei . 1 Faptul că ştii că un 
om nu este o piatră nu provine dintr-o cunoaştere 
a omului, a pietrei sau a diferenţei, ci accidental, pe 
baza unei diferenţe între funcţiile şi formele vizibile 
cărora le dai nume diferite când le deosebeşti . 2 Căci 
mişcarea raţiunii noastre care discerne 3 impune 
[diferitele] nume [ale lucrurilor]." 

Păgânul: „Există unul sau mai multe adevăruri?" 

Creştinul: „Unul singur . 4 Pentru că nu există decât 
o singură unitate, iar adevărul coincide cu unitatea 5 , 

absolută, are acces la substanţa lor: „Nici o altă fiinţă tru¬ 
pească în afară de tine, Iisuse, nu a văzut vreodată substanţa 
sau esenţa lucrurilor." 

1 De fapt, esenţa, quidditatea. 

2 De coniecturis I, 8; I, 11 (1440-1444): activitatea conjec¬ 
turală a gândirii este definită ca o noncoincidenţă totală 
cu adevărul: ca o participare la adevăr care comportă un 
anumit grad de alteritate: „positiva assertio, in alteriiate veri- 
tatem, uti est, participans". 

3 Clarenbaldus, Expos. s. L BoethiiDe trin. 88, 18. Despre 
ratio discretiva, De coniecturis I, 8, n. 32 : „sensus enim sentit 
et non discernit. Omnis enim discretio a ratione est". De ase¬ 
menea, De quaerendo Deum 2 (Opuscula I). 

4 Cf. Anselm, De veritate 13; Bonaventura, Sent. III, d. 
23 a. 1 q. 3: d. 24 a. 3. q. 1. 

5 Cusanus atinge aici problematica medievală a trans- 
cendentaliilor [transcendentalia] în calitate de concepte prime 
şi cele mai comune ale intelectului: ens, unum, bonum, verum, 
cf. Toma de Aquino, De veritate, q. la. 1. Pentru sursele 
fragmentului de mai sus, a se vedea Aristotel, Metafizica V 
(A 7 1017 a 22 -30) şi VII (Z4 1030 b 10); Liber de causis 19. 
20 (trad. Al. Baumgarten, Univers Enciclopedic Bucureşti, 
2002); Albert cel Mare, Commentariiim in De divinis nominibus-. 

din moment ce este adevărat că unitatea este una 
singură. Prin urmare, aşa cum într-un număr există 
doar o unitate 1 , şi în pluralitatea [lucrurilor] există 
doar un adevăr. Deci, cine nu ajunge la unitate nu 
va şti niciodată ce este numărul, iar cel care nu 
ajunge la unitatea adevărului nu poate cunoaşte 
ceva cu adevărat. Şi, deşi crede că cunoaşte cu ade¬ 
vărat, îşi dă repede seama că ceea ce crede că ştie 
poate fi cunoscut într-un mod mai adevărat. De pildă, 
ceea ce se vede poate fi văzut mai adevărat decât 
este văzut de tine, pentru că ar putea fi văzut mai 
adevărat prin ochii care se bucură de o vedere mai 
pătrunzătoare. Deci, nu este văzut de tine aşa cum 
poate li cu adevărat văzut. La fel se întâmplă cu auzul 
şi cu celelalte simţuri. Aşadar, orice este cunoscut, 
dar nu prin acea cunoaştere prin care poate fi cunos¬ 
cut, nu este cunoscut în adevăr, ci în altceva şi în 
alt fel. Dar adevărul nu poate fi cunoscut în altceva 
sau în alt fel decât în el însuşi. Prin urmare, este 
lipsit de minte cel care crede că ştie ceva cu ade¬ 
vărat, dar nu cunoaşte de fapt adevărul. Oare nu 
ar fi considerat lipsit de minte orbul care ar crede 
că ştie diferenţa dintre culori, când de fapt nu ştie 
culorile?" 


Bonaventura, Breviloqaium I, 6 (V, 215 A); Meister Eckhart, 
In Sap., n. 300. Potrivit lui J. A. Aertsen [Medieval Philosophy 
and the Transcendentals. The Case oJThomas Aquinas, Brill, 
1996), obiectul însuşi al metafizicii medievale. 

1 De docta ignorantia I, 5: unitatea este începutul nume¬ 
relor ca minimum şi sfârşitul lor ca maximum; II, 3; aşa 
cum în număr există o singură unitate, în toate lucrurile 
există numai Maximul. 

Păgânul: „Dar care dintre oameni este cunoscător 
dacă nimic nu poate fi cunoscut?" 

Creştinul: „Trebuie să-l considerăm cunoscător 
pe cel care ştie că nu ştie . 1 Cinsteşte adevărul cel care 
recunoaşte că Iară adevăr nu poate cunoaşte nimic, 
nu poate exista, nu poate vieţui sau înţelege ceva ." 2 

Păgânul: „Poate că dorinţa de a fi întru adevăr 
te-a făcut să i te închini ." 3 

Creştinul: „Ai dreptate. Pentru că mă închin lui 
Dumnezeu - dar nu celui pe care păgânismul tău 
crede că îl cunoaşte şi îl numeşte greşit, ci Dum¬ 
nezeului însuşi care este Adevărul inefabil." 

Păgânul: „Te întreb, frate: de vreme ce te închini 
lui Dumnezeu care este Adevărul şi de vreme ce 
noi nu dorim să ne închinăm unui dumnezeu care 
nu este Dumnezeu cu adevărat, care este diferenţa 
dintre voi, creştinii, şi noi, păgânii?" 

Creştinul: „Sunt multe diferenţe. Dar una dintre 
ele - de fapt, cea mai însemnată - constă în faptul 
că noi ne închinăm Adevărului însuşi, absolut, nea¬ 
mestecat, inefabil şi etern 4 , în timp ce voi nu vă 
închinaţi adevărului aşa cum este el în absolut, ci 

1 Socrate şi docta ignorantia. 

2 Cf. Dionisie Pseudo-Areopagitul, De divinis nominibus 
V, 1-3, PG 3, 816B-817B ( Despre numele divine, trad. de 
pr. Cicerone Iordăchescu şiTheofil Simenschy, 1936, reed.: 
Institutul european, Iaşi, 1993); Augustin, De Trinitate VI, 
11 (a fi, a trăi, a înţelege sunt una în Dumnezeu); X, 13 (PL 
42, 931, 980); Toma de Aquino, Summa theologiae I, q. 4 a. 
2 ad. 3. 

3 Cf Ioan 3, 21. 

4 De docta ignorantia III, 1. 



DESPRE DUMNEZEUL ASCUNS 


127 


aşa cum este în creaţiile sale . 1 Voi nu vă închinaţi 
unităţii absolute, ci unităţii numerice şi unităţii în 
pluralitate. De aceea, vă rătăciţi, de vreme ce Ade¬ 
vărul, care este Dumnezeu, este incomunicabil." 

Păgânul: „Te rog, frate, ajută-mă să te pot înţelege 
când vorbeşti despre Dumnezeul tău. Spune-mi, ce 
ştii despre Dumnezeul căruia i te închini?" 

Creştinul: „Ştiu că tot ceea ce ştiu [despre El] 
nu este Dumnezeu şi că orice aş gândi nu este ase¬ 
menea lui Dumnezeu, căci Dumnezeu le depăşeşte 
pe toate ." 2 

Păgânul: „Prin urmare, Dumnezeu nu este nimic." 

Creştinul: „Nu putem spune că nu este nimic, pen¬ 
tru că acest „nimic" poartă numele de „nimic ". 3 

Păgânul: „Dar dacă nu este nimic, atunci este ceva." 

Creştinul: „Nu este nici ceva. Pentru că ceva nu 
înseamnă totul, iar Dumnezeu nu este mai degrabă 
ceva decât totul." 

Păgânul: „Susţii lucruri pe care nici o raţiune nu 
le pricepe: Dumnezeul căruia i te închini nu este 
nici nimic, nici ceva anume." 

Creştinul: „Dumnezeu este dincolo de nimic şi 
de ceva, căci nimicul i se supune ca să fie creat 
ceva . 4 Aceasta este atotputernicia Sa, prin care le 

1 Cf. Rom. 1, 25. 

2 A se vedea Dionisie, De caelestis hierarchia II, 3, PG 3, 
I40D, Dediv. nom.XM, 3, PG 3, 982B, Epist. I, 1065 AB; Eriu- 
gena, De divisione naturae I, 14, PL 122, 459-462; Eckhart, 
Sermodie b. Augustinin. 4, LW V 92, 13-15; De docta igno- 
rantia 1, 26; Apologia doctae ignorantiae (1449) 24, 19-24; 
De visione Dei 13. 

3 Apologia doctae ignorantiae 20, 2-8. 

4 Cf. Dionisie, Dediv. nom. V, 1, PG 3, 816B. 

depăşeşte pe toate cele ce sunt sau nu sunt, astfel 
încât ceea ce nu este i se supune ca şi ceea ce este. 
Căci El face ca nefiinţa să treacă în fiinţă şi fiinţa 
în nefiinţă. Prin urmare, nu este nici unul dintre 
aceste lucruri care i se supun şi pe care le precede 
atotputernicia Sa. Deci, nu se poate spune despre 
El că este mai degrabă ceva decât altceva, de vreme 
ce toate lucrurile de la El îşi au fiinţa." 

Păgânul: „Dar poate fi numit?" 

Creştinul: „Ceea ce poartă un nume este mic, 
iar cel a cărui măreţie nu poate fi concepută cu 
mintea rămâne inefabil ." 1 

Păgânul: „Deci este inefabil?" 

Creştinul: „Nu, nu este inefabil, ci este dincolo 
de toate lucrurile care pot fi numite, fiind cauza lor . 2 
Cum se face că tocmai Cel care dă altora nume este 
fără de nume?" 

Păgânul: „Prin urmare, este deopotrivă inefabil şi 
exprimabil." 

Creştinul: „Nici aşa. Căci Dumnezeu nu este teme¬ 
iul contradicţiei, ci simplitatea anterioară oricărui 

1 Cf. De docta ignorantia I, 24: Maximul absolut nu poate 
fi termenul nici unei opoziţii şi, prin urmare, nu i se potri¬ 
veşte nici un nume. Orice nume corespunde unei particu¬ 
larităţi, unui caracter individualizant pe care îl surprinde 
raţiunea şi care permite ca un lucru să fie distinct de un altul. 

2 Cf. Dionisie, De div. nom. I, 6, PG 3, 596A ; Liber de 
causis 5: „Causa prima superior est orrmi narratione"; InExo- 
dum n. 35: „Notandum autem quod in De causis dicitur deus 
non innarrabilis, sed superior narratione Superius enim non 
est privatum perfectionibus inferiorum, sed omnes prae- 
habet excellentius. Nomen ergo, quod est super omne nomen 
non est innominabile, sed omninominabile." 

temei. Deci nu putem spune că este deopotrivă expri¬ 
mabil şi inefabil." 

Păgânul: „Atunci, ce vei spune despre El?“ 

Creştinul: „Că nu este nici numit, nici nenumit, 
şi nici că este deopotrivă numit şi nenumit . 1 2 Mai 
degrabă, aş spune că orice se poate spune în mod 
disjunctiv sau conjunctiv, în acord sau contradic¬ 
toriu, nu i se aplică din cauza desăvârşirii infinităţii 
sale, astfel încât El este unicul început, anterior ori¬ 
cărui gând care poate fi formulat despre El.“ 

Păgânul: „Atunci nici fiinţa nu i s-ar aplica lui 
Dumnezeu." 

Creştinul: „Ai dreptate." 

Păgânul: „Deci El este nefiinţă." 

Creştinul: „Nu se poate spune nici că este nefiinţă, 
nici că nu este nefiinţă, şi nici că este şi nu este 

1 în De visione Dei 13, întâlnim următorul argument: 
infinitatea nu poate purta un nume, pentru că orice nume 
are contrariul său. Or, infinitatea nu comportă un contrariu, 
prin urmare nu poate fi numită. Ea este coincidenţa contra¬ 
riilor. Deşi recunoaşte în bună tradiţie dionisiană inefabili¬ 
tatea dumnezeirii, Cusanus avea să considere în De non-aliud 

2 (1462) că „semnificaţia termenului non-aliud nu e doar 
o cale spre principiu, ci ne permite să ne reprezentăm mai 
adecvat numele de nenumit al lui Dumnezeu, care strălu¬ 
ceşte în ea ca taina cea mai de preţ pentru căutători" (,,/nno- 
mabile nomen dei propinquius figurare, ut in ipso tamquam 
in preţios ori aenigmate relucescat inquirentibus"). Cel care 
nu este altul, identitatea prin excelenţă, Unul principial, nu 
se identifică cu lucrurile, ci le constituie fără să devină altul. 
Creaţia nu implică o ruptură sau o separaţie la nivelul prin¬ 
cipiului creator ( v. H. Pasqua, în Nicolas de Cues, Du non- 
autre. Le guide du penseur, Cerf, Paris, 2002, p. 19). 

în acelaşi timp nefiinţă . 1 El este însă izvorul şi 
originea tuturor începuturilor celor ce sunt şi celor 
ce nu sunt.“ 

Păgânul: „Dumnezeu este izvorul începuturilor 
celor ce sunt şi celor ce nu sunt?" 

Creştinul: „Nu.“ 

Păgânul: „Dar tocmai ai spus-o.“ 

Creştinul: „Când am spus-o, am zis adevărul, aşa 
cum fac şi acum, când neg. Căci, dacă există începu¬ 
turi ale celor ce sunt şi ale celor ce nu sunt, Dum¬ 
nezeu le precedă pe toate. Oricum, nefiinţa nu are 
ca început nefiinţa, ci fiinţa, căci nefiinţa are nevoie 
de un început ca să fie. De aceea, El este începutul 
nefiinţei, pentru că fără El nefiinţa nu este." 

Păgânul: „Dumnezeu este Adevărul?" 

Creştinul: „Nu. Deşi precedă orice adevăr." 

Păgânul: „Este altceva decât adevărul?" 

1 „în De docta ignorantia, Dumnezeu este vizat prin inter¬ 
mediul coincidenţei contrariilor (A şi non-A sunt termeni înţe¬ 
leşi simultan şi identificaţi); în De coniecturis, Nicolaus preferă 
negarea contrariilor şi negarea conjuncţiei acestora (Dum¬ 
nezeu nu este nici A, nici non-A şi nici A şi non-A), ceea ce 
unii comentatori numesc neutrodicţie, pentru că în loc să 
fie luaţi împreună, nici unul dintre termeni nu este afirmat. 
Susţinând că limbajul conjuncţiei este semnificativ pen¬ 
tru maniera intelectuală de a-1 cunoaşte pe Dumnezeu, şi nu 
pentru maniera propriu-zis divină, Nicolaus nu sugerează 
oare că această coincidentia oppositorum nu ne oferă decât o 
cunoaştere de ordin secund, care nu accede cu adevărat 
la Dumnezeu, inferioară celei obţinute prin neutrodicţie? 11 
(J.-M. Counet, MaîhemaHques etdialectiquechezNicolas de 
Cuse, Vrin, 2000, pp. 74-75). 

Creştinul: „Nu, pentru că alteritatea nu i se 
aplică. Dar precedă şi depăşeşte infinit orice este 
gândit sau numit de noi ca adevăr." 

Păgânul: „Dar voi, creştinii, nu-1 numiţi pe 
Dumnezeu Dumnezeu ?“ 

Creştinul: „Ba da.“ 

Păgânul: „Şi spuneţi ceva adevărat sau ceva fals?" 

Creştinul: „Nici adevărat, nici fals, şi nici ambele. 
Pentru că nu spunem că este adevărată afirmaţia 
potrivit căreia „Dumnezeu" este numele Său, şi nici 
că este falsă, pentru că nu este fals că acesta este 
numele Său. Dar nu spunem nici că afirmaţia este 
deopotrivă adevărată şi falsă, de vreme ce simpli¬ 
tatea Sa precedă atât lucrurile care pot fi numite 
cât şi pe cele ce nu pot fi numite." 1 

Păgânul: „Dar de ce îl numiţi „Dumnezeu" pe cel 
al cărui nume nu îl ştiţi?" 

Creştinul: „Datorită unei asemănări în perfecţiune." 

Păgânul: „Te rog, explică-mi." 

Creştinul: „Deus" provine din grecescul „theoro", 
care înseamnă „eu văd". Căci aşa cum este vederea 
în regiunea culorilor 2 , aşa este Dumnezeu pentru 
noi 3 . Culoarea nu poate fi percepută altfel decât prin 
vedere 4 , iar pentru ca vederea să poată percepe uşor 

1 Cf. De docta ignorantia I, 24; Eriugena, De divisione 
naturae I, 14, PL 122, 459D. 

2 Despre regio coloris: De coniecturis II, 17, n. 172; De 
quaerendo Deum 1, n. 20, 6 (1445). 

3 Cf. Meister Eckhart, Q. Paris. I, n. 12 (LW V 47, 15-48, 4). 

4 Aristotel, Despre suflet II (418 b 26): „Receptorul culorii 
este incolorul, cel al sunetului este insonoruT (trad. Al. Baum- 
garten, Humanitas, Bucureşti, 2006). 

orice culoare, centrul vederii nu are culoare. Prin 
urmare, vederea nu este prezentă în regiunea culo¬ 
rilor, fiind fără culoare. Deci, raportată la culori, 
vederea este mai degrabă nimic decât ceva, căci regiu¬ 
nea culorilor nu accede la fiinţa a ceva ce nu-i apar¬ 
ţine, în vreme ce afirmă fiinţa tuturor celor ce sunt 
prezente în ea, printre care însă nu se găseşte vede¬ 
rea. Prin urmare, vederea, fiind fără culoare, nu 
poate fi numită în regiunea culorilor, căci nu îi 
corespunde un nume de culoare, deşi prin puterea 
sa de a discerne a dat nume fiecărei culori. Aşadar, 
în regiunea culorilor toate denumirile depind de 
vedere, însă numele vederii - de la care provine orice 
nume - este gândit mai degrabă ca numele a nimic 
decât a ceva. Astfel, Dumnezeu este pentru toate 
[lucrurile] ceea ce este vederea pentru cele ce se văd.“ 

Păgânul: „Spusele tale mi-au plăcut. înţeleg 
[acum] lămurit că în regiunea tuturor creaturilor 
nu se află nici Dumnezeu, nici numele Său, şi că mai 
degrabă Dumnezeu scapă oricărui concept 1 decât să 
se afirme despre El că este ceva, căci în regiunea 
creaturilor nu se află ceea ce scapă condiţiei de crea¬ 
tură. [Nici] în regiunea celor compuse nu se găseşte 
ceea ce este necompus. Iar orice nume este numele 
a ceva compus. Ceea ce este compus nu provine 
însă din sine, ci de la ceea ce precedă orice compus. 

1 în De visione Dei 13, Cusanus vorbeşte despre infini¬ 
tatea absolută a lui Dumnezeu în faţa căreia orice concept 
este inadecvat: „orice concept îşi are limita în zidul Paradi- 
sului“, un zid de separaţie faţă de tot ceea ce putem spune 
sau ne putem reprezenta despre El. 

Şi. deşi atât regiunea compuselor cât şi compusele 
însele sunt ceea ce sunt de la ceea ce este necom- 
pus, iar ceea ce este necompus nu face parte dintre 
ele, totuşi acesta nu poate fi regiunea în regiunea 
compuselor. Binecuvântat fie în veci Dumnezeu, cel 
care este ascuns ochilor înţelepţilor acestei lumi!“ 

